**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 24 Μαΐου 2017, ημέρα Τετάρτη και ώρα 10.20΄, στην Αίθουσα Γερουσίας, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημήτριου Σεβαστάκη, με θέμα ημερήσιας διάταξης την συνέχιση της **ε**πεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων «Μέτρα για την επιτάχυνση του κυβερνητικού έργου σε θέματα εκπαίδευσης» (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός και ο Υφυπουργός Παιδείας, Έρευνας και Θρησκευμάτων, κ. κ. Κωνσταντίνος Γαβρόγλου και Δημήτριος Μπαξεβανάκης αντίστοιχα, καθώς και αρμόδιοι υπηρεσιακοί παράγοντες.

Επίσης, στην συνεδρίαση παρέστησαν ο κ. Θανάσης Κικινής, Πρόεδρος της Διδασκαλικής Ομοσπονδία Ελλάδος (ΔΟΕ), η κυρία Ελένη Ζωγραφάκη-Τελεμέ, Πρόεδρος της Ομοσπονδίας Λειτουργών Μέσης Εκπαίδευσης (ΟΛΜΕ), ο κ. Γεώργιος Αλεξανδράτος, Πρόεδρος της Πανελλήνιας Ένωσης Σχολικών Συμβούλων, οι κ.κ. Παρασκευάς Γιαλούρης, Θεμιστοκλής Μακαντάσης, Εύη Σακελλαροπούλου, Γιώργος Μπαράλος, μέλη του Δ.Σ. της Πανελλήνιας Ένωσης Σχολικών Συμβούλων, ο κ. Παναγιώτης Σταμάτης, Πρόεδρος της Ένωσης Εκπαιδευτικών Λειτουργών Ειδικής Αγωγής (ΕΝΕΛΕΑ), ο κ. Δημήτριος Αφουξενίδης, Γενικός Γραμματέας της ΕΝΕΛΕΑ, ο κ. Κωνσταντίνος Λολίτσας, Οργανωτικός Γραμματέας της ΕΝΕΛΕΑ, ο κ. Δημήτριος Χαριλάου, Πρόεδρος της Πανελλήνιας Κίνησης Εκπαιδευτικών Δημόσιων ΙΕΚ, ο κ. Θεόδωρος Οτζάκογλου, Γραμματέας της Επιστημονικής Εταιρείας Οργάνωσης και Διοίκησης της Εκπαίδευσης, ο κ. Γεώργιος Αναγνωστόπουλος, Πρόεδρος του Πανελληνίου Συλλόγου Αναπληρωτών και Ωρομίσθιων Πρωτοβάθμιας Εκπαίδευσης, ο κ. Στάθης Καρπενησιώτης, Πρόεδρος της Πανελλήνιας Ομοσπονδίας Συλλόγων Ειδικού Προσωπικού Ειδικής Αγωγής (ΠΟΣΕΕΠΕΑ) με τον κ. Δημήτριο Αρβανίτη, ο κ. Τηλέμαχος Κουντούρης, Πρόεδρος της Πανελλήνιας Επιστημονικής Ένωσης Διευθυντών Σχολικών Μονάδων Πρωτοβάθμιας Εκπαίδευσης, ο κ. Νικόλαος Μακεδών, Γενικός Γραμματέας της Πανελλήνιας Επιστημονικής Ένωσης Διευθυντών Σχολικών Μονάδων Πρωτοβάθμιας Εκπαίδευσης, ο κ. Γιώργος Πολίτης, Διευθυντής Σπουδών Πρωτοβάθμιας Εκπαίδευσης του Υπουργείου Παιδείας, Έρευνας και Θρησκευμάτων, ο κ. Σπύρος Κωνσταντάτος, Διευθυντής Σπουδών Δευτεροβάθμιας Εκπαίδευσης του Υπουργείου Παιδείας, Έρευνας και Θρησκευμάτων, ο κ. Γιώργος Μουστάκας, Διευθυντής Σπουδών Επαγγελματικής Εκπαίδευσης του Υπουργείου Παιδείας, Έρευνας και Θρησκευμάτων και ο κ. Γεράσιμος Κουζέλης, Πρόεδρος του Ινστιτούτου Εκπαιδευτικής Πολιτικής.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακριώτης Γιώργος, Αναγνωστοπούλου Σία, Αντωνίου Χρήστος, Βαγενά Άννα, Βάκη Φωτεινή, Γεννιά Γεωργία, Γεωργοπούλου-Σαλτάρη Έφη, Καρακώστα Εύη, Δριτσέλη Παναγιώτα, Εμμανουηλίδης Δημήτρης, Συρίγος Αντώνιος, Θηβαίος Νικόλαος, Καρά Γιουσούφ Αϊχάν, Κατσαβριά Χρυσούλα, Κωνσταντινέας Πέτρος, Λιβανίου Ζωή, Μηταφίδης Τριαντάφυλλος, Μιχελής Θανάσης, Ριζούλης Ανδρέας Σεβαστάκης Δημήτρης, Σκουρολιάκος Πάνος, Στέφος Γιάννης, Τζούφη Μερόπη, Δέδες Γιάννης, Ανδριανός Ιωάννης, Αντωνίου Μαρία, Κέλλας Χρήστος, Κεραμέως Νίκη, Κουκοδήμος Κωνσταντίνος, Κουτσούμπας Ανδρέας, Στύλιος Γεώργιος, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Δελής Ιωάννης, Κατσίκης Κωνσταντίνος, Μεγαλομύστακας Αναστάσιος, Μεγαλοοικονόμου Θεοδώρα, Μαυρωτάς Γεώργιος, και Κουκούτσης Δημήτριος

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Κυρίες και κύριοι συνάδελφοι, σήμερα, Τετάρτη 24 Μαΐου 2017, έχουμε τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων «Μέτρα για την επιτάχυνση του κυβερνητικού έργου σε θέματα εκπαίδευσης». Είναι η δεύτερη συνεδρίαση και περιλαμβάνει την ακρόαση εξωκοινοβουλευτικών προσώπων, καθώς και τις ερωτήσεις προς αυτά.

Θα ήθελα, πριν μπούμε στις τοποθετήσεις των φορέων, να σας διαβάσω μια επιστολή: «Κύριε Πρόεδρε, σας ευχαριστούμε για την τιμητική πρόσκληση. Ο Πρόεδρος και Γενικός Γραμματέας της Πανελλήνιας Ένωσης Διευθυντών Εκπαίδευσης έχουν ολοκληρώσει τη θητεία τους και δεν θα παρευρεθούν. Ευχόμαστε καλή επιτυχία στις εργασίες της Επιτροπής. Πάρις Βεντήρης, πρώην Πρόεδρος, Κωνσταντίνος Ρομπίδης, πρώην Γενικός Γραμματέας».

Προχωράμε στη διαδικασία και στις εισηγήσεις των φορέων. Προτείνω τέσσερα λεπτά με ανοχή. Θα υπάρξουν ερωτήσεις από τους Εισηγητές και τους Βουλευτές και στη συνέχεια οι απαντήσεις- δευτερολογία των εκπροσώπων των φορέων.

Ξεκινάμε από τον Πρόεδρο της Διδασκαλικής Ομοσπονδία Ελλάδος, κ. Κικινή, για 4 λεπτά.

ΘΑΝΑΣΗΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδος): Καλή σας ημέρα και ευχαριστούμε για την πρόσκληση.

Εάν θέλουμε να δώσουμε έναν τίτλο στο σχέδιο νόμου, που κατατίθεται, σήμερα, νομίζω ότι πρέπει να είναι «άλλη μια χαμένη ευκαιρία» και εννοώ ότι χάνεται η ευκαιρία να κάνουμε έναν ουσιαστικό διάλογο για ένα θέμα, που έχει εξαιρετική σημασία. Μπαίνει με τη μορφή του επείγοντος, ενώ όλοι γνωρίζαμε, εδώ και ένα χρόνο, ότι ο προηγούμενος νόμος θα κρινόταν αντισυνταγματικός. Εμείς, μάλιστα, ως Διδασκαλική Ομοσπονδία, το 2015, εδώ, έπειτα από τη γνωμοδότηση, που είχαμε πάρει από τη νομική μας σύμβουλο, την κυρία Τσίπρα, είχαμε αναφέρει ακριβώς αυτό, ότι θα είναι αντισυνταγματικές οι διατάξεις του νομοσχεδίου, τότε. Δεν εισακουστήκαμε. Γίνεται, λοιπόν, αυτή η συζήτηση και δεχτήκαμε μια πρόσκληση από τον κ. Υπουργό, γιατί θα τη δεχτώ την ερώτηση, φαντάζομαι, τέλη Μαρτίου να συμμετέχουμε σε μια συζήτηση για αυτό το θέμα. Είχαμε ήδη απευθύνει εμείς έκκληση για συνάντηση για μια σειρά ανοικτά ζητήματα της εκπαίδευσης, όπως η Προσχολική Αγωγή, το Δεκατετράχρονο Σχολείο, που θεωρούσαμε ότι είχε εξαιρετικά επείγουσα σημασία και θεωρούμε ότι και πάλι ο χρόνος δεν επαρκούσε. Τι εννοούμε: Πρέπει να συζητήσουμε για το ρόλο του Διευθυντή; Πρέπει να το συζητήσουμε. Πρέπει να συζητήσουμε, τι ακριβώς είναι ο Διευθυντής; Είναι ακόμη ένα διοικητικό μαγαζί; Είναι ο εκπρόσωπος του Συλλόγου Διδασκόντων επικεφαλής του; Εκεί ακριβώς θα πατήσει και η μοριοδότηση και η βαθιά συζήτηση, πάνω στην μοριοδότηση.

Αυτές τις μέρες, παρακολουθούμε μια συζήτηση για το θεωρείται ή δεν θεωρείται διδακτική η προϋπηρεσία των Σχολικών Συμβούλων, για παράδειγμα, η προσφορά σε Κέντρα, Περιβαλλοντικές κ.λπ. κ.λπ.; Οι θητείες, που είναι ένα άλλο ζήτημα, όλες αυτές οι συζητήσεις δεν μπορούν να γίνονται μέσα σε δύο εικοσιτετράωρα. Το καταλαβαίνετε όλοι πολύ καλά ούτε μέσα σε ένα μήνα ίσως. Χρειάζεται μια βαθιά συζήτηση, για να δούμε τον ρόλο πραγματικά, που πρέπει να επιτελεί ο Διευθυντής και ποια είναι η μοριοδότηση. Μετά, έρχεται ξεκομμένα. Δεν πρέπει να γίνεται συνολική κρίση των στελεχών της εκπαίδευσης, με μια συγκεκριμένη σειρά; Είναι ένα πολύ σημαντικό ζήτημα θεωρούμε και αυτό.

Από κει και πέρα, η κουβέντα αποκτά μοιραία αποπροσανατολιστικό χαρακτήρα. Το γνωρίζουμε όλοι πολύ καλά τι συμβαίνει αυτή τη στιγμή στην Εκπαίδευση και όλοι γνωρίζουμε πολύ καλά τι σημαίνει στην κοινωνία, με τα μέτρα του νέου μνημονίου.

Νομίζω ότι είναι εξαιρετικά σημαντικό, σημειολογικά, το ότι ενώ η σημερινή Κυβέρνηση από τη θέση της Αντιπολίτευσης συμφωνούσα με το συνδικαλιστικό κίνημα για την κατάργηση του ν.3848, που εμείς τον είχαμε καταδικάσει, καθώς και η σημερινή Κυβέρνηση, ως αντιπολίτευση, ο νόμος διατηρείται, ως κάτι το ιερό και απλά τροποποιείται. Θεωρούμε ότι έχει ιδιαίτερη σημασία αυτό και θα εξηγήσω παρακάτω γιατί.

Η συνέντευξη. Όλοι γνωρίζουμε της παθογένειες, που κουβαλάει από το παρελθόν. Εδώ να μιλήσουμε ξεκάθαρα. Δεν ήρθαμε εδώ, ως Διδασκαλική Ομοσπονδία, να υπερασπιστούμε κανένα σύστημα. Ήρθαμε να πούμε ότι υπάρχει ανάγκη να βρεθεί ένα σύστημα πραγματικά δίκαιο, αξιοκρατικό, αντικειμενικό, που να εξυπηρετεί πάνω απ' όλα την Εκπαίδευση. Η συνέντευξη συνεχίζει να παίζει έναν εξαιρετικά σημαντικό και υψηλό ρόλο και μάλιστα, σε περίπτωση ισοβαθμίας δύο υποψηφίων, θα είναι αυτή που θα κρίνει το ποιος θα πάει πιο μπροστά από τον άλλον. Επίσης, είναι εξαιρετικά προβληματικό το ότι προηγείται η δήλωση προτίμησης και ακολουθεί η συνέντευξη. Όλοι έχουμε ζήσει στο παρελθόν και ξέρουμε ότι θα ξαναζήσουμε το πώς διαμορφώνεται τελικά ο τελικός αξιολογικός πίνακας.

Γίνονται πάρα πολλές συζητήσεις για τη γνώμη του Συλλόγου Διδασκόντων. Να πούμε ξεκάθαρα ότι ο τρόπος, με τον οποίο μπαίνει, είναι για εμάς εφαρμογή της αξιολόγησης «όχι από το παράθυρο, αλλά κανονικά από την πόρτα». Ως Διδασκαλική Ομοσπονδία, είχαμε σταθεί απέναντι στην αξιολόγηση - χειραγώγηση των νόμων ν.3848, ν.4024 και του π.δ. 152. Να θυμίσω εδώ, ότι ο ν.3848 είναι εν ζωή, χαίρει άκρας υγείας και τροποποιείται, το π.δ.152 είναι, σύμφωνα με δηλώσεις του προηγούμενου Υπουργού, το Φεβρουάριο του 2016, εδώ στη Βουλή, εν ισχύ, επί της ουσίας βρίσκεται στην «κατάψυξη» και περιμένει, προφανώς, την «απόψυξη».

Υπό αυτούς τους όρους, ο τρόπος με τα ερωτηματολόγια, τα συντεταγμένα από το ΙΕΠ, με τη συγκεκριμένη διαδικασία, η οποία μπαίνει και ονομάζεται αποτίμηση, με τους Αναπληρωτές να εξαιρούνται από τη διαδικασία, κάτι που παραπέμπει ευθέως στην αξιολόγηση, στον υπόλοιπο δημόσιο τομέα, έτσι όπως έχει αρνηθεί η ΑΔΕΔΥ την ύπαρξή της, θεωρούμε ότι βάζει επί της ουσίας την αξιολόγηση- χειραγώγηση, όπως την λέγαμε εμείς, «από το παράθυρο και από την πόρτα» μαζί.

Συζητήσεις γίνονται από εκεί και πέρα πολύ ενδιαφέρουσες, επιμέρους π.χ. για το ρόλο που θα παίξει το Μαράσλειο και θα την πάρω αυτή την ευκαιρία για το εάν είναι μεταπτυχιακό. Εμείς ως κλάδος είχαμε πει ναι, στη συζήτηση για τη μεταπτυχιακή σημασία του Μαρασλείου και για την εξέλιξή του σε κάτι τέτοιο. Όμως, για δείτε η συζήτηση για τη διδασκαλία δεν μπορεί να είναι μουσειακού χαρακτήρα, πρέπει να έχει τον χαρακτήρα ότι πρέπει να επανιδρυθεί, κάτι που έχει σταματήσει από το 2011 και να αφορά όλους τους εκπαιδευτικούς Πρωτοβάθμιας και Δευτεροβάθμιας Εκπαίδευσης και φυσικά όλες οι ειδικότητες, που είναι στην Πρωτοβάθμια Εκπαίδευση.

Επίσης, δείτε το σημασιολογικά και αυτό, η ΣΕΛΔΕ, για παράδειγμα. Ποιας ηλικίας είναι οι συνάδελφοι, που απέκτησαν αυτό το προσόν; Αυτό δείχνει την παντελή απουσία επιμόρφωσης από την εκπαιδευτική ελληνική πραγματικότητα, όλα αυτά τα χρόνια και είναι ένα τεράστιο πρόβλημα στην όλη διαδικασία. Δεν θέλω να επεκταθώ, ο χρόνος ήδη πέρασε, θεωρώ ότι αυτό που είπα χρειάζεται να το ξαναπώ. Μια μεγάλη χαμένη ευκαιρία, για να γίνει κάτι ουσιαστικό, αξιοκρατικό, δίκαιο και να αξίζει στην Εκπαίδευση.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πάρα πολύ. Τον λόγο έχει ο κ. Γαβρόγλου.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κύριε Κικινή, θυμάστε που σας απευθύναμε επιστολή, μόλις λάβαμε την απόφαση του Σ.τ.Ε.; Θυμάστε την απάντησή σας επ’ αυτού του ζητήματος;

ΑΘΑΝΑΣΙΟΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος): Βεβαιότατα, την περιέγραψα και τώρα πάλι.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Όχι, όχι δεν την περιγράψατε. Είπατε ότι τον Μάρτιο σας εστάλη η επιστολή, που τον Μάρτιο δεν είχαμε πάρει καν την απόφαση του Σ.τ.Ε. Μπορείτε να μου πείτε στο ερώτημα, που θέσαμε, το συγκεκριμένο, ποια είναι η άποψη της ΔΟΕ για το θέμα της επιλογής διευθυντών, τι μας απαντήσατε σε αυτό το ερώτημα. Δεν θα μου διαβάσετε όλη την επιστολή. Θα μου διαβάσετε εκείνο το κομμάτι, που απαντάτε στο ερώτημα.

ΑΘΑΝΑΣΙΟΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος): Δεν έχω σκοπό να σας διαβάσω όλη την επιστολή και σας απαντάω. Η πρόσκληση - και είναι μάλλον καλό για τον Υπουργό αυτό και όχι για μας - είναι 28 Μαρτίου 2017, Α.Π: 2798 του Υπουργείου Παιδείας. Η απάντηση, που δώσαμε εμείς, στις 30 Μαρτίου, στο συγκεκριμένο κομμάτι για τους διευθυντές, λέει :«Το θέμα της επιλογής των στελεχών δεν μπορεί να αποτελέσει για τη ΔΟΕ κατεπείγον ζήτημα και δεν αποτελεί κατεπείγον ζήτημα, που θα προταχθεί, σε σχέση με όλα τα κυρίαρχα αιτήματά της.». Άλλωστε, για το θέμα έχουμε τοποθετηθεί και εννοώ ότι έχουμε τοποθετηθεί στην ύπαρξη δίκαιου αντικειμενικού συστήματος. Αυτό δεν γίνεται μέσα σε τόσο σύντομο χρονικό ορίζοντα συζήτησης.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Άρα, όταν σας ζητήσαμε τη γνώμη σας, αφού πήραμε την απόφαση του Σ.τ.Ε., εσείς είπατε ότι αυτό δεν αποτελεί κατεπείγον ζήτημα για τη Δ.Ο.Ε..

ΑΘΑΝΑΣΙΟΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος): Μη παραφράζετε τα λεγόμενα μου, σας παρακαλώ. Είπα ότι δεν αποτελεί κατεπείγον ζήτημα, σε σχέση με τα φλέγοντα ζητήματα της Εκπαίδευσης.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κύριε Κικινή, σας παρακαλώ μην υψώνετε τον τόνο της φωνής σας. Σ’ αυτή την Επιτροπή καταθέτουν όλοι τις απόψεις τους οργανωμένα και με ηρεμία και παίρνουν χρόνο, ειδικά όταν έχουμε να κάνουμε με σοβαρά επίδικα ή φωτίζονται ζητήματα, που εκκρεμούν. Πρέπει να υπάρξει ισοδύναμος χρόνος στους ομιλητές να τοποθετηθούν, πρέπει να δοθεί και ο χρόνος στους Βουλευτές και στους Εισηγητές να θέσουν ερωτήματα, γιατί αυτό φωτίζει και βελτιώνει τις νομοθετικές ρυθμίσεις. Είναι εργαστήριο η Επιτροπή. Άρα, πρέπει να κρατιούνται οι ερωτήσεις, να συγκεντρώνονται και να απαντώνται συνολικά.

ΑΘΑΝΑΣΙΟΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος): Αρχίσαμε λαθεμένα. Αν δίνετε στον κ. Υπουργό το λόγο, κάθε φορά, που ομιλεί ένας από τους παριστάμενους, τότε τελειώσαμε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Μια στιγμή, σας παρακαλώ πολύ. Ο Υπουργός δικαιούται να παίρνει το λόγο, όποτε χρειάζεται και πρέπει να φωτίζουμε τις πλευρές του νομοθετήματος.

Θέλω να συμπληρώσω, η επιστολή που διάβασα πριν, ήταν από την Πανελλήνια Ένωση Διευθυντών Εκπαίδευσης, τον κ. Βεντήρη, οι οποίοι δεν μπορούν να είναι παρόντες σήμερα και λυπάμαι.

Προχωράμε λοιπόν στην Ομοσπονδία Λειτουργών Μέσης Εκπαίδευσης (ΟΛΜΕ).

Το λόγο έχει η κυρία Ζωγραφάκη.

ΕΛΕΝΗ ΖΩΓΡΑΦΑΚΗ (Πρόεδρος Ομοσπονδίας Λειτουργών Μέσης Εκπαίδευσης (ΟΛΜΕ): Κύριε Πρόεδρε, κυρίες και κύριοι Βουλευτές, θα επιμείνουμε, για μια ακόμα φορά, ότι το κεντρικό ζήτημα για την Ομοσπονδία και πιστεύουμε για όλο το εκπαιδευτικό κίνημα, από τα πολύ κεντρικά ζητήματα, που, κάθε φορά, βάζουμε μετ’ επιτάσεως, είναι τα ζητήματα, όπως καταλαβαίνετε, των δαπανών και των διορισμών. Κεντρικά ζητήματα, που καθορίζουν το σύνολο της εκπαιδευτικής διαδικασίας, το πώς θα προχωρήσει, πώς θα μπορέσει αυτό το σύστημα να είναι αποδοτικό.

 Θα κάνω κάποιες συγκεκριμένες, μάλλον, οκτώ επισημάνσεις, σύντομες, στα πρώτα άρθρα του νομοσχεδίου, που αφορούν τους Διευθυντές και 4 συγκεκριμένες παρατηρήσεις στο δεύτερο μέρος για την Ειδική Αγωγή και την Τεχνική Επαγγελματική Εκπαίδευση. Πολύ σύντομα, αναφέρουμε ότι διαχρονικά αναγνωρίζεται ότι η εκπαιδευτική διαδικασία, έτσι και αλλιώς, είναι διαφορετική από τον υπόλοιπο δημόσιο τομέα, γι΄ αυτό πάντα υπήρχε η ειδική νομοθεσία για τα στελέχη, την εκπαίδευση και όλες τις άλλες δομές, που είναι διαφορετική από το υπόλοιπο δημόσιο. Άρα, δεν μπορούμε, πάντα να μιλάμε για άλλες δομές, με άλλα κριτήρια, με διαφορετικά χαρακτηριστικά.

 Η σχολική μονάδα είναι ένα ζωντανό κύτταρο, που δέχεται αλληλεπιδράσεις, εμπλέκονται διαφορετικά υποκείμενα, εκπαιδευτικοί, μαθητές, γονείς με πολλαπλές διαφορετικές ανάγκες και στόχους εξυπηρέτησης, γνώσης, αρχές και κυρίως κλίμα δημοκρατίας και συμμετοχής. Είναι από τα χαρακτηριστικά, που έχουν οι σχολικές μονάδες, άρα και ο ρόλος που πρέπει να επιτελέσουν και ο Διευθυντής, μέσα σε αυτή.

Το προς συζήτηση νομοσχέδιο, προφανώς, απασχολεί τη σχολική κοινότητα, γιατί απασχολεί το σύνολο των εκπαιδευτικών. Γιατί έχει αναφορά και αλληλεπίδραση, η συγκεκριμένη στελεχιακή θέση του Διευθυντή της Σχολικής Μονάδας και εμπλέκεται με τον κάθε εκπαιδευτικό σε όποια θέση, εάν υπηρετεί. Τελευταίο, αν θέλετε, το οποίο γνωρίζουμε, γιατί πιθανά έγινε και ερώτηση, προηγουμένως, είναι γνωστό, ότι ο Υπουργός μας απηύθυνε επιστολή στις 28/3, προς την ΟΛΜΕ και τη ΔΟΕ, για τη θέση που έχει ο ΟΛΜΕ για την επιλογή στελεχών, για όλα τα στελέχη.

 Παρά τις συνεδριάσεις της ΟΛΜΕ, δεν κατάφερε να συνθέσει και να καταθέσει προτάσεις για το σύνολο της επιλογής των στελεχών. Ζητούμενα, βέβαια, φαίνεται, από όλες τις προσπάθειες, που γίνονται και από όλες τις συζητήσεις, που γίνονται, ότι θα είναι η αντικειμενικότητα, η αξιοκρατία και μη ελεγχόμενα τελικά από φορείς και από μηχανισμούς της εκάστοτε Κυβερνητικής εξουσίας, τα συμβούλια, οι επιλογές ή ο τρόπος επιλογής. Δυστυχώς, κάθε φορά, επί είκοσι χρόνια, που ισχύουν συστήματα διαφορετικά επιλογής, διαπιστώνουμε, ότι η μία καταγγελία διαδέχεται την άλλη, ότι τελικά οι «ημέτεροι» μπήκαν ή δεν μπήκαν από θέσεις διευθυντών, μέχρι όλα τα στελέχη και το σύνολο της εκπαιδευτικής δομής. Σαν μια γενική παρατήρηση, θέλουμε να πούμε και αυτό είναι το κυρίαρχο για εμάς, ότι εμείς έχουμε καταδικάσει και έχουμε απορρίψει το ν. 3848 για τα στελέχη και το σύστημα διορισμών του ν.2986 και ειδικά την υπουργική απόφαση 1348, το καθηκοντολόγιο, που δίνει αυξημένες αρμοδιότητες σε μονοπρόσωπα όργανα διοίκησης και αφυδατώνει τα συλλογικά όργανα, όπως είναι οι Σύλλογοι Διδασκόντων.

Προφανώς, το εκπαιδευτικό κίνημα έχει αποσυνδέσει την αξιολόγηση και την επιλογή στελεχών και την υπηρεσιακή κρίση από τις υπόλοιπες δομές της αξιολόγησης των εκπαιδευτικών. Έχουμε ζητήσει και ήδη έχει γίνει μια αλλαγή, ως προς τη σύνδεση μισθολόγιου – βαθμολόγιου, με την αξιολόγηση του 4024. Με το νέο βαθμολόγιο – μισθολόγιο του 4354, αυτή η σύνδεση έχει καταργηθεί. Προφανώς, δεν έχει καταργηθεί το 152 για την αξιολόγηση, που για μας ήταν σημείο αιχμής και εγκαλούμε, προσέξτε, ότι αυτά όχι δεν έχουν εφαρμοστεί, όπως ακούγεται σε αυτή την Αίθουσα, ότι πρέπει να υπάρξει άμεση και πλήρη εφαρμογή του 152. Εμείς λέμε, ότι δεν μας αρκεί ότι είναι παγωμένο και θέλουμε να αλλάξουν αυτοί οι νόμοι, για να δούμε τα πραγματικά επίδικα του δημόσιου σχολείου, που θα δώσουμε τις αρμοδιότητες και ποιοι θα είναι αυτοί, που θα αποφασίζουν συλλογικά για το καλύτερο, μέσα από δημοκρατικές διαδικασίες, στα εκπαιδευτικά και παιδαγωγικά ζητήματα.

Προφανώς, στην Εκπαίδευση υπάρχουν θητείες και όχι τα μόνιμα στελέχη. Πρέπει να συζητηθεί πολύ αναλυτικά, κυρίως για θητείες, γιατί εμείς θεωρούμε, ότι η σχολική τάξη είναι μια σοβαρή ανατροφοδότηση για στελέχη, που δεν έχουν καμία εμπλοκή με τη σχολική τάξη, γιατί τουλάχιστον οι Διευθυντές των σχολικών μονάδων έχουν διδακτικό ωράριο.

Η προσμέτρηση της διδακτικής υπηρεσίας σε εκπαιδευτικές δομές δεν μπορεί να καταργείται αναδρομικά, με το στοιχείο του αιφνιδιασμού, όταν υπήρχε διαφορετικά, με προκηρύξεις και υπουργικές αποφάσεις. Έχουμε ζήσει σε όλους τους νόμους διαφορετική μοριοδότηση και των αντικειμενικών και των συλλογικών κριτηρίων των υπηρεσιακών ή και των συνεντεύξεων. Βασική μας θέση ήταν ότι η συνέντευξη πρέπει να είναι αποδυναμωμένη και να μην παίζει καθοριστικό και κυρίαρχο ρόλο στην επιλογή των στελεχών. Προφανώς, όμως, κανένας δεν μπορεί να απαντήσει, σε σχέση με την προσμέτρηση και το συνολικό άθροισμα, γιατί είναι καλύτερος διευθυντής σχολικής μονάδας ένας, που είχε την οικονομική δυνατότητα, πιθανά, να πάρει διδακτορικό από έναν άλλο συνάδελφο της τάξης, με 20 χρόνια, που ζυμώθηκε μέσα στην τάξη, που έδωσε μάχες, μέσα σε αυτό το σχολείο, απέκτησε μια τεράστια εμπειρία και μπορεί να κάνει και αυτός μια εξίσου καλή διαχείριση.

Ως προς τα μόρια, βέβαια, έχουμε ζήσει νόμους αλλού 4 αλλού 8 για τα ίδια, άρα έχουμε σημαντικές αλλαγές και το σημαντικότερο είναι, ότι στο νόμο περιγράφεται η γνώμη του Συλλόγου. Εδώ θέλουμε να πούμε ότι εμείς διαφωνούμε πλήρως με τον αποκλεισμό των αναπληρωτών, γιατί είναι εργαζόμενοι με ίδιες υποχρεώσεις, αλλά απ’ ό,τι φαίνεται κατά το Σ.τ.Ε. με διαφορετικά και λιγότερα δικαιώματα. Άρα, γίνεται διάκριση σε βάρος τους.

Οι 4 προϋποθέσεις της γνώμης του Συλλόγου, που, προφανώς, πρέπει να έχει ένας Διευθυντής, είναι η συνεργατικότητα και η δημιουργία κατάλληλου παιδαγωγικού κλίματος . Η αξιολόγηση με τα φύλλα αποτίμησης, που είναι θέμα υπουργικής απόφασης, αν θα πάρει και μπορεί να πάρει τα χαρακτηριστικά της πλήρους ατομικής αξιολόγησης, με κλίμακες, με βαθμούς με κριτήρια και υποκριτήρια. Είμαστε συνολικά αντίθετοι, γιατί θεωρούμε ότι προχωράει το 152.

Στο άρθρο 3 και 4 συμφωνούμε, στις συγκεκριμένες διατάξεις για την τεχνική και Ειδική Αγωγή. Στο άρθρο 3, που αίρεται η παρ. 3 του άρθρου 48 του 41 συμφωνούμε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Όποιος από τους φορείς θέλει, μπορεί να στείλει υπόμνημα, διότι, δυστυχώς, λόγω χρονικού περιορισμού, δεν μπόρεσαν να παρευρεθούν όλοι οι φορείς, αλλά και από τους παρευρισκόμενους όποιος θέλει, μπορεί να καταθέσει ένα υπόμνημα ευρύ και σχολαστικά διατυπωμένο.

Το λόγο έχει ο κ. Αλεξανδράτος.

ΓΕΩΡΓΙΟΣ ΑΛΕΞΑΝΔΡΑΤΟΣ (Εκπρόσωπος από την Πανελλήνια Ένωση Σχολικών Συμβούλων): Αξιότιμε κύριε Υπουργέ, αξιότιμε κύριε Πρόεδρε της Επιτροπής Μορφωτικών Υποθέσεων, αξιότιμοι κύριοι εκπρόσωποι των Κομμάτων του Κοινοβουλίου, θα θέλαμε να σας ευχαριστήσουμε για την πρόσκληση. Θα ήθελα, πριν προχωρήσω στις παρατηρήσεις μας επί του παρόντος νομοσχεδίου, να εκφράσουμε εγκάρδια τις ευχές μας προς το Γενικό Γραμματέα του Υπουργείου, τον κ. Παντή, για ταχεία ανάρρωση.

Ως προς το συγκεκριμένο νομοσχέδιο, στηρίζεται σε τροπολογίες επί του ν. 3848/2010, μάλιστα, ενώ κάποιες διατάξεις του ν.3848 διατηρούνται, κάποιες άλλες διατάξεις τροποποιούνται και κάποιες άλλες, αν και είχαν τροποποιηθεί, κατά το 2015, με το ν.4327, τροποποιούνται εκ νέου. Φοβόμαστε ότι θα δημιουργηθεί τεράστια σύγχυση κατά την εφαρμογή του από τα τοπικά υπηρεσιακά συμβούλια, αφού δεν είναι αποτυπωμένο σε ένα ενιαίο κείμενο, το τί και το πώς μοριοδοτείται.

Το σχέδιο νόμου δεν δίνει συνολικές απαντήσεις στο θέμα της επιλογής των στελεχών, όπως συνέβαινε με τα προηγούμενα θεσμικά πλαίσια, για παράδειγμα, Προεδρικό Διάταγμα 25/2002, ο ν.3767/2006 και ο ν.3848/2010. Ειδικότερα, δεν συμπεριλαμβάνει τους σχολικούς συμβούλους. Δεν αντιμετωπίζεται συνολικά και ορθολογικά η επιλογή στελεχών εκπαίδευσης, αρχίζοντας με τη διαδικασία επιλογής από τους σχολικούς συμβούλους, μετά με τους διευθυντές εκπαίδευσης και τέλος με τους διευθυντές σχολείων, όπως παραδοσιακά προέβλεπε κάθε θεσμικό πλαίσιο, μέχρι το 2015. Το αποτέλεσμα αυτού είναι ότι κάποιο στέλεχος, για παράδειγμα, διευθυντής εκπαίδευσης ή σχολικός σύμβουλος, που ενδεχομένως δεν θα επιλεγεί στις επόμενες κρίσεις, δεν θα μπορέσει να διεκδικήσει θέση διευθυντή σχολείου και έτσι, ικανά και άξια στελέχη δεν θα μπορέσουν να αξιοποιηθούν από την υπηρεσία στο βαθμό που τους αξίζει ούτε η υπηρεσία θα μπορέσει να αξιοποιήσει στο βέλτιστο βαθμό τα στελέχη της.

Είναι γεγονός ότι κάθε φορά οι κρίσεις στελεχών εκπαίδευσης πραγματοποιούνται, με διαφορετικό θεσμικό πλαίσιο, επιπρόσθετα, κάθε φορά, μεταβάλλονται τα κριτήρια και το αποτέλεσμα είναι να μην υπάρχει ένα σταθερό θεσμικό πλαίσιο, το οποίο να είναι γνωστό στον εκπαιδευτικό, ώστε να μπορεί να φροντίζει για την επαγγελματική του εξέλιξη. Θα πρέπει να υπάρχει πάντα ανοιχτός διάλογος και μέσα από συναινέσεις να δημιουργηθεί ένα τέτοιο σταθερό πλαίσιο, το έχει ανάγκη η εκπαίδευση.

Ως προς επιμέρους διατάξεις, σχετικά με το θέμα του περιορισμού σε δύο, του αριθμού των θητειών ενός διευθυντή σε σχολείο, με δεδομένη τη γεωγραφία της χώρας μας, με νησιά πολλά από τα οποία είναι μικρά με ορεινές περιοχές και σχολεία δυσπρόσιτα, οποιαδήποτε σκέψη εφαρμογής θα οδηγήσει σε πολλά προβλήματα, σχετικά με τις προϋποθέσεις διεκδίκησης θέσης διευθυντή. Θεωρούμε ότι τα απαιτούμενα χρόνια εκπαιδευτικής και διδακτικής υπηρεσίας θα μπορούσε να είναι λιγότερα, ώστε να δοθεί η δυνατότητα και σε νεότερους υπηρεσιακά εκπαιδευτικούς να είναι υποψήφιοι. Θα πρέπει μάλιστα, να ληφθεί υπόψη ότι σε ορισμένα σχολεία ακόμη και τώρα δεν υπάρχει ενδιαφέρον για κατάληψη της θέσης του διευθυντή, με αποτέλεσμα να τοποθετείται, ως διευθυντής, κάποιος με ελάχιστα έτη υπηρεσίας.

Σε ό,τι αφορά στο χαρακτήρα της διδακτικής υπηρεσίας, στο χαρακτηρισμό σε όλες τις τελευταίες κρίσεις, η θητεία του σχολικού συμβούλου λογιζόταν, ως διδακτική. Συγκεκριμένα, στις κρίσεις του 2007, ο ν.3467/2006, άρθρο 15, παράγραφος 5, αναφέρει ότι ως διδακτική υπηρεσία λογίζεται και η προσφερθείσα από τη θέση του σχολικού συμβούλου. Στις κρίσεις του 2011, με το ν.3848/2010 και συγκεκριμένα με την εγκύκλιο φ’ 361 23 0354 522 δ1, με ημερομηνία 25 Μαΐου 2011, οριζόταν, ότι ως διδακτική υπηρεσία, λογίζεται η προσφερθείσα σε σχολεία της ίδια βαθμίδας σε τρεις σχολικούς συμβούλους κ.λπ.. Ομοίως, στις κρίσεις του 2015, ο ν.4327/2015, στο άρθρο 17, παράγραφος 7, ορίζει ότι ως διδακτικό έργο λογίζεται η άσκηση διδακτικού έργου σε μονάδες Πρωτοβάθμιας και Δευτεροβάθμιας Εκπαίδευσης, οι άδειες κύησης, λοχείας, ανατροφής τέκνου, θητείας σχολικού συμβούλου, θητεία στα κέντρα περιβαλλοντικής εκπαίδευσης και λοιπά.

Με το παρόν νομοσχέδιο, η θητεία του σχολικού συμβούλου, αλλά και άλλες θητείες δεν λογίζονται, ως διδακτική υπηρεσία. Συνεπώς, είναι εύλογα τα ερωτήματα, που ανακύπτουν. Τι άλλαξε από τον προηγούμενο νόμο 4327/2015; Γιατί τότε, όπως και παλαιότερα η θητεία του σχολικού συμβούλου λογίζονταν, ως διδακτική και τώρα όχι; Μάλιστα, λογίζονταν με διάταξη αναδρομικής ισχύος. Επισημαίνουμε ότι για το επιχείρημα αυτό υπάρχουν ισχυρές, νομικές γνωμοδοτήσεις, η αναδρομικότητα προσκρούει σε θεμελιώδη δικαιώματα και αρχές δικαίου.

Στο σημείο αυτό, θα ήθελα να επικαλεστώ αναφορά του κ. Κουράκη, στη χθεσινή συζήτηση, σχετικά με την πρόταση για τον περιορισμό των θητειών των διευθυντών σε δύο θητείες, στο ίδιο σχολείο. Ο κ. Κουράκης είπε για την περίπτωση εκείνη : «Θεωρώ απολύτως εύλογο οι άνθρωποι να μην αιφνιδιάζονται, αυτοί που τώρα υπηρετούν, είχαν διεκδικήσει τη θέση με ένα άλλο καθεστώς». Συμφωνούμε, απόλυτα, με την άποψη του κ. Κουράκη, η άποψη αυτή, προφανώς, έχει εφαρμογή και στην περίπτωση του υπολογισμού της διδακτικής υπηρεσίας. Στην ουσία του θέματος διδακτικής υπηρεσίας, πέραν αυτού, τα καθήκοντα, οι αρμοδιότητες και το έργο του σχολικού συμβούλου έχουν στον πυρήνα τους τη διδακτική πράξη. Τα καθήκοντα και οι αρμοδιότητες του σχολικού συμβούλου καθορίζονται από τις διατάξεις της παραγράφου 2, του άρθρου 1, του νόμου 1404/1982, σε συνδυασμό με την Φ353, είναι το Φ1340/2002, όπως τροποποιήθηκε, συμπληρώθηκε και ισχύει.

Αναδεικνύεται ο ρόλος μας, των σχολικών συμβούλων και ότι η εργασία μας είναι αντικειμενικά σύμφυτη, με τη διδακτική υπηρεσία. Ακόμη, η διδακτική υπηρεσία και διδασκαλία - μάθημα, υπάρχουν γνωμοδοτήσεις, ενδεικτικά σας αναφέρω, ότι ο καθηγητής του πανεπιστημίου Ιωαννίνων, σε υπόμνημα, που θα καταθέσουμε, εκφράζει την άποψη του. Άρα, είναι σαφής ο ρόλος του σχολικού συμβούλου και οι λόγοι για τους οποίους η θητεία τους λογίστηκε, από ιδρύσεως του θεσμού έως σήμερα, ως διδακτική. Κατά συνέπεια, ζητάμε να ισχύσει ό,τι ίσχυε και στο παρελθόν, η θητεία του σχολικού συμβούλου να λογίζεται, ως διδακτική, το ίδιο να ισχύσει και για τις άλλες περιπτώσεις, που αναφέρονται στο νόμο.

Επειδή ο χρόνος που έχουμε στη διάθεσή μας δεν είναι αρκετός, θα προχωρήσουμε μόνο ενδεικτικά, γιατί όπως πάντα στη Βουλή ερχόμαστε με προτάσεις. Επίσης, θα ήθελα να κάνω μια παρένθεση εδώ. Η Πανελλήνια Ένωση Σχολικών Συμβούλων εκφράζει λόγο επιστημονικού παιδαγωγού, παιδαγωγικό και υπηρεσιακό, ποτέ κομματικό και πολιτικό. Ενδεικτικά, να αναφέρω ότι εκλεγόμαστε από ένα ενιαίο ψηφοδέλτιο, χωρίς παρατάξεις και Κόμματα.

Σχετικά με το χρόνο υποβολής δηλώσεων προτίμησης των υποψηφίων, οι δηλώσεις προτίμησης σχολικών μονάδων θα πρέπει να γίνονται μετά τη βαθμολόγηση της συνέντευξης και την ανάρτηση των τελικών πινάκων μοριοδότησης των υποψηφίων διευθυντών, ώστε να είναι αδύνατη η επεξεργασία των προτιμήσεων και του βαθμού συνέντευξης των υποψηφίων.

Σχετικά με τη μεταβατική διάταξη για το ποιος προεδρεύει στα συμβούλια, αφού θα προεδρεύσει εκπαιδευτικός με προϋπηρεσία, θα μπορούσε να ήταν και σχολικός σύμβουλος με αυτή την εμπειρία και αυτά τα προσόντα.

Σχετικά με τη διατύπωση γνώμης από το σύλλογο διδασκόντων για τους εκπαιδευτικούς, που διεκδικούν τη θέση των σχολικών μονάδων, διατηρούμε επιφυλάξεις μόνο για τυπικούς και πρακτικούς λόγους. Θεωρούμε ότι και βέβαια ο Σύλλογος πρέπει να εκφράζει γνώμη για τον διευθυντή, αλλά και για τον υποδιευθυντή.

Σχετικά με τη μοριοδότηση διαφόρων προσόντων. Θα πρέπει η γνώση πληροφορικής επιπέδου 1, να θεωρείται προαπαιτούμενο προσόν το 2017. Δεν μπορεί ο διευθυντής να μην έχει βασικές δεξιότητες πληροφορικής. Αυτό προέβλεπε και ο νόμος 3848/2010, με αναφορά ότι δεν θα ληφθεί υπόψη στην πρώτη εφαρμογή. Εάν πάντως δεν αλλάξει κάτι, παρακαλούμε να τροποποιηθεί και να συμπεριληφθούν οι εκπαιδευτικοί ΠΕ19 και ΠΕ20.

Γενικά στα μοριοδοτούμενα θα πρέπει να υπάρχει ενίσχυση της μοριοδότησης, της επιστημονικής κατάρτισης και της εναπόθεσης ευθύνης. Επίσης, θα πρέπει να λαμβάνονται υπόψη και άλλες επιμορφώσεις και όχι μόνο οι ετήσιες, στοιχεία που δείχνουν την προσπάθεια των εκπαιδευτικών για επαγγελματική βελτίωση. Η μοριοδότηση της διδακτικής υπηρεσίας πρέπει να επανεξετασθεί. Είμαστε στη διάθεσή σας και με υπόμνημα να το καταθέσουμε. Θα πρέπει να δίνεται η δυνατότητα στον εκπαιδευτικό, να είναι υποψήφιος και σε μια ακόμη διεύθυνση εκπαίδευσης, από εκείνη που υπηρετεί. Επίσης, επισημαίνουμε γιατί η επιμόρφωση είναι μια βασική λειτουργία του σχολείου στην ελληνική μας επικράτεια. Επισημαίνουμε την ανυπαρξία - έτη τώρα - ουσιαστικής επιμόρφωσης των εκπαιδευτικών, σε θέματα διοίκησης των σχολείων. Θυμίζουμε ότι με το νόμο 3848 είχε προβλεφθεί υποχρεωτική επιμόρφωση των ΓΔΑ, με ποινή αποκλεισμού, σε περίπτωση αποτυχίας, τόσο των διευθυντών εκπαίδευσης, όσο και των σχολικών συμβούλων, σε θέματα διοίκησης και καθοδήγησης. Αυτές οι επιμορφώσεις δεν βλέπουμε να λαμβάνονται υπόψη. Θα μπορούσε, κάλλιστα, να θεωρούνται ετήσιες επιμορφώσεις, δεδομένου ότι είχαν μεγάλη διάρκεια και ελάμβαναν ουσιαστικά εξετάσεις μετά από αξιολόγηση εργασιών.

Επίσης, είναι καιρός πλέον να προβλεφθεί επιμόρφωση σε επίπεδο όλων των επιλεγόμενων και των υποψηφίων και αυτοί που θα επιλεγούν και όσοι θέλουν να είναι υποψήφιοι. Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ούτως ή άλλως, θα δώσετε το κείμενό σας, γιατί είναι συγκεκριμένες προτάσεις. Θα έχετε και δευτερολογία.

Το λόγο έχει ο κύριος Δημήτριος Αφουξενίδης, Γενικός Γραμματέας Ένωσης Εκπαιδευτικών Λειτουργών Ειδικής Αγωγής (ΕΝΕΛΕΑ).

ΔΗΜΗΤΡΙΟΣ ΑΦΟΥΞΕΝΙΔΗΣ (Γενικός Γραμματέας Ένωσης Εκπαιδευτικών Λειτουργών Ειδικής Αγωγής (ΕΝΕΛΕΑ)): Θεωρούμε μη αποδεκτή τη μέχρι τώρα τακτική του Υπουργείου να πορεύεται με τροπολογίες του χαρακτήρα του επείγοντος, παρακάμπτοντας το διάλογο, ενώ πάλι κατατίθεται στη Βουλή νομοσχέδιο τόσο σοβαρής σημασίας, με τη διαδικασία του επείγοντος, χωρίς προηγουμένως να έχει τεθεί σε δημόσια διαβούλευση.

Η συνέντευξη δεν φαίνεται πως επανέρχεται, λόγω της Απόφασης του Σ.τ.Ε., αφού ήδη έχει επανέλθει εδώ και ενάμιση χρόνο σε σχέση με το διορισμό των Διευθυντών Εκπαίδευσης, χωρίς να υπάρχει σχετική δικαστική απόφαση. Έτσι, δύο τινά μπορεί να συμβαίνουν: Είτε υπήρχε βεβαιότητα για την ουσία της Απόφασης του Σ.τ.Ε. και γι' αυτό επανήλθε τότε, αλλά τότε γιατί άμεσα δεν ξεκίνησε να χτίζεται ένας νέος νόμος; Είτε. αν δεν υπήρχε βεβαιότητα για την απόφαση του Σ.τ.Ε., η συνέντευξη επανήλθε, γιατί υπήρχε επιθυμία γι΄ αυτό.

Δύο και πλέον χρόνια δεν έχει γίνει τίποτα για τη δημιουργία ενός ολοκληρωμένου νόμου, έτσι έχουμε Σχολικούς Συμβούλους, που οδεύουν στον έβδομο χρόνο θητείας, προϊστάμενους και δη που είναι ήδη κάποιοι στις θέσεις τους, περισσότερο από δέκα χρόνια.

Φυσικά, ούτε λόγος για τη σειρά, που επιλέγονται τα Στελέχη Εκπαίδευσης, αυτό που είπε ο εκπρόσωπος των Σχολικών Συμβούλων. Κανείς μάλιστα δεν κατανοεί, γιατί δεν προχωρά μια εναρμόνιση με τον υπόλοιπο δημόσιο τομέα, ώστε η επιλογή στελεχών να γίνεται, όπως και στον υπόλοιπο δημόσιο τομέα. Πρόσφατα, ο κύριος Βερναρδάκης άλλαξε τον νόμο και φυσικά με διαφοροποιήσεις, εκεί όπου χρειάζονται, γιατί η εκπαίδευση έχει τις ιδιαιτερότητες της, όπως έχουν όλοι οι χώροι, φυσικά.

Χαιρετίζουμε τις δηλώσεις του Υπουργού, ότι τελικά δεν θα ισχύσει κανείς περιορισμός στις δηλώσεις προτίμησης των υποψηφίων στελεχών και πάμε για τη μοριοδότηση. Θεωρούμε, μη αποδεκτό το γεγονός, ότι η πιστοποιημένη επιμόρφωση ΤΠΕ επιπέδου ένα, μοριοδοτείται με μισό μόριο, αν και θα έπρεπε να είναι και προαπαιτούμενο, όντως, ενώ η πιστοποιημένη επιμόρφωση επιπέδου 2 «πετιέται στον κάλαθο των αχρήστων», σαν να μην υπάρχει, σαν να μην έγινε ποτέ.

Το επιχείρημα ότι όλοι δεν είχαν την ευκαιρία να την κάνουν, δεν μπορεί να γίνει αποδεκτό, καθώς την ίδια στιγμή μοριοδοτούνται άλλα προσόντα, όπως και οι θητείες, τις οποίες δεν έχουν τη δυνατότητα πρόσβασης όλοι οι κλάδοι, όπως η ΠΛΗ.ΝΕΤ που είναι η πληροφορική, ΕΚΦΕ, που είναι η Φυσική. Επίσης, πετιούνται στο κάλαθο των αχρήστων άλλες θεσμοθετημένες από την Πολιτεία επιμορφώσεις, όπως η τρίμηνη επιμόρφωση από τα ΠΕΚ, άλλα σεμινάρια, το μείζον πρόγραμμα επιμόρφωσης διάρκειας 200 ωρών, για το οποίο υπήρχε η δέσμευση του Υπουργείου Παιδείας ότι θα μοριοδοτηθεί, πιστοποιημένα σεμινάρια του ΕΚΔΑ, τα οποία μοριοδοτούνται για όλους τους δημοσίους υπαλλήλους, εκτός των Εκπαιδευτικών.

Επίσης, δεν αποσαφηνίζεται τι σημαίνει ετήσια επιμόρφωση, εκεί που λέει από ΑΕΙ ή από ΣΕΛΕΤΕ κ.τ.λ. Αν για παράδειγμα και έχουμε παραδείγματα, γίνει μια επιμόρφωση από το Πανεπιστήμιο, διάρκειας 70 ωρών και είναι απλωμένη σε ένα έτος θα μετρήσει, ενώ μια άλλη, που είναι 400 ωρών και είναι τρίμηνης διάρκειας, δεν θα μετρήσει ; Εδώ πρέπει κάτι να γίνει.

 Έχουμε στην Ειδική Αγωγή, πρόσφατα, με τον ν.4415 αναφέρθηκε, ετήσιες επιμορφώσεις 400 ωρών. Καθορίζει και τις ώρες και το χρόνο, αλλά κυρίως τις ώρες, αλλά βάζει και φορείς που εποπτεύονται από το Υπουργείο Παιδείας, όχι μόνο από τα ΑΕΙ.

 Εντυπωσιακή είναι επίσης η ελάχιστη, συγκριτικά με άλλες, μοριοδότηση του δεύτερου πτυχίου, με μόνο ενάμιση μόριο, τη στιγμή που οι ετήσιες φτάνουν το ένα μόριο, αν έχεις δύο.

 Σημειώνουμε ότι δεν μοριοδοτούνται δεύτερα, τρίτα μεταπτυχιακά –διδακτορικά. Θεωρούμε, ότι όλα αυτά είναι απόρροια έλλειψης διαβούλευσης.

 Για τις προϋποθέσεις συμμετοχής, τα ΕΕΚ, που έχουμε στην Ειδική Αγωγή, είναι μια ιδιαίτερη κατηγορία σχολείων, όπου υπηρετούν όλοι οι κλάδοι της Δευτεροβάθμιας, αλλά και η Πρωτοβάθμια. Για πρώτη φορά, γίνεται μια εξαίρεση ενός κλάδου του ΤΕ1, που πάντα υπήρχε στα ΕΕΚ και αφορά μόνο ένα άτομο, που είναι μάλιστα και Διευθύντρια, αυτή τη στιγμή - κάνει μάλιστα σήμερα τα εγκαίνια του ΕΕΚ, εκεί που είναι.

Θεωρούμε ότι δεν θα έπρεπε να γίνει αυτό, ίσως έχει γίνει εκ λάθους, θα έπρεπε να προστεθεί. Όπως λέμε ότι στα ΕΕΚ γίνονται διευθυντές και οι δάσκαλοι - και σωστά - θα έπρεπε να μπουν και αυτοί μέσα. Στην Αιτιολογική Έκθεση, διάβασα ότι θα πρέπει να είναι μόνο Πανεπιστημιακής Εκπαίδευσης. Ναι, αλλά και στους δασκάλους, όμως, δεν έχουμε εξασφαλίσει ότι αυτοί οι άνθρωποι, υποχρεωτικά, θα πρέπει να έχουν κάνει εξομοίωση ή μετεκπαίδευση, ώστε να θεωρούνται πανεπιστημιακής εκπαίδευσης. Σε αυτό το σημείο, έχουμε θέμα.

Επίσης, θα πρέπει να αποσαφηνιστούν ρητά οι διακριτοί τύποι των Ειδικών Σχολείων. Λέμε να έχει κάνει τριετία ο εκπαιδευτικός σε Ειδικό Σχολείο, στον τύπο του σχολείου. Ποιοι είναι αυτοί οι τύποι; Γιατί γίνονται διάφορες ερμηνείες «ότι να ΄ναι». Κατά καιρούς, έχουμε δει διάφορες ερμηνείες.

Σε ό,τι αφορά τη συνέντευξη. Δεν αποσαφηνίζεται, εάν θα είναι δομημένη και με βάση την Τράπεζα Θεμάτων, όπως ήταν το 2011 και τότε ήταν κοινά αποδεκτό αυτό. Δηλαδή, έμπαινες μέσα, έπαιρνες φάκελο. Ήταν εντελώς διαφορετικά.

Με βάση το ν.3848, προβλέπεται και με τον νέο νόμο επιλογής στελεχών στο δημόσιο το ν.4369, το νόμο Βερναρδάκη. Αν και προφανώς, το παρόν νομοθέτημα, που πατάει στο ν.3848, ενδεχομένως, να το προβλέπει και να μην το βλέπουμε. Δεν ξέρω.

Σε ό,τι αφορά τη σειρά, προκειμένου να μην επαναληφθούν οι περίεργες ανατροπές και όντως λοιπές παθογένειες, που πολύ σωστά είχε αναφέρει και μνημόνευσε, χθες και ο κ. Υπουργός, πρέπει τα σχολεία να δηλωθούν, δηλαδή, οι προτιμήσεις να γίνουν μετά και από την ανακοίνωση των συνεντεύξεων. Δηλαδή, όταν έχει ο άλλος τα μόρια και όπως γίνεται και στους υποψηφίους των πανελληνίων εξετάσεων, πρώτα γράφουν και μετά πηγαίνουν και δηλώνουν τις σχολές τους ανάλογα. Απ' όσο άκουσα έως τώρα, αυτό το ζητάνε όλοι.

Τώρα, σε ό,τι αφορά το άρθρο 3. Το ένα λύνει πραγματικά ένα θέμα του ειδικού προσωπικού που ήταν σημαντικό για τις αποσπάσεις σε Φορείς. Αυτό είναι σωστό, πάρα πολύ σωστό.

Για το δύο, όμως, είχαμε κάνει ολόκληρη συζήτηση και έχουν γίνει κινητοποιήσεις, είχε γίνει γι' αυτό «ο κακός χαμός». Ο ν.4415 έβαζε στην τελευταία πρόβλεψη να μπαίνουν μόνιμοι, χωρίς προσόντα στην Ειδική Αγωγή. Αυτό βλέπουμε με έκπληξη μας ότι βγαίνει. Είναι θετικό.

Εμείς αναρωτηθήκαμε, γιατί δεν έχει δοθεί έκταση σε αυτό ή ένα δελτίο τύπου ή κάτι. Διαβάσαμε πολύ προσεκτικά και βλέπουμε ότι μέσα βγαίνουν, όμως και άλλα πράγματα.

Για παράδειγμα, βγαίνει η προτεραιότητα, που υπάρχει, στα προσόντα Ειδικής Αγωγής και αυτό θα πρέπει να προσεχθεί. Δηλαδή, εάν πάμε όλοι σε ένα ΠΥΣΔΕ και κάνουμε αίτηση και ο ένας είναι ο γονέας ΑμΕΑ - άτομο με ειδικές ανάγκες - ο άλλος, που έχει κάνει αίτηση, έχει ένα διδακτικό έτος στην Ειδική Αγωγή, ο τρίτος έχει ένα σεμινάριο. Το ΠΥΣΔΕ δεν ξέρει ποιον θα βάλει; Και δεν θα μπορεί να προσφύγει και κανείς, για να κάνει αίτηση θεραπείας; Επάνω σε αυτό υπάρχει θέμα. Έχει φύγει η ιεράρχηση, που έβαζε ο νόμος 4415 και του κατά προτεραιότητα, που έβαζε ο ν.3699.

Επιπλέον, έχει φύγει από μέσα η παράλληλη στήριξη, η πρώιμη παρέμβαση και η παροχή διδασκαλίας στο σπίτι. Όλα αυτά θα πρέπει να προσεχθούν. Στην Αιτιολογική Έκθεση, δεν λέει τίποτα απολύτως, το κοίταξα. Αναφέρει, μόνον, ότι αυτό γίνεται για τις αποσπάσεις.

Επίσης, θα ήθελα να κλείσω και με ένα τελευταίο θέμα, που αφορά την αναδρομικότητα. Λέει ότι αυτό θα ισχύσει από το 2016 - 2017 και δημιουργεί πρόβλημα σε αυτούς που - και κακώς το λέμε και εμείς - έχουν πάει , βάσει νόμου του κράτους και υπηρετούν ήδη στην Ειδική Αγωγή, χωρίς προσόντα. Το υπηρεσιακών μεταβολών πιστοποιητικό τους θα γράφει ότι υπηρετούσαν στο τάδε Ειδικό Σχολείο. Τι θα γίνει με αυτούς; Μάλιστα, την Παρασκευή, φαντάζομαι, ότι θα είναι σε ΦΕΚ ο νόμος. Αυτοί οι άνθρωποι, που υπηρετούν στην Ειδική Αγωγή, θα πρέπει να φύγουν άμεσα, από εκεί που είναι. Δηλαδή, είναι ένα θέμα η αναδρομικότητα και ίσως θα πρέπει να προσεχθεί και ίσως μια μεταβατικότητα ή κάτι άλλο θα πρέπει να δοθεί.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Οτζάκογλου.

ΘΕΟΔΩΡΟΣ ΟΤΖΑΚΟΓΛΟΥ (Γραμματέας της Επιστημονικής Εταιρείας Οργάνωσης και Διοίκησης Εκπαίδευσης): Αξιότιμοι κυρίες και κύριοι εκπρόσωποι του ελληνικού λαού, ευχαριστούμε για τη δυνατότητα, που μας δίνετε, ως Επιστημονική Εταιρία Οργάνωσης και Διοίκησης της Εκπαίδευσης, να εκφράσουμε τον προβληματισμό μας για το σχέδιο νόμου, καθώς και για να καταθέσουμε συγκεκριμένες προτάσεις, οι οποίες έχουν σχέση, κυρίως με το επιστημονικό πεδίο, που θεραπεύουμε, έτσι όπως τουλάχιστον γίνεται προσπάθεια να ενταχθούν στο υπό συζήτηση σχέδιο νόμου, στο 1ο άρθρο και στις παραγράφους του, για τα αντικειμενικά κριτήρια και την υπηρεσιακή κατάσταση και δεν θα επεκταθούμε σε άλλες πτυχές. Επάνω σε αυτό το θέμα, υπάρχει συναίνεση στο επίπεδο Δ.Σ. και το θεωρούμε μείζον.

Αγαπητοί κύριοι και κυρίες, σας διαβάζω ένα απόσπασμα από την πρόσφατη απόφαση του Συμβουλίου της Επικρατείας, όπου αναδεικνύεται η ειδική εν γένει ικανότητα και τα προσόντα, κυρίως, των διευθυντικών - όπως λέει – στελεχών. Αναφέρομαι στην απόφαση, σε σχέση με τον προηγούμενο νόμο, όπου ονομαστικά, μιλάει, για δυνατότητες ευχέρειας, προγραμματισμού, συντονισμού, ανάληψης πρωτοβουλιών, η λήψη αποτελεσματικών αποφάσεων και διαχείρισης κρίσεων.

Επίσης, θα πρέπει να αναφέρω - εδώ και αξίζει τον κόπο - ότι σχεδόν σε όλα τα πολιτικά Κόμματα της χώρας, γίνεται μια ειδική αναφορά στην εξειδικευμένη επιμόρφωση των εκπαιδευτικών στελεχών σε θέματα αρμοδιότητάς τους και μάλιστα, με πολύ προσοχή διαβάσαμε και την πρόσφατη απόφαση της διάσκεψης του τμήματος παιδείας του ΣΥΡΙΖΑ, που επίσης επισημαίνει αυτό το κομμάτι. Τέλος, θα ήθελα ακόμα κάποιες ορισμένες καίριες επισημάνσεις και διαπιστώσεις από την Έκθεση της Επιτροπής Μορφωτικών Υποθέσεων, συγγραφής κ. Κώστα Γαβρόγλου, νυν Υπουργού Παιδείας, το 2016.

«Η ανάληψη καθηκόντων σε θέσεις ευθύνης στην Εκπαίδευση, συνιστά υιοθέτηση ενός νέου εργασιακού ρόλου, με διαφορετικές προκλήσεις από αυτές του εκπαιδευτικού της τάξης. Προφανώς, η ανταπόκριση απαιτείται για νευραλγικές θέσεις εργασίας και δημιουργεί ανάγκες εισαγωγικής ή και συνεχιζόμενης κατάρτισης σε θέματα διοίκησης.

Η επιστήμη της διοίκησης αποτελεί μέσο ενδυνάμωσης του εκπαιδευτικού, που κατέχει ή διεκδικεί θέση στελέχους στην Εκπαίδευση. Η κατάρτιση των στελεχών της εκπαίδευσης σε θέματα διοίκησης αποτελεί προϋπόθεση βελτίωσης της ποιότητας των εκπαιδευτικών υπηρεσιών, στην Ελλάδα. Η υλοποίηση δράσεων κατάρτισης και επιμόρφωσης, όπως αναγράφεται στο σχέδιο νόμου από το Εθνικό Κέντρο Δημόσιας Διοίκησης ή τα Α.Ε.Ι. και η αναγνώριση μοριοδότησής της στις διαδικασίες επιλογής των στελεχών, θεωρείται απαραίτητη.».

 Ήταν ένα απόσπασμα από την Έκθεση, που συνέταξε ο κ. Γαβρόγλου. Η ΔΟΕ δεν θα χρησιμοποιούσε πληρέστερες εκφράσεις, ώστε να περιγράψει τη συγκεκριμένη θεσμική θέση, το ρόλο και τα προαπαιτούμενα του Διευθυντή σχολικής μονάδας.

Επίσης, επιτρέψτε μου να σημειώσω επιπρόσθετα πως ήδη στον τόπο μας και με την έγκριση του Υπουργού Παιδείας, λειτουργούν 9 προγράμματα μεταπτυχιακών σπουδών, σχετικά με το αντικείμενο της οργάνωσης και διοίκησης της εκπαίδευσης, τα έξι εκ των οποίων αδειοδοτήθηκαν τα τελευταία δύο χρόνια, 2015 - 2017. Σας καταθέτω την πρότασή μας, όπως αυτή, σε γενικές γραμμές, περιλήφθηκε στην επιστολή μας προς τον Υπουργό Παιδείας, στις 26/4/2017, η οποία συνοψίζεται στη σημαντική πτυχή της εξειδικευμένης γνώσης. Η πιστοποίηση των ειδικών γνώσεων περιλαμβάνει την κατοχή τίτλου μεταπτυχιακών σπουδών στην οργάνωση και διοίκηση της εκπαίδευσης, που θα μοριοδοτείται με πλέον του 50% των μορίων με τίτλο μεταπτυχιακών ή διδακτορικού, αντίστοιχα.

Με τον ίδιο τρόπο, αντιμετωπίζεται και το πιστοποιητικό παρακολούθησης διδασκαλείου για τους εκπαιδευτικούς της Πρωτοβάθμιας, καθώς αποτελεί ειδική γνώση. Σε περίπτωση κατοχής και των δύο συγκεκριμένων τίτλων, μοριοδοτείται μόνο ένας από τους δύο με την αυξημένη μοριοδότηση. Μοριοδοτούνται δε, όλοι οι μεταπτυχιακοί τίτλοι, που διαθέτει ένας υποψήφιος, με ανάλογη στάθμισή τους, όπως αναφέρεται, προηγούμενα. Η λογική μη μοριοδότησης περισσοτέρων του ενός μεταπτυχιακών τίτλων, η οποία περιλαμβάνεται στο σχέδιο νόμου, είναι απλά παράλογη, αντιεπαγγελματική και νομικά μετέωρη. Φυσικά, πρέπει να υπάρχει στάθμιση των επιπλέον τίτλων, διαφορετική μεν, όχι όμως μηδενική.

Επιπρόσθετα, μας είναι εντελώς ακατανόητη η πλήρης απουσία μοριοδότησης των σεμιναρίων επιμόρφωσης εκπαιδευτικών, αλλά και αναφορά σε αυτά, που έχει πραγματοποιήσει το ΕΚΔΔΑ και συνεχίζει να πραγματοποιεί, δαπανώντας αρκετές χιλιάδες ευρώ και με αποκλειστικό αντικείμενο τη διοίκηση σχολικών μονάδων. Η άμεση ειδική συμπερίληψη στο σχέδιο νόμου και η διακριτή μοριοδότηση τους, με μία μονάδα, ανεξάρτητα της διάρκειας, είναι τουλάχιστον επιβεβλημένη. Είναι αξιοσημείωτο, μάλιστα, ότι στο σχέδιο νόμου γίνεται αναφορά σε μοριοδότηση επιμόρφωσης από το ΣΕΛΜΕ, με δεδομένο πως όχι μόνο έχουν πάψει να υφίσταται, αλλά αν υπάρχει έστω και ένας εκπαιδευτικός εξ αυτών, που υπηρετεί στη δημόσια εκπαίδευση, τουλάχιστον στη Δευτεροβάθμια, θα οφείλαμε ειδική αναφορά και αρεστή τοποθέτησή του, εκτός όλων των διαδικασιών, καθώς θα ήταν ηλικίας άνω των 70 ετών.

Τέλος, δεν έχουμε ένα καθολικό και αυστηρά οριοθετημένο πλαίσιο, για όλες τις χώρες της Ε.Ε. ή της Ευρωζώνης. Φυσικά, το μοντέλο, που υιοθετείται, από την πλειοψηφία των χωρών προϋποθέτει την εξειδικευμένη γνώση, στο πεδίο της διοίκησης. Είναι απόλυτα εμφανές από τα στοιχεία της «Ευρυδίκης». Γι' αυτό είναι απόλυτα απαραίτητο να κινηθούμε, χωρίς αντιγραφές, σε ένα παράλληλο και προσαρμοσμένο στις ιδιοτυπίες μας ανάλογο μοντέλο, ώστε να μην εμφανιζόμαστε ως εσαεί ανέτοιμοι και διαθέσιμοι να αποδεχθούμε στο τέλος και εξαιτίας αυτού μια υπόδειξη τύπου ΟΟΣΑ. Είναι, συνεπώς, αναγκαίο και ελάχιστο βήμα επιστημονικής λογικής, πολιτικής συνέπειας και συναίνεσης, η υιοθέτηση της πρότασής μας. Δεν διχάζει, αλλά ενώνει. Σας ευχαριστώ για την προσοχή σας.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κύριος Αναγνωστόπουλος.

ΓΕΩΡΓΙΟΣ ΑΝΑΓΝΩΣΤΟΠΟΥΛΟΣ (Πρόεδρος του Πανελληνίου Συλλόγου Αναπληρωτών και Ωρομισθίων Πρωτοβάθμιας Εκπαίδευσης): Κύριε Πρόεδρε, κύριε Υπουργέ, λοιποί παρευρισκόμενοι, όπως πιθανότατα όλοι σε αυτήν την αίθουσα γνωρίζετε, οι αναπληρωτές εκπαιδευτικοί, εδώ και πολλά χρόνια, αποτελούν θεμέλιο λίθο της Πρωτοβάθμιας εκπαίδευσης και τη στηρίζουν έμπρακτα, παρά τις αντίξοες συνθήκες, τις οποίες βιώνουν. Ο αναπληρωτής, λοιπόν, είναι η έννοια του μάχιμου εκπαιδευτικού και, επομένως, είναι αναγκαίο να ακουστεί η γνώμη μας, πάνω σε ένα θέμα, που εν γένει μας αφορά και σας ευχαριστούμε που μας δίνετε τη δυνατότητα αυτή. Επί της ουσίας, λοιπόν, θα ήθελα να αναφέρω κάποια σημεία του σχεδίου νόμου, τα οποία πρέπει να ακουστούν, ώστε να υπάρξει η απαραίτητη ανατροφοδότηση από τους παρευρισκόμενους και – γιατί όχι – να προβείτε και σε απαραίτητες τροποποιήσεις.

Στο άρθρο 7, παράγραφος β΄, εδάφιο α΄, αφαιρείται η δυνατότητα από τους Διευθυντές, οι οποίοι έχουν ολοκληρώσει δύο συνεχόμενες θητείες σε ένα σχολείο, να είναι ξανά υποψήφιοι στο ίδιο σχολείο, ενώ δίνετε τη δυνατότητα να είναι σε διαφορετικό. Δεν κατανοούμε τη λογική αυτού του αποκλεισμού, από τη στιγμή που υπάρχουν διευθυντές, οι οποίοι έχουν φέρει εις πέρας, με αυτοθυσία, το έργο τους, έχουν δημιουργήσει ένα εξαιρετικό κλίμα στους συναδέλφους και στο σχολείο γενικότερα και έχουν αναβαθμίσει την ποιότητα αυτού. Πιστεύουμε, ακράδαντα, ότι θα πρέπει να έχουν τη δυνατότητα να ξαναθέσουν υποψηφιότητα στο ίδιο σχολείο και δεν πιστεύουμε πως για τη συγκεκριμένη θέση είναι ορθό να τεθεί ένα τέτοιο πλαφόν, γιατί η ιστορία μας έχει δείξει πως διευθυντές, με πολυετείς θητείες, υπηρέτησαν άξια το συγκεκριμένο αξίωμα.

Στο άρθρο 6, παράγραφος β΄, αναφέρεται η μοριοδότηση προσόντων των υποψηφίων, όπου, αν δεν κάνουμε λάθος, διακρίνουμε μια αδικία. Συγκεκριμένα, κάποιος με μεταπτυχιακό και διδακτορικό λαμβάνει 5 μόρια, δηλαδή, το ανώτατο όριο και κάποιος, με μετεκπαίδευση και μεταπτυχιακό 4,5. Δηλαδή, δεν είναι λογικό το μεταπτυχιακό και η μετεκπαίδευση να λαμβάνονται αθροιστικά, ενώ το μεταπτυχιακό και το διδακτορικό όχι. Αν δεν θέλετε να μπείτε σε ένα κυνήγι τίτλων σπουδών από τους υποψηφίους, τότε θα προτείναμε να προσμετράται είτε το μεταπτυχιακό είτε η μετεκπαίδευση.

Επίσης, στο ίδιο άρθρο, παράγραφος ζ΄, θα θέλαμε να τονίσουμε ότι είναι παράλογο να μοριοδοτείται, για παράδειγμα, η ξένη γλώσσα, που, αντικειμενικά, δεν καθιστά κάποιον καλύτερο διευθυντή και να μη μοριοδοτείται η πιστοποίηση Β2 για υπολογιστές. Η καλή χρήση των υπολογιστών είναι κάτι, το οποίο βοηθά και διευκολύνει το έργο των διευθυντών και, εκτός αυτού, οι περισσότερες διαδικασίες πλέον γίνονται ηλεκτρονικά. Μάλιστα, θεωρούμε ότι, για να καταθέσει κάποιος υποψηφιότητα, το Α επίπεδο υπολογιστών θα έπρεπε να είναι προαπαιτούμενο και όχι να μοριοδοτείται.

Στο Β΄ μέρος, άρθρο 3, παράγραφος 2, γίνεται αναφορά για δυνατότητα απόσπασης σε δομές της Ειδικής Αγωγής εκπαιδευτικού προσωπικού ΕΕΠ και ΕΒΠ, στην περίπτωση που έχουν πιστοποιητικό παρακολούθησης σεμιναρίων στην Ειδική Αγωγή. Μας κάλυψε και η ΕΝ.Ε.Λ.Ε.Α. με την τοποθέτησή της, με πολλά από αυτά, που είπε. Έχουμε και εμείς τονίσει την αντίθεσή μας στο παραπάνω θέμα, καθώς δεν είναι δυνατόν να περιμένουν στους πίνακες να εργαστούν αναπληρωτές με μεταπτυχιακό ή με διδακτορικό στην Ειδική Αγωγή και να προηγούνται οι αποσπάσεις μονίμων, χωρίς κανένα άλλο προσόν ή με προσόντα, που δεν είναι επαρκή. Μάλιστα, στο εδάφιο δδ΄ δεν ορίζονται τα πλαίσια των σεμιναρίων, όπως η χρονική διάρκεια και τα ακριβή αντικείμενα της επιμόρφωσης. Είναι σαφές, λοιπόν, ότι θα οδηγηθούμε σε ταχύρρυθμα σεμινάρια, με ανεπαρκή επιμόρφωση, μόνο και μόνο, για να καλυφθούν τα κενά από υπεράριθμους μόνιμους εκπαιδευτικούς, τη στιγμή που θα υπάρχουν αναπληρωτές εκπαιδευτικοί, με εξειδικευμένες γνώσεις στην Ειδική Αγωγή, οι οποίοι θα οδηγηθούν σταδιακά στην ανεργία.

Θέλουμε να τονίσουμε ότι, παρ’ όλα αυτά, θετικό είναι ότι εισακούστηκε η πρότασή μας να τοποθετούνται μόνο εκπαιδευτικοί στις ίδιες διευθύνσεις, ώστε να εξαλειφθεί ο κίνδυνος εκπαιδευτικοί, χωρίς καμία διάθεση να εργαστούν στον ευαίσθητο τομέα της Ειδικής Αγωγής, να αποσπώνται, σε τέτοιες σχολικές μονάδες, με μοναδικό σκοπό να φτάσουν κοντά στον τόπο κατοικίας τους. Θέλουμε να υπενθυμίσουμε, λοιπόν, ότι υπάρχουν και κάποιοι μόνιμοι εκπαιδευτικοί με βασικό πτυχίο στην Ειδική Αγωγή, στους οποίους δεν δίνεται η δυνατότητα ούτε μετάθεσης ούτε απόσπασης, κάτι, που, κατά γενική ομολογία, είναι άδικο και είναι ευκαιρία να αλλάξει, με αυτό το νομοσχέδιο. Θέλω να σημειώσω ότι αυτό το βασικό πτυχίο το πήραν μεταγενέστερα.

Ολοκληρώνοντας, θα ήθελα να σταθώ ιδιαίτερα στο άρθρο 1 του Α΄ μέρους, στην παράγραφο 6, σημείο ζ΄, όπου διατυπώνεται, εκτός των προαναφερθέντων και ένα από τα εντονότερα προβλήματα της Πρωτοβάθμιας Εκπαίδευσης, από το 2009 και έπειτα. Η παράγραφος αναφέρει πως τη γνώμη τους για τον υποψήφιο διευθυντή θα εκφράζουν μόνο οι μόνιμοι εκπαιδευτικοί της σχολικής μονάδας. Από το 2009 και έπειτα δεν έχουν γίνει μόνιμοι διορισμοί στην εκπαίδευση, έτσι ώστε τόσο σε νομικά όσο και σε ηθικά θέματα έχουν δημιουργηθεί εκπαιδευτικοί δύο ταχυτήτων, δύο κατηγοριών, οι μόνιμοι και οι αναπληρωτές. Οι αναπληρωτές εκπαιδευτικοί, που καλύπτουν εδώ και χρόνια πάγιες ανάγκες του εκπαιδευτικού συστήματος και ο αριθμός τους ξεπερνά πλέον τους 20.000, δεν έχουν ίσα εργασιακά δικαιώματα με τους μόνιμους συναδέλφους τους. Θα θέλαμε από τον Υπουργό, ο οποίος έχει δηλώσει πως θα αγωνιστεί για την εξίσωση των εργασιακών δικαιωμάτων, μια διευκρίνιση για τον αποκλεισμό των αναπληρωτών από την κατάθεση της γνώμης τους, όπως οι μόνιμοι συνάδελφοί τους.

Δράττομαι, λοιπόν, της ευκαιρίας που μου δίνεται να αναφέρω και μέσα στην Βουλή των Ελλήνων πως όσο υπάρχουν συγκεκριμένες εργασιακές συνθήκες αναπλήρωσης, η εκπαίδευση και οι εκπαιδευτικοί της καταδικάζονται σε ένα καθεστώς ομηρίας, που μας πηγαίνει χρόνια πίσω. Ο μόνος τρόπος επίλυσης του προβλήματος είναι να γίνουν άμεσα μαζικοί διορισμοί και να καλυφθούν όλα τα κενά στην εκπαίδευση, ώστε να μπορέσει η χώρα να προσφέρει την παιδεία, που αξίζει στους αυριανούς πολίτες. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Καρπενησιώτης.

ΣΤΑΘΗΣ ΚΑΡΠΕΝΗΣΙΩΤΗΣ (Πρόεδρος Πανελλήνιας Ομοσπονδίας Συλλόγων Ειδικού Προσωπικού Ειδικής Αγωγής (ΠΟΣΕΕΠΕΑ)): Κύριε Πρόεδρε, κ. Υπουργέ, κυρίες και κύριοι Βουλευτές, κυρίες και κύριοι εκπρόσωποι των φορέων, εκπροσωπώ την Πανελλήνια Ομοσπονδία Συλλόγων Ειδικού Προσωπικού Ειδικής Αγωγής, η οποία αποτελεί το δευτεροβάθμιο συνδικαλιστικό όργανο, που, βάσει του καταστατικού της, εκπροσωπεί το ειδικό εκπαιδευτικό προσωπικό και το ειδικό βοηθητικό προσωπικό.

Είμαστε εργαζόμενοι σε κέντρα διάγνωσης και διαφοροδιάγνωσης, σε σχολικές μονάδες ειδικής εκπαίδευσης, προσχολικής, πρωτοβάθμιας, δευτεροβάθμιας, επαγγελματικής και ειδικής εκπαίδευσης. Επίσης, σε δομές ειδικής εκπαίδευσης σε γενικά σχολεία. Είμαστε ψυχολόγοι, κοινωνικοί λειτουργοί, λογοθεραπευτές, φυσιοθεραπευτές, μια σειρά από ειδικότητες, οι οποίες εξυπηρετούμε και υποστηρίζουμε τη συμμετοχή στην εκπαιδευτική διαδικασία των μαθητών, με ειδικές εκπαιδευτικές ανάγκες και των μαθητών με αναπηρία.

Καταρχήν, θα ήθελα να ξεκινήσω τις παρατηρήσεις επί του νομοσχεδίου με κάτι θετικό. Δηλαδή, να επικροτήσουμε τη θετική πρόβλεψη του σχεδίου νόμου, που δίνει, επιτέλους, τη δυνατότητα και στα μέλη του ειδικού εκπαιδευτικού προσωπικού και ειδικού βοηθητικού προσωπικού να αποσπώνται, όπως και το υπόλοιπο εκπαιδευτικό προσωπικό, σε φορείς και υπηρεσίες του Υπουργείου. Αποτελεί αποκατάσταση μιας ακόμη αδικίας, που υφίστανται μέχρι και σήμερα τα μέλη ειδικού εκπαιδευτικού προσωπικού και ειδικού βοηθητικού προσωπικού.

Επίσης, ακούσαμε και εμείς, με χαρά, ότι η προϋπόθεση των δύο θητειών για επανεκλογή σε θέση διευθυντή, μάλλον δεν θα ισχύσει. Πιστεύουμε ότι μια τέτοια διαδικασία θα είναι προς τη σωστή κατεύθυνση. Η κατάθεση, όμως από το Υπουργείο Παιδείας του σχεδίου νόμου, που περιλαμβάνει τον νέο τρόπο εκλογής διευθυντών σχολικών μονάδων με τη διαδικασία του επείγοντος, χωρίς καμία διαβούλευση και με προχειρότητα στις προβλέψεις, λυπούμαστε, αλλά δεν μπορούμε παρά να συμπεράνουμε ότι έχει στόχο όχι τη δημοκρατική οργάνωση του σχολείου, αλλά απλά τη συμμόρφωση στις απαιτήσεις του Σ.τ.Ε..

Κατά τη γνώμη μας, αποτελεί μια άτολμη αντίδραση, τη στιγμή που θα περιμέναμε την ανάληψη πρωτοβουλίας για κατοχύρωση προϋποθέσεων, στην κατεύθυνση της δημοκρατικής οργάνωσης και λειτουργίας της σχολικής μονάδας, με την αναβάθμιση του ρόλου του Συλλόγου των Διδασκόντων, των ανθρώπων, δηλαδή, που είναι στο σχολείο, που το δουλεύουν, που το στηρίζουν και δίνουν την ψυχή τους και την ανάθεση συντονιστικού ρόλου στο διευθυντή. Σαφώς, ο επικεφαλής είναι πολύ σημαντικός. Το θέμα είναι, όμως, να υπάρξει μια πρόβλεψη που να λειτουργούν όλοι μαζί και όχι κάποιοι να αποκλείονται. Αντ’ αυτού, παρατηρούμε την υποβάθμιση του ρόλου του μεγαλύτερου μέρους των εκπαιδευτικών, δηλαδή των αναπληρωτών, οι οποίοι, όμως, καλούνται, συνεχώς, να βάλουν πλάτη, για να μπορέσει να λειτουργήσει το ελληνικό σχολείο σε τέτοιους καιρούς.

Χαρακτηριστικά, πρέπει να σας πληροφορήσουμε ότι στις περισσότερες σχολικές μονάδες Ειδικής Αγωγής, η πλειοψηφία είναι αναπληρωτές εκπαιδευτικοί, μέλη ειδικού εκπαιδευτικού προσωπικού και ειδικού βοηθητικού προσωπικού, ενώ πολλά ειδικά σχολεία και ΚΕΔΔΥ απασχολούν αποκλειστικά αναπληρωτές. Μόνον ο διευθυντής είναι εκεί μόνιμος, όλοι οι άλλοι αναπληρωτές. Είναι αποτέλεσμα αυτό, βέβαια, της καθυστέρησης χρόνων για τη διενέργεια διαγωνισμού, για την πρόσληψη μονίμων στην Ειδική Αγωγή, ένα μεγάλο κενό, που το λέμε χρόνια, το φωνάζουμε χρόνια ότι αυτός ο τομέας της εκπαίδευσης - συνολικά η εκπαίδευση, αλλά ειδικά αυτό το κομμάτι της ειδικής εκπαίδευσης - έχει μείνει πάρα πολύ πίσω στην επαρκή στελέχωση.

Η αύξηση των προσλήψεων, τα τελευταία δύο χρόνια, αποκλειστικά σχεδόν με τα προγράμματα ΕΣΠΑ, δεν λύνει ουσιαστικά το πρόβλημα και αυτό σίγουρα θα αναδειχθεί σύντομα, με την ολοκλήρωση των ευρωπαϊκών προγραμμάτων. Αναρωτιόμαστε, λοιπόν, πώς θα λειτουργήσει η πρόβλεψη για έκφραση της άποψης του Συλλόγου των Διδασκόντων στις περιπτώσεις αυτές; Αν μας ρωτάτε, είμαστε σίγουροι ότι δεν θα λειτουργήσει ούτε σε αυτή την περίπτωση ούτε γενικά, αφού θα συναντήσει την αποδοκιμασία και αυτών των μονίμων συναδέλφων. Σας καλούμε να αναλογιστείτε, κύριε Υπουργέ, τις επιπτώσεις της πρόβλεψης αυτής στη σχολική μονάδα και στους μαθητές, τελικά, αφού η απαξίωση του ρόλου των συναδέλφων αναπληρωτών θα έχει άμεσες επιπτώσεις στο σχολικό κλίμα και ίσως και στο εκπαιδευτικό έργο. Δεν είναι ασύνδετα πράγματα μεταξύ τους.

Όσον αφορά στο ειδικό εκπαιδευτικό προσωπικό και τη δυνατότητα εκλογής σε θέση ευθύνης, ισχύει πλέον η πρόβλεψη για κατάληψη θέσεων διευθυντών και υποδιευθυντών ΣΜΕΑΕ και προϊσταμένων ΚΕΔΔΥ. Πρόσφατα, ισχύει αυτό εδώ και δύο χρόνια. Δεν έχει, όμως υλοποιηθεί, μέχρι σήμερα, η πρόβλεψη για την εκλογή συμβούλων ειδικού εκπαιδευτικού προσωπικού που είναι απαραίτητο για την επιστημονική καθοδήγηση των εργαζομένων σε έναν τόσο ευαίσθητο τομέα.

Σχετικά με τη μοριοδότηση, υπάρχουν σημεία, όπου μπορούμε να επισημάνουμε αδικίες, σε βάρος του ειδικού εκπαιδευτικού προσωπικού, το οποίο, δυστυχώς, δεν μπορεί να διαθέτει επαρκή μοριοδότηση από τη διοικητική του εμπειρία, αφού μέχρι πρόσφατα δεν είχαμε τη δυνατότητα να καταλαμβάνουμε διοικητές θέσεις και θέσεις ευθύνης. Επίσης, οι επιμορφώσεις, που μοριοδοτούνται, με έως ένα μόριο, δεν υπάρχουν συνήθως για το ειδικό εκπαιδευτικό προσωπικό και αυτό πρόσφατα κάπως άρχισε να υπάρχει.

Κατά τη γνώμη μας, δεν θα έπρεπε να μοριοδοτούνται, αφού έτσι ενισχύεται η εμπορευματοποίηση και το κυνήγι πιστοποιητικών. Λογικά, η επιμόρφωση αποτελεί υποχρέωση της πολιτείας και πρέπει να παρέχεται δωρεάν σε όλους. Σε ό,τι αφορά, επίσης, τη συνέντευξη, στις περιπτώσεις, που αφορούν τις θέσεις στελεχών για σχολικές μονάδες ειδικής αγωγής, προς αποκατάσταση της ισοτιμίας, αλλά και για ορθή κρίση, θα έπρεπε, κατά τη γνώμη μας, να συμμετέχουν στο διευρυμένο συμβούλιο επιλογής και μέλη του ειδικού εκπαιδευτικού προσωπικού. Συνεδριάζει ένα ΠΥΣΔΕ, για να κρίνει τους διευθυντές, θεωρούμε βασικό να συμμετέχει και ένα μέλος ειδικού εκπαιδευτικού προσωπικού, αν μη τι άλλο, όταν γίνονται κρίσεις διευθυντών, οι οποίες αφορούν την ειδική εκπαίδευση. Είμαστε δομικό στοιχεία της ειδικής εκπαίδευσης, χρόνια τώρα.

Ακόμα, θεωρούμε ότι η έκφραση προτίμησης σχολικής μονάδας, μετά τη συνέντευξη και την ανάρτηση των τελικών πινάκων υποψηφίων, μπορεί εν μέρει, τουλάχιστον, να διασφαλίσει την αντικειμενικότητα της μοριοδότησης από τη συνέντευξη.

Ολοκληρώνοντας, θεωρούμε ότι ο οδικός χάρτης αποκατάστασης της ποιοτικής και δημοκρατικής λειτουργίας του σχολείου απαιτεί να ακολουθηθεί μία σειρά από αποφάσεις και γενναίες μεταρρυθμίσεις, που περιλαμβάνουν απαραίτητα μόνιμους διορισμούς ειδικού εκπαιδευτικού και ειδικού βοηθητικού προσωπικού. Αυτό έπρεπε να έχει γίνει χθες, είμαστε πάρα πολύ πίσω σε αυτό. Αποκατάσταση της δημοκρατικής λειτουργίας της σχολικής μονάδας, με αναβάθμιση του συλλόγου των διδασκόντων. Ας μην φοβόμαστε τους αναπληρωτές και τη συμμετοχή τους στη διοίκηση, όπως τους φοβάται μάλλον και το Σ.τ.Ε.. Αύξηση του προϋπολογισμού για την παιδεία. Είμαι 47 χρονών, θυμάμαι ήμουν μαθητής και λέγαμε στο γυμνάσιο το ίδιο πράγμα. Αποκατάσταση των μισθολογικών απωλειών των εκπαιδευτικών. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Κουντούρης

ΤΗΛΕΜΑΧΟΣ ΚΟΥΝΤΟΥΡΗΣ (Πρόεδρος της Πανελληνίας Επιστημονικής Ένωσης Διευθυντών Σχολικών Μονάδων Πρωτοβάθμιας Εκπαίδευσης): Κύριε Υπουργέ, κύριε Πρόεδρε, κύριε Υφυπουργέ, κυρίες και κύριοι Βουλευτές, κυρίες και κύριοι εκπρόσωποι φορέων, η Πανελλήνια Επιστημονική Ένωση Διευθυντών Σχολικών Μονάδων Πρωτοβάθμιας Εκπαίδευσης ευχαριστεί θερμά όλους όσους πρότειναν τη συμμετοχή μας, στη σημερινή συνεδρίαση. Αρχικά, θα ήθελα να τονίσω πως είναι αρνητικό ένα τόσο σοβαρό θέμα, όπως η επιλογή διευθυντών σχολικών μονάδων, η οποία επηρεάζει καθοριστικά τη λειτουργία των σχολικών μονάδων, γίνεται με τη διαδικασία του επείγοντος, χωρίς προηγουμένως να έχει τεθεί σε δημόσια διαβούλευση. Επίσης, θεωρούμε αρνητικό ότι συνεχίζει να καθυστερεί η αποκατάσταση της κανονικότητας, στον τρόπο επιλογής των στελεχών εκπαίδευσης. Δεν πάμε, δηλαδή, προς τη σωστή σειρά, η οποία είναι αποδεκτή, εδώ και χρόνια, διευθυντές εκπαίδευσης, σχολικοί σύμβουλοι, διευθυντές σχολικών μονάδων, προϊστάμενοι εκπαιδευτικών θεμάτων, υποδιευθυντές σχολικών μονάδων κ.λπ.. Αυτό δεν διορθώνεται. Αποτέλεσμα αυτής της άρσης της κανονικότητας είναι οι σχολικοί σύμβουλοι να διανύουν σήμερα τον 6ο προς 7ο χρόνο θητείας, μετά από τρεις διαδοχικές παρατάσεις και οι διευθυντές σχολικών μονάδων να βρίσκονται σε διαδικασία κρίσεων, για δεύτερη φορά, μέσα σε δύο χρόνια, με ό,τι αυτό συνεπάγεται, για την ομαλή λειτουργία των σχολικών μονάδων.

Θεωρούμε, επίσης, αρνητικό ότι δεν πάμε σε ένα σχέδιο νόμου για όλα τα στελέχη της εκπαίδευσης, όπως τουλάχιστον περιμέναμε εμείς, γίνεται μια αποσπασματική επιλογή, η οποία δεν βοηθάει το χώρο της διοίκησης.

Επί του συγκεκριμένου νομοσχεδίου, θα θέλαμε να επισημάνουμε τα εξής και να καταθέσουμε συγκεκριμένες προτάσεις:

Θεωρούμε, λανθασμένη τη διάταξη, που εμπεριέχεται στο σχέδιο νόμου και η οποία προβλέπει ότι «οι διευθυντές, που έχουν ολοκληρώσει δύο συνεχόμενες θητείες στην ίδια θέση διευθυντή σχολικής μονάδας, δεν επιτρέπεται να υποβάλουν αίτηση υποψηφιότητας για τη θέση του σχολείου, που υπηρετούν, αφού αντίκειται στις αρχές της ισότητας και της αξιοπρέπειας». Ευελπιστούμε ότι θα ισχύσει η δήλωση του κ. Υπουργού για κατάργησή της.

Σε ό,τι αφορά την αποτίμηση του κριτηρίου της επιστημονικής και παιδαγωγικής συγκρότησης και κατάρτισης, πιστεύουμε και επαναφέρουμε τη διατυπωμένη από καιρό θέση μας «για αποτίμηση όλων των προπτυχιακών και μεταπτυχιακών σπουδών των υποψηφίων Διευθυντών, καθώς και όλων των επιμορφώσεών τους, που έχουν πραγματοποιηθεί ή πιστοποιηθεί από δημόσιους φορείς, με δίκαιη και αναλογική μοριοδότηση κάθε επιμέρους στοιχείου». Κάτι που δεν προβλέπεται από το υπάρχον σχέδιο νόμου, αφού η μοριοδότηση γίνεται επιλεκτικά.

Θεωρούμε λανθασμένη την επιλογή να μη μοριοδοτούνται θεσμοθετημένες από την πολιτεία επιμορφώσεις, όπως η πιστοποιημένη επιμόρφωση στις Τεχνολογίες της Πληροφορίας και των Επικοινωνιών (Τ.Π.Ε.) επιπέδου 2, η τρίμηνη επιμόρφωση στα Περιφερειακά Επιμορφωτικά Κέντρα (ΠΕΚ), με ταυτόχρονη απαλλαγή από τα διδακτικά καθήκοντα, τα σεμινάρια 40 ωρών των Περιφερειακών Επιμορφωτικών Κέντρων (ΠΕΚ), το Μείζον Πρόγραμμα Επιμόρφωσης διάρκειας 200 ωρών, για το οποίο υπήρχε γραπτή δέσμευση του Υπουργείου Παιδείας ότι θα μοριοδοτηθεί, καθώς και τα πιστοποιημένα σεμινάρια του Εθνικού Κέντρου Δημόσιας Διοίκησης και Αυτοδιοίκησης (ΕΚΔΔΑ), τα οποία ενώ μοριοδοτούνται για όλους τους δημοσίους υπαλλήλους, δεν μοριοδοτούνται μόνο για τους εκπαιδευτικούς.

Θεωρούμε αδιανόητο το να μην αποτελεί προαπαιτούμενο για την υποβολή αίτησης για θέση Διευθυντή σχολικής μονάδας η πιστοποιημένη επιμόρφωση στις Τεχνολογίες της Πληροφορίας και των Επικοινωνιών (ΤΠΕ) επιπέδου 1.

Θεωρούμε ακατανόητη τη μείωση της μοριοδότησης του δεύτερου πτυχίου πανεπιστημίου ή Τ.Ε.Ι. κατά 0,5 μονάδες και ζητάμε την επαναφορά της μοριοδότησης τους στις 2 μονάδες, όπως ίσχυε μέχρι τώρα.

Θεωρούμε λανθασμένη την επιλογή ή πιστοποιημένη επιμόρφωση στις Τεχνολογίες της Πληροφορίας και των Επικοινωνιών (ΤΠΕ) επιπέδου 1, να μοριοδοτείται με 0,5 μονάδες, η πιστοποιημένη επιμόρφωση επίπεδου 2 να πετιέται στον κάλαθο των αχρηστών, λες και δεν έγινε ποτέ και ταυτόχρονα να αυξάνεται η μοριοδότηση της γνώσης ξένης γλώσσας επιπέδου Β2 σε 0,8 μονάδες. Δηλαδή, το ΥΠ.Π.Ε.Θ. θεωρεί ότι για την άσκηση καθηκόντων του Διευθυντή σχολικής μονάδας είναι σημαντικότερη η γνώση ξένης γλώσσας επιπέδου Β2 απ' ό,τι είναι η δυνατότητα χρήσης των ηλεκτρονικών υπολογιστών;

Επικροτούμε τη βαρύτητα, που δίνεται, από το σχέδιο νόμου στη διδακτική εμπειρία στην τάξη, αφού ο Διευθυντής της σχολικής μονάδας, σύμφωνα με το καθηκοντολόγιο, δεν είναι μόνο διοικητικός προϊστάμενος, αλλά κυρίως είναι επιστημονικά και παιδαγωγικά υπεύθυνος της σχολικής μονάδας και άρα του είναι απολύτως απαραίτητη η πλούσια διδακτική εμπειρία, για να μπορέσει να ανταποκριθεί στα καθοδηγητικά του καθήκοντα.

Ζητάμε την επαναφορά του δικαιώματος των υποψήφιων Διευθυντών να είναι υποψήφιοι σε ένα ακόμα ΠΥΣΠΕ, όπως ισχύει σε όλους τους νόμους της επιλογής στελεχών μέχρι τώρα, ενώ τώρα περιορίζεται μόνο στο ΠΥΣΠΕ της οργανικής του ή σε αυτό που υπηρετεί.

Σε ό,τι αφορά τη συμμετοχή του Συλλόγου Διδασκόντων στη διαδικασία επιλογής των Διευθυντών, υπενθυμίζουμε την από το 2015 τη διατυπωμένη θέση μας να μην υπάρχει καμία εμπλοκή των Συλλόγων Διδασκόντων στη διαδικασία επιλογής των Διευθυντών σχολικών μονάδων.

Η επιλογή των Διευθυντών το 2015, με μυστική ψηφοφορία, από τους Συλλόγους Διδασκόντων λειτούργησε διαλυτικά για τα σχολεία, τραυμάτισε, ανεπανόρθωτα, το σχολικό κλίμα, δημιούργησε ομάδες μεταξύ των εκπαιδευτικών, πελατειακές σχέσεις και σχέσεις συναλλαγής και υπονόμευσε την συνεργατική δράση, που τόσο έχουν ανάγκη οι σχολικές μονάδες.

Δεν αρνούμαστε την αξιολόγηση του έργου του Διευθυντή από το Σύλλογο Διδασκόντων και αποτελεί πρότασή μας.

Πιστεύουμε ότι η αξιολόγηση του Διευθυντή, του έργου του Διευθυντή, θα πρέπει να γίνεται, μέσα από το μοντέλο της αυτοαξιολόγησης, του οποίου την εφαρμογή εμείς προτείνουμε εδώ και χρόνια.

Προτείνουμε, λοιπόν, μετά την ολοκλήρωση της πρώτης θητείας και χαιρόμαστε γιατί έκανε αναφορά και ο κ. Υπουργός σε αυτό, ο διευθυντής της σχολικής μονάδας να μη επανακρίνεται από μηδενική βάση, όπως γίνεται τώρα, αλλά να αξιολογείται με αυστηρά κριτήρια για το έργο του, ως διευθυντής.

Στην αξιολόγηση του έργου του διευθυντή θα πρέπει να λαμβάνεται υπόψη η αποτίμηση του τομέα: ηγεσία, οργάνωση και διοίκηση του σχολείου, όπως αυτή θα καταγράφεται στην εφαρμογή της αυτοαξιολόγησης, με καθοριστική συμμετοχή του συλλόγου διδασκόντων.

Είναι άλλο, όμως, αυτό, να αξιολογεί ο Σύλλογος Διδασκόντων το έργο του διευθυντή και άλλο να μετατρέπεται ο Σύλλογος Διδασκόντων σε συμβούλιο επιλογής των διευθυντών. Είναι δύο εντελώς διαφορετικά πράγματα.

Προτείνουμε τη δημιουργία σχολής στελεχών εκπαίδευσης για την κατάρτιση όσων εκπαιδευτικών επιθυμούν να αναλάβουν καθήκοντα στελέχους στην εκπαίδευση. Η επιτυχής παρακολούθηση των προγραμμάτων της σχολής στελεχών θα πρέπει να αποτελεί προϋπόθεση για τη διεκδίκηση οποιασδήποτε θέσης στελέχους στην εκπαίδευση.

Ζητάμε την επαναφορά της δομημένης συνέντευξης, για την αποτίμηση του κριτηρίου της συμβολής στο εκπαιδευτικό έργο, της προσωπικότητας και της γενικής συγκρότησης των υποψηφίων διευθυντών από τα συμβούλια επιλογής, όπως προβλεπόταν από τον ν.3848/ 2010 και όπως προβλέπεται με τον πρόσφατο νόμο Βερναρδάκη, ν.4369, για τις κρίσεις των προϊσταμένων σε όλο το δημόσιο.

Πώς είναι δυνατόν, για όλο το δημόσιο, να προβλέπεται δομημένη συνέλευση και για τους εκπαιδευτικούς να μην υιοθετείται κάτι τέτοιο; Είναι ακατανόητο.

Σε περίπτωση συγκέντρωσης ίσου αριθμών μονάδων από υποψηφίους διευθυντές, προτείνουμε να προηγείται στον αξιολογικό πίνακα ο υποψήφιος, που συγκεντρώνει τις περισσότερες μονάδες στην επιστημονική και παιδαγωγική συγκρότηση, μετά στη διοικητική εμπειρία και τελευταίο, στη συνέντευξη. Στο σχέδιο νόμου, υποστηρίζεται ότι πρέπει να προηγείται ο υποψήφιος, που συγκεντρώνει περισσότερες μονάδες στη συνέντευξη.

Θεωρώ το επόμενο σημείο καθοριστικό, γιατί από αυτό θα εξαρτηθεί και η αξιοπιστία των συμβουλίων επιλογής σχολικών μονάδων από υποψηφίους διευθυντές. Οι δηλώσεις προτίμησης θα πρέπει να γίνονται, μετά τη βαθμολόγηση της συνέντευξης και την ανάρτηση των τελικών πινάκων αξιολόγησης, ώστε να είναι αδύνατη η όποια επεξεργασία των προτιμήσεων και του βαθμού συνέντευξης των υποψήφιων σε λογιστικά φύλλα, πράγματα που τα ζήσαμε στο παρελθόν, με σκοπό να προϋπολογίζεται η βαθμολογία της συνέντευξης, πριν καν πάνε οι υποψήφιοι στο συμβούλιο επιλογής.

Αυτό είχε αποτέλεσμα να «μοιράζονται» σχολικές μονάδες σε ημέτερους υποψηφίους διευθυντές και είναι πράγματα που τα ζήσαμε στο παρελθόν. Ο κλάδος και η διοίκηση της εκπαίδευσης έχει τραυματιστεί από τέτοιες μεθοδεύσεις και δεν θα πρέπει να επαναληφθούν.

Θεωρούμε ότι τα μέλη στα συμβούλια επιλογής, κύριε Υπουργέ, παρακαλώ θερμά να το δείτε ξανά, θα πρέπει, οπωσδήποτε, να διαθέτουν διοικητική εμπειρία και όχι μόνον να επιλέγονται, με μοναδικό κριτήριο, τη δεκαπενταετή εκπαιδευτική προϋπηρεσία, γιατί αυτό μειώνει σημαντικά το κύρος και την αξιοπιστία τους. Εμείς λέμε να ισχυροποιηθούν τα συμβούλια να είναι πιο ισχυρά και πιο αξιόπιστα, ώστε να μην αμφισβητούνται εκ των υστέρων.

Τέλος, πιστεύουμε πως η επιλογή των διευθυντών είναι μια πολύ σοβαρή διαδικασία και θα πρέπει να πάμε άμεσα προς τη θέσπιση ενός νέου σταθερού, διαφανούς, αξιοκρατικού και ευρείας αποδοχής συστήματος επιλογής των στελεχών εκπαίδευσης, ώστε κάθε εκπαιδευτικός να γνωρίζει τις προϋποθέσεις υπηρεσιακής του εξέλιξης και αυτό είναι σήμερα περισσότερο αναγκαίο από ποτέ. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κι εμείς ευχαριστούμε.

Ο κ. Πολίτης, έχει το λόγο.

ΓΙΩΡΓΟΣ ΠΟΛΙΤΗΣ (Διευθυντής Σπουδών Πρωτοβάθμιας Εκπαίδευσης του Υπουργείου Παιδείας, Έρευνας και Θρησκευμάτων): Ευχαριστώ, κύριε Πρόεδρε.

Η νομοθετική ρύθμιση δεν απευθύνεται στους διευθυντές, απευθύνεται στην εκπαιδευτική κοινότητα και αποτελεί εργαλείο λειτουργίας των σχολικών μονάδων πρωτοβάθμιας και δευτεροβάθμιας εκπαίδευσης.

Ως εκ τούτου, λοιπόν, εμφορείται από τρία σημεία. Πρώτον, αναδεικνύει την ανανέωση του στελεχικού δυναμικού, βάζοντας στο δημόσιο διάλογο αυτό που λέμε «θητείες», χωρίς αναδρομικούς αποκλεισμούς και μέσα από αυτό το δημόσιο διάλογο, ας βγει η ανανέωση του στελεχικού δυναμικού. Δεύτερον, ορίζει τη διδακτική υπηρεσία, ως κυρίαρχο στοιχείο, που έχει γίνει στην τάξη με θρανία, μαθητές, πίνακα και κιμωλία και τρίτον, περιγράφει την άποψη-γνώμη του Συλλόγου Διδασκόντων, η οποία έρχεται να λειτουργήσει συμβουλευτικά στο συμβούλιο επιλογής.

Ως προς τη μοριοδότηση, ενισχύεται κατά τι το διδακτορικό και η ξένη γλώσσα. Αναφορικά με τους ΤΠΕ, όπως όλοι γνωρίζουμε, τα προηγούμενα χρόνια υπάρχουν ειδικότητες, οι οποίες δεν είχαν την ευκαιρία, για διάφορους λόγους, να συμμετάσχουν στη διαδικασία πιστοποίησης, πολύ δε περισσότερο στο Β επίπεδο. Γι' αυτό το λόγο δεν μπαίνει ως αποκλεισμός και αντιθέτως, μοριοδοτείται με μισό μόριο, για να δείξει ότι έχει βαρύτητα η γνώση υπολογιστών.

Σε ό,τι αφορά το δεύτερο πυλώνα μοριοδότησης, ενισχύεται η διδακτική υπηρεσία στην τάξη. Για πρώτη φορά μοριοδοτείται και ορίζεται η διδασκαλία στα Α.Ε.Ι. ως διδακτική υπηρεσία και βεβαίως, σέβεται την αποκτηθείσα στο παρελθόν διοικητική, καθοδηγητική εμπειρία μοριοδοτώντας την.

Τέλος, αναφορικά με τη συγκρότηση της προσωπικότητας, μειώνεται η μοριοδότηση της συνέντευξης. Προ του 2011, ήταν, κατά κανόνα, 20 μόρια. Το 2011 έπεσε στα 15 και τώρα μειώνεται στα 8 και συμπληρώνεται - με ή χωρίς εισαγωγικά - από τη συμβουλευτική άποψη-γνώμη του Συλλόγου Διδασκόντων.

Σε ό,τι αφορά τα επιπλέον πτυχία, που αναφέρθηκαν, δεν μοριοδοτούνται, αλλά συνεκτιμώνται από το συμβούλιο και το συμβούλιο έχει την ευθύνη να τα λάβει υπόψη του. Σας ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ και για την πειθαρχία στο χρόνο. Τον λόγο έχει ο κ. Σπύρος Κωνσταντάτος, Διευθυντής Σπουδών Δευτεροβάθμιας Εκπαίδευσης του Υπουργείου Παιδείας.

ΣΠΥΡΟΣ ΚΩΝΣΤΑΝΤΑΤΟΣ (Διευθυντής Σπουδών Δευτεροβάθμιας Εκπαίδευσης του Υπουργείου Παιδείας, Έρευνας και Θρησκευμάτων): Σε μεγάλο βαθμό, έχω καλυφθεί και δεν θέλω να καταναλώσω το χρόνο, εφόσον ο συνάδελφος περιέγραψε τους βασικούς άξονες του συγκεκριμένου νομοσχεδίου.

Προσπαθήσαμε να σεβαστούμε, κατά το δυνατόν, τα κριτήρια που τέθηκαν. Δηλαδή, να δώσουμε τη δυνατότητα στον καθηγητή με διδακτική εμπειρία να έρθει μπροστά, να του την εκτιμήσουμε. Ειπώθηκε, ήδη, ότι θεωρείται πάρα πολύ σημαντικό στοιχείο, για να μπορεί κάποιος να διευθύνει σχολείο.

Είναι γεγονός το ότι έχει γίνει πολύ μεγάλη συζήτηση για το θέμα των γνώσεων υπολογιστών. Μας απασχόλησε πολύ σοβαρά, το εάν θα το βάλουμε ως προαπαιτούμενο. Υπήρχε μια πολύ μεγάλη ανησυχία για το τι θα συνέβαινε με εκπαιδευτικούς, οι οποίοι είχαν εμπειρικά πολύ καλή γνώση υπολογιστών, τουλάχιστον, στο κομμάτι που χρειάζεται, για να είναι κάποιος Διευθυντής, δεν θα είχαν χαρτί να το δείξουν και θα κόβονταν. Αυτό ήταν που μας έκανε να διστάσουμε να το βάλουμε, ως προαπαιτούμενο και να το βάλουμε, απλώς, ως μοριοδοτούμενο.

Ως προς το θέμα των πτυχίων και αυτό, που αναφέρθηκε, σχετικά με πτυχία, που έχουν να κάνουν με τη διοίκηση, υπάρχει ένα αρκετά περίπλοκο ζήτημα, το οποίο ελπίζουμε να ξεκαθαριστεί κάποτε, ως προς τη συνάφεια. Θα μπαίναμε σε έναν απίστευτο λαβύρινθο, αν προσπαθούσαμε να διακρίνουμε τις δύο κατηγορίες πτυχίων.

Τέλος, ως προς το θέμα των θητειών, πιστεύουμε ότι έχει να κάνει με μια συνολικότερη αντίληψη, για το τι είναι ο Διευθυντής σχολείου. Αν τον συγκρίνουμε με ένα στέλεχος της γενικότερης δημόσιας διοίκησης, προφανώς και πρέπει να είναι εκεί ούτε νοείται ποτέ κάποιος που έγινε Τμηματάρχης κάπου να κατεβεί και να πάψει να είναι. Εμείς θεωρούμαστε, πρώτα απ' όλα, εκπαιδευτικοί, που, για κάποιο χρονικό διάστημα, θα κληθούμε να καλύψουμε κάποιες διοικητικές υπηρεσίες, κάποιες διοικητικές αρμοδιότητες, αλλά δεν παύουμε ποτέ να είμαστε οι εκπαιδευτικοί της τάξης. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μουστάκας.

ΓΙΩΡΓΟΣ ΜΟΥΣΤΑΚΑΣ (Διευθυντής Σπουδών Επαγγελματικής Εκπαίδευσης του Υπουργείου Παιδείας): Καλή σας ημέρα. Κυρίως, θα ασχοληθώ με τα ζητήματα της Επαγγελματικής Εκπαίδευσης, με το άρθρο 4, δηλαδή, για να σας ενημερώσω τι ακριβώς είναι αυτές οι μεταβολές, που κατατίθενται, σε αυτό το σχέδιο νόμου. Επίσης, γιατί θεωρούμε ότι πραγματικά θα έπρεπε να μπούμε σε μια διαδικασία σχεδίου νόμου επείγοντος.

Όπως ξέρετε, η Επαγγελματική Εκπαίδευση βρίσκεται σε μια διαδικασία αλλαγών, σημαντικών αλλαγών, πράγμα που σημαίνει ότι πολλά ζητήματα ή δεν τα είχαμε δει εκ των προτέρων είτε προκύπτουν τώρα και πρέπει να λυθούν άμεσα. Τέτοια είναι αυτά που καταθέτουμε εδώ.

Σε ό,τι αφορά το άρθρο, που αφορά τους Διευθυντές, πέρα από τα γενικά, που αφορά βέβαια και τα στελέχη της Επαγγελματικής Εκπαίδευσης, υπάρχει μια ειδική ρύθμιση, πιο πολύ αποσαφήνιση, δεν είναι ρύθμιση, προϋπήρχε αυτή, απλώς υπήρχαν κάποιες παρερμηνείες, κυρίως που αφορούν τους Υποδιευθυντές των Εργαστηριακών Κέντρων. Η ίδια διάταξη είναι μόνο που ξεκαθαρίζει τι ακριβώς σημαίνει.

Όσον αφορά τώρα στο άρθρο 4. Υπήρχε ένα νομικό κενό για αποφοίτους κατωτέρας σχολής να εγγραφούν στα ΕΠΑΛ. Θα μου πείτε μετά από τόσα χρόνια; Δυστυχώς, η κατάσταση, αυτή τη στιγμή, τα επαγγελματικά δικαιώματα και η αναγκαιότητα κάποιων μεγάλων ανθρώπων να πάρουν κάποια προσόντα, για να συνεχίσουν τη δουλειά τους, όχι μόνο να κάνουν κάτι άλλο, αλλά να συνεχίσουν τη δουλειά τους, απαιτεί να κάνουμε αυτή τη ρύθμιση. Οι πτυχιούχοι των κατώτερων σχολών, που δεν είναι απόφοιτοι Γυμνασίου, δηλαδή, να μπορέσουν να γραφτούν στην Α΄ τάξη του ΕΠΑΛ, είναι νομίζω αναγκαίο.

Το δεύτερο, που ρυθμίζουμε, είναι η εγγραφή των αποφοίτων Γενικού Λυκείου, που έχουν πάρει και πτυχίο ΕΠΑΛ, στις τάξεις της μαθητείας, αφού μέχρι τώρα ήταν μόνο αυτοί, που είχαν απολυτήριο και πτυχίο ΕΠΑΛ. Δίνουμε και αυτή τη δυνατότητα, υπήρχε μια απαίτηση της εκπαιδευτικής κοινότητας γι΄ αυτό. Ρυθμίζεται το ζήτημα του προπαρασκευαστικού έτους και ήδη τελειώνουμε τα «πιλοτικά» στάδια της μαθητείας και πρέπει αυτοί να δώσουν για πιστοποίηση στον ΕΟΠΠΕΠ. Πρέπει να υπάρχει, όπως προβλεπόταν από τον προηγούμενο νόμο, προπαρασκευαστικό έτος, που θα τους προετοιμάσει γι΄ αυτό και έτσι λύνουμε αυτό το ζήτημα.

Ο νόμος του 2013, για την Επαγγελματική Εκπαίδευση, δημιούργησε ένα τεράστιο πρόβλημα. Έστελνε τους μαθητές στο να πάρουν ειδικότητα από την Β΄ Τάξη του ΕΠΑΛ. Αυτό σημαίνει ότι τελείωνε ο μαθητής και εάν ήθελε να αλλάξει ειδικότητα, έπρεπε να ξαναπάει στην Β΄ Τάξη. Γρήγορα εμείς αντιμετωπίσαμε από το πρόβλημα και αλλάξαμε τη δομή, κάνοντας τομείς, όπως υπήρχε και στον προϋπάρχοντα νόμο, το νόμο του 2006, της κυρίας Γιαννάκου, και έχουν δημιουργηθεί κάποια προβλήματα.

Τώρα, έχουμε ένα άλλο σχολείο, που σημαίνει ότι οι μαθητές, που έχασαν από απουσίες την Γ΄ Τάξη, δεν έχουν Γ΄ Τάξη να πάνε τον Σεπτέμβριο. Αυτό τι σημαίνει; Ότι κάνουμε ειδικές τάξεις, μόνο γι΄ αυτή τη χρονιά, φέτος και για την επόμενη χρονιά, για την τετάρτη του εσπερινού, για να μπορέσουν να φοιτήσουν οι μαθητές στο σχολείο, που τελειώνουν. Δεν μπορούσε να γίνει κάτι άλλο, αλλιώς θα έπρεπε να ξαναπάνε στην Β΄ Τάξη και αυτό δεν το θεωρούσαμε σωστό και έτσι λύνουμε και αυτό το ζήτημα.

Όπως ξέρετε, η μαθητεία είναι εποπτευόμενη. Εποπτευόμενη από τους εκπαιδευτικούς του σχολείου. Αυτοί οι εκπαιδευτικοί, λοιπόν, πρέπει να μετακινούνται για να πηγαίνουν στους χώρους δουλειάς σχετικά συχνά. Ρυθμίζουμε αυτά τα «οδοιπορικά», για να μπορούν να τα παίρνουν, σύμφωνα με τις κείμενες διατάξεις, που ισχύουν για τη συμπλήρωση για τους υπόλοιπους εκπαιδευτικούς, που παίρνουν οδοιπορικά για τη συμπλήρωση ωραρίου, γιατί, όπως καταλαβαίνετε, ήταν ένα πρόβλημα αυτό. Ένα σημαντικό ζήτημα είναι με τα νησιά. Υπάρχουν νησιά, όπως η Θάσος, για παράδειγμα, στα οποία δεν υπάρχει δυνατότητα να ιδρυθεί ΕΠΑΛ. Τι κάνουν αυτά τα παιδιά; Κάθε μέρα, παίρνουν το καράβι και πάνε απέναντι. Τι λέμε, λοιπόν, σε αυτή τη ρύθμιση, που κάνουμε; Θα μπορούν να δημιουργηθούν παραρτήματα του ΕΠΑΛ, που είναι απέναντι, να κάνουν ένα μεγάλο μέρος των μαθημάτων, αφού ο δήμος εξασφαλίσει τις προϋποθέσεις των μαθημάτων στη Θάσο. Ιδιαίτερα γι΄ αυτό που λέμε «ελαφρά εργαστήρια», όπως είναι η πληροφορική ή η οικονομία και λοιπά να κάνουν όλο το πρόγραμμα στο νησί. Για αυτό βάζουμε αυτή τη ρύθμιση. Νομίζω είναι πολύ σημαντική και την έθεσαν σε μια περιοδεία του Υπουργού οι παράγοντες εκεί.

Τέλος, ρυθμίζονται οι αποζημιώσεις για τους εκπαιδευτικούς, που θα κάνουν αυτό το πρόγραμμα της μαθητείας και απαλείφεται η ευθύνη του ΙΕΠ για τα προγράμματα της μαθητείας, από τη στιγμή που το ΙΕΠ είναι σύμβουλος του Υπουργείου Παιδείας, σε ζητήματα Πρωτοβάθμιας, Δευτεροβάθμιας Εκπαίδευσης και μετάβασης από τη Δευτεροβάθμια στην Τριτοβάθμια. Αυτά τα ζητήματα είναι θέματα του ΕΟΠΠΕΠ και λύνουμε και αυτό το ζήτημα. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει, εκ μέρος του ΙΕΠ, ο κ. Κουζέλης.

ΓΕΡΑΣΙΜΟΣ ΚΟΥΖΕΛΗΣ (Πρόεδρος του Ινστιτούτου Εκπαιδευτικής Πολιτικής): Ευχαριστώ πολύ. Κύριε Πρόεδρε, κυρίες και κύριοι Βουλευτές, θα μου επιτρέψετε να κάνω μια κατ΄ ανάγκη λίγο πιο γενική τοποθέτηση επί των αρχών, αποκρινόμενος σε αυτό, που μου κατατέθηκε, ως ερώτημα, από την πλευρά της Επιτροπής. Αντιλαμβανόμαστε όλοι ότι η ρύθμιση είναι επείγουσα για λόγους νομικούς, είναι, όμως και κρίσιμη, για λόγους παιδαγωγικούς. Θα αναφερθώ μόνο σε αυτό και, κυρίως, για δύο λόγους. Ο πρώτος είναι ότι έμμεσα, αλλά νομίζω με απόλυτη σαφήνεια, δίνεται μια πρώτη απάντηση σχεδόν ορισμός του τι είναι Διευθυντής. Νομίζω ότι συζητήθηκε ήδη πάρα πολύ από τους προηγούμενους ομιλητές ο διευθυντής, όπως περιγράφεται εμμέσως από αυτό το νομοσχέδιο. Είμαι και έτσι θα έπρεπε να είμαι παιδαγωγικός και εκπαιδευτικός συντονιστής. Το λέω αυτό, γατί από εκεί προκύπτουν τα συγκριμένα χαρακτηριστικά. Είμαι, επομένως, πρωτίστως εκπαιδευτικός και αυτό σημαίνει, αφενός εμπειρία δουλειάς στην τάξη και αφετέρου, με συγχωρείτε, γιατί συχνά υποβαθμίζεται, είμαι κάτοχος γνώσης και δη επιστημονικής.

Το επιστημονικό πεδίο των παιδαγωγικών και των επιστημονικών γνώσεων, που απαιτούνται, γι΄ αυτή την αποστολή αποβαίνει από χρονιά σε χρονιά υψηλότερο και θα πρέπει να το έχουμε υπόψη μας. Ταυτόχρονα, ο όγκος της διαχειριστικής εργασίας ενός Διευθυντή οποιασδήποτε σχολικής μονάδας, δυστυχώς ή ευτυχώς, αυξάνεται, αλλά υποσημειώνω και πάλι, ότι πρόκειται για ένα χειριστικό έργο, το οποίο έχει πράγματι πάντα εκπαιδευτικό πρόσημο. Εδώ η επιλογή, που γίνεται και που παραμένει σταθερή από την πλευρά της ελληνικής πολιτείας, ότι πρόκειται για εκπαιδευτικούς, με αυξημένα προσόντα, έχει πολύ μεγάλη σημασία. Δεύτερη σημείωση, ως προς τον ορισμό του διευθυντή. Αυτός ο ορισμός πράγματι θα πρέπει να αποτυπώνεται στις διαδικασίες επιλογής. Θα πρέπει, δηλαδή, να αποτυπώνεται και αποτυπώνεται, με όσα προβλήματα και αν υπάρχουν, καθότι είναι εξαιρετικά περίπλοκος ο προσδιορισμός των κριτηρίων. Αποτυπώνεται, όντως, στα κριτήρια, που αφορούν το πώς κανείς επιλέγεται και στην ουσία και πώς κανείς ελέγχεται. Επαναλαμβάνω την αντίληψή μου επ’ αυτού. Έχει πολύ μεγάλη σημασία να υπάρχει έμφαση και το νομοσχέδιο την προβλέπει στα ουσιαστικά επιστημονικά προσόντα του προς επιλογήν προσώπου ή προσώπων. Αυτό σημαίνει επιστημονικά προσόντα, με όλη τη βαθύτητα και την έκταση, που αυτά έχουν σήμερα και επαναλαμβάνω, είναι νομίζω κατανοητό, δεν είναι όλα ίδια.

Δεν είναι το ίδιο πράγμα να έχει περάσει κανείς από μια επιμόρφωση, που δίνεται, σε ένα διδασκαλείο ή να έχει διδακτορικό. Νομίζω ότι ο νόμος εξασφαλίζει αυτή τη διαφοροποίηση και ταυτόχρονα, δίνει έμφαση στη διδακτική εμπειρία.

Η δυσκολία αφορά στο τρίτο σταθερό κριτήριο, που αφορά μια τέτοια θέση, που είναι η ποιότητα του παιδαγωγού. Το λέω απλά, για λόγους διευκρίνισης, θέματα χαρακτήρα, θέματα προσωπικότητας. Η δυσκολία είναι γνωστή. Όταν κανείς προσπαθεί να αποτυπώσει ποιοτικά χαρακτηριστικά, βρίσκεται μπροστά σε μια δυσκολία να σταθμίσει το αδιάβλητο με το ουσιαστικό. Αυτή είναι η δυσκολία και αυτής της ρύθμισης και οποιασδήποτε άλλης αντίστοιχης.

Νομίζω ότι εδώ έχουμε τρία πράγματα, που κανείς πρέπει να σταθμίσει και το λέω για να μην παρεξηγούμαι, ότι νομίζω ότι κατά το δυνατόν το νομοσχέδιο αποτυπώνει αυτή την έγνοια. Είναι η διασφάλιση της δυνατότητας αξιοποίησης του δυναμικού, που υπάρχει, στα σχολεία μας, της αξιοποίησής του. Για να διασφαλιστεί, σημαίνει μεγάλη προσοχή στο πώς συγκροτείται το Συμβούλιο Επιλογής, σημαίνει, όμως και πράγματι πολύ μεγάλη προσοχή στις μοριοδοτήσεις. Ταυτόχρονα, νομίζω ότι χρειάζεται να δοθεί η δυνατότητα στο στελεχικό δυναμικό, που έχει τα προσόντα, να μπορεί να θέσει υποψηφιότητα, επειδή ακούστηκε ενδεχομένως, εδώ θα πρέπει να υπάρξει μια μικρή διεύρυνση και ταυτόχρονα, θα πρέπει να υπάρξει ένα όριο, ώστε οι εκπαιδευτικοί, που έχουν τέτοιες θέσεις, να μπορούν να ξαναγυρίσουν, να ανατροφοδοτηθούν, βάσει της εμπειρίας των σχολείων. Πράγματι, χρειάζεται χρονικό όριο, όριο θητείας.

Επί της δεύτερης γενικής αρχής. Νομίζω ότι από τη δική μας πλευρά, αυτή είναι μια κρίσιμη επιλογή ενίσχυσης, ενεργοποίησης του Συλλόγου των Διδασκόντων. Το γεγονός ότι το νομοσχέδιο προβλέπει κάτι σαν αποτύπωση της ποιότητας συνεργασίας στο σχολείο έχει πάρα πολύ μεγάλη σημασία. Νομίζω ότι είναι μια κατάκτηση με τις δυσκολίες, που το συνοδεύουν. Ευχαριστώ.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Έχουμε ολοκληρώσει τον κύκλο των εισηγήσεων. Πριν περάσουμε στις ερωτήσεις, που θα κάνουν οι Εισηγητές και εν συνεχεία οι συνάδελφοι προς τους φορείς, που παρευρίσκονται, θέλω να σας πω ότι έχω λάβει μια επιστολή. Έχω λάβει μια επιστολή διαμαρτυρίας της ΟΙΕΛΕ, που την υπογράφει ο Πρόεδρος και ο Γενικός Γραμματέας, ο κ. Κουρουτός και ο κ. Χριστόπουλος, που διαμαρτύρονται γιατί δεν συμμετείχαν, παρόλο που προτάθηκαν, στη σημερινή διαδικασία. Υπάρχει και ένα κείμενο κριτικής συνολικά και για την απόφαση του Σ.τ.Ε., για το δέον, γι΄ αυτό που πρέπει να συμβεί. Φυσικά, θα ενταχθεί στα πρακτικά, ως οργανικό κομμάτι τους. Λόγω του χαρακτήρα του νομοσχεδίου, του επείγοντος της διαδικασίας, δεν μπορούσαμε να καλέσουμε περισσότερους φορείς, ενώ η προσέγγιση, που έχει η Επιτροπή Μορφωτικών και το Προεδρείο είναι να ακούγονται όλες οι φωνές, να είναι όλοι παρόντες. Μάλιστα σε προγενέστερες φάσεις, έχουμε κάνει κατάχρηση του χρόνου, έχουμε δώσει συνεδριακό χρόνο για τις εισηγήσεις. Αυτή τη φορά, αναγκαστικά, ο κανονισμός ορίζει έξι φορείς. Έχουν κληθεί γύρω στους δεκαπέντε φορείς, όσοι κρίθηκαν ότι είναι πιο άμεσα εμπλεκόμενοι με το αντικείμενο. Είναι σίγουρο ότι ο διάλογος είναι ανοιχτός, συνεχίζεται, οι ενστάσεις αφομοιώνονται, τα κείμενα αφομοιώνονται. Θέλω να πω, λοιπόν, ότι αναγκαστικά, λόγω της σύντμησης του χρόνου συζήτησης και διαβούλευσης, έπρεπε να μην έχουμε μονόλεπτες τοποθετήσεις των τριάντα φορέων και πλέον, αλλά να γίνει μια εκτενέστερη και σχολαστικότερη συζήτηση, που θα βοηθήσει την τοποθέτηση. Φυσικά, λαμβάνεται πολύ σοβαρά υπ' όψιν η ένσταση της ΟΙΕΛΕ και, όπως είπα, η εισήγησή της ενσωματώνεται στα πρακτικά.

Κριτική εισήγηση, παρεμβατική και σοβαρές προτάσεις, που μπορεί κανείς να τις λάβει πολύ σοβαρά υπόψην. Προχωράμε στην επόμενη φάση, όπου θα δοθεί λόγος στους Εισηγητές των Κομμάτων και στη συνέχεια στους Βουλευτές, εκτός και αν ο κ. Υπουργός θέλει να κάνει μια τοποθέτηση τώρα. Όχι; Οπότε, συνεχίζουμε με τις ερωτήσεις και παρακαλώ να ονοματίζετε τον φορέα, στον οποίον απευθύνεται η ερώτηση, να τον προσδιορίζετε, εάν είναι δυνατόν.

Ο κ. Στέφος έχει το λόγο εκ μέρους του ΣΥ.ΡΙΖ.Α..

ΓΙΑΝΝΗΣ ΣΤΕΦΟΣ (Εισηγητής του ΣΥ.ΡΙΖ.Α.): Κύριε Πρόεδρε, κύριοι Υπουργοί, αγαπητοί συνάδελφοι, συνάδελφοι των φορέων, γιατί μάλλον συνάδελφοι είμαστε με όλους, έγινε μια εξαιρετικά ενδιαφέρουσα συζήτηση από αυτές, που σπάνια γίνονται στις Επιτροπές και κατατέθηκαν απόψεις, με τις οποίες μπορεί κανείς να βελτιώσει σημεία του νομοσχέδιου ή θεωρητικά να ενισχύσει επιλογές της πολιτικής ηγεσίας, γιατί κάποια γίνονται έτσι και δεν γίνονται διαφορετικά. Κρατώντας την τελευταία εισήγηση του Προέδρου του ΙΕΠ, θέλω να πω ότι το σχολείο, ως εκπαιδευτικός οργανισμός, δεν μπορεί να νοηθεί παρά μόνο σαν ένα ενιαίο σύνολο.

Υπό αυτήν την έννοια, δεν είναι ξεχωριστό πράγμα ο Διευθυντής, δεν είναι ξεχωριστό πράγμα οι εκπαιδευτικοί, δεν είναι ξεχωριστό πράγμα οι ειδικότητες. Χωρίς να έχω καμία πρόθεση να φέρω σε δύσκολη θέση κανέναν, θα ήθελα να ρωτήσω τον Πρόεδρο της Επιστημονικής Ένωσης Διευθυντών για το εάν επιμένει στην άποψή του, ότι οι τελευταίες κρίσεις Διευθυντών διέλυσαν τους Συλλόγους Διδασκόντων. Εάν έχει αποδείξεις γι΄ αυτό, γιατί εξ όσων γνωρίζω δεν υπάρχει καμία καταγγελία, εκτός από μεμονωμένες καταγγελίες Διευθυντών, οι οποίοι δεν συμμετείχαν, για το εάν έχει σημασία η γνώμη των συναδέλφων, οι οποίοι, κατά γενική ομολογία, χαιρέτισαν αυτή τη διαδικασία, γιατί δεν ήταν μόνο η δική τους η άποψη, η οποία έδωσε το τελικό αποτέλεσμα.

Εν τέλει, θα ήθελα να μου πει, εάν ένας συνάδελφός εκπαιδευτικός, που έχει 10 έως 20 χρόνια, συμμετέχει στη διαδικασία και είναι 45 χρόνων - αυτό μπορεί να συμβεί - εάν εκτιμά ότι το υπόλοιπο του βίου του, μέχρι τα 67, θα πρέπει να είναι σε θέση ευθύνης, γιατί ανοίγουμε ένα θέμα τεράστιο στην εκπαίδευση, στα σχολεία, που εκεί ακριβώς θα διαλύσουμε τις σχέσεις μας μεταξύ μας και δεν θα έχουμε εκπαιδευτικό κλίμα.

 Θα ήθελα, επίσης, να ρωτήσω τους Προέδρους της ΔΟΕ και της ΟΛΜΕ, που ο Πρόεδρος της ΔΟΕ μίλησε και είπε ότι δεν συμφωνεί με τη διαδικασία, διότι είναι αξιολόγηση.

Αξιολόγηση είναι και η διαδικασία στα υπηρεσιακά συμβούλια και ας μην κρυβόμαστε είναι μια αξιολογική διαδικασία. Επίσης αξιολόγηση είναι η επιλογή του υποδιευθυντή. Η διαδικασία του Συλλόγου Διδασκόντων δεν θα πρέπει να στηριχθεί; Θα τολμήσω να ρωτήσω και ένα τελευταίο, επειδή διαβάζω διάφορα από χθες, σε διάφορους ιστότοπους - site, όχι όμως επίσημα από τις μεγάλες συνδικαλιστικές οργανώσεις, τις οποίες τιμώ και την ιστορία και τη διαδρομή και την παρουσία τους, ότι θα καλέσουν τα φυσικά τους μέλη να μη συμμετάσχουν στη διαδικασία, εάν πραγματικά είναι στις προθέσεις των συνδικάτων να λειτουργήσουν, με αυτόν τον τρόπο. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Κεραμέως, εκ μέρους της Ν.Δ..

ΝΙΚΗ ΚΕΡΑΜΕΩΣ (Εισηγήτρια της Ν.Δ.): Ευχαριστώ, κύριε Πρόεδρε, θα προχωρήσω κατευθείαν στις ερωτήσεις, όπως προβλέπει ο Κανονισμός, πρώτον, προς τη ΔΟΕ. Τι επιπλοκές, κατά τη γνώμη σας, μπορεί να φέρει η εκ των προτέρων δήλωση προτίμησης σχολικών μονάδων στην τελική κατάταξη των υποψηφίων;

Δεύτερον, προς την Πανελλήνια Επιστημονική Ένωση Διευθυντών Σχολικών Μονάδων. Θα ήθελα να ρωτήσω πώς κρίνετε συνολικά την αναλογία μοριοδότησης μεταξύ τυπικών προσόντων και εμπειρίας.

Τρίτον, προς το Διευθυντή Σπουδών Επαγγελματικής Εκπαίδευσης. Με τη δεύτερη παράγραφο του άρθρου 4, μειώνεται στο ήμισυ από 70 σε 35, ο χρόνος προετοιμασίας των μαθητευόμενων για τις εξετάσεις πιστοποίησης που διενεργεί ο ΕΟΠΠΕΠ. Και σας ερωτώ. Θεωρείτε ότι οι 35 ώρες, που αντιστοιχούν σε μία εβδομάδα προετοιμασίας, δηλαδή, πέντε ημέρες επί επτά ώρες, για τις εξετάσεις του ΕΟΠΠΕΠ, είναι αρκετός χρόνος, εάν όντως θέλουμε οι εξετάσεις να αντιστοιχούν πραγματικά στο επίπεδο 5 του Εθνικού Πλαισίου Προσόντων;

Τελευταία ερώτηση, προς τον κ. Κουζέλη του IΕΠ. Με την έβδομη παράγραφο του άρθρου 4, αφαιρείται η ανάγκη για τη σύμφωνη γνώμη του IΕΠ στην κατάρτιση των προγραμμάτων σπουδών του ΙΕΚ. Γνωρίζουμε ότι το IΕΠ δεν έχει αρμοδιότητα για θέματα επαγγελματικής κατάρτισης, όμως προκύπτει το εξής ερώτημα, για το οποίο θα θέλαμε τη γνώμη σας. Με ποιο τρόπο θα διασφαλιστεί ότι υπάρχει συνέχεια, ανάμεσα στο πρόγραμμα σπουδών των ΙΕΚ και στις γνώσεις, που έχουν λάβει οι σπουδαστές από τη Δευτεροβάθμια Εκπαίδευση;

Με αυτές τις ερωτήσεις, επίσης, θα ήθελα να ευχαριστήσω θερμά τους φορείς, για μια πολύ σημαντική συνδρομή σε ένα νομοσχέδιο, το οποίο, δυστυχώς, δεν συζητήθηκε επαρκώς, όπως νομίζουμε εμείς, αλλά η συμβολή τους είναι πολύ σημαντική.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Το λόγο έχει εκ μέρους της Δημοκρατικής Συμπαράταξης ο κύριος Κωνσταντόπουλος.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΑΜ.ΑΡ.): Να καλωσορίσω και εγώ τους φορείς. Οι τοποθετήσεις τους μας έκαναν πιο σοφούς και γνωρίσαμε περισσότερα πράγματα και θέματα, τα οποία αφορούσαν ουσιαστικά τους ίδιους, αλλά και εμάς, δηλαδή, την Επιτροπή μας.

Προς τον Πρόεδρο της ΔΟΕ. Με τον ν.3848/2010, έγιναν οι επιλογές στελεχών, το 2011, οι οποίες επικυρώθηκαν, με τη διαδικασία του ν.4327/2015. Αυτό πιστεύω ότι δείχνει στην πράξη ότι ο ν.3848/2010 κατόρθωσε να αποτυπώσει, αντικειμενικά, δίκαια και αξιοκρατικά, ένα σύστημα επιλογών, το οποίο και έγινε αποδεκτό από το σύνολο της εκπαιδευτικής κοινότητας. Γιατί ζητάτε, κύριε Πρόεδρε, την κατάργηση στο σύνολο του;

Δεύτερο ερώτημα προς εσάς. Η μετεκπαίδευση έχει κατοχυρωμένο επιστημονικό κύρος και μοριοδοτείται με δύο μόρια. Ποια είναι η αναγκαιότητα να μετονομαστεί σε μεταπτυχιακό τίτλο;

Προς την Πρόεδρο της ΟΛΜΕ. Η κατάργηση της συνέντευξης, που έγινε με τον ν.4327/2015 και η διαδικασία ψηφοφορίας από τους Συλλόγους Διδασκόντων ήταν ένα βήμα, το οποίο χαιρετίστηκε - από ό,τι θυμάμαι - τότε από την ΟΛΜΕ. Σήμερα, βλέπω μια μεγάλη αλλαγή. Πέρα από την απόφαση του Σ.τ.Ε., ποιοι λόγοι θεωρείτε ότι την υπέβαλαν; Και δεύτερον, ποιος πρέπει να είναι, κατά τη γνώμη σας, ο λόγος των αιρετών, σε αυτή τη διαδικασία επιλογής;

Προς τον Πρόεδρο της Πανελλήνιας Ένωσης Σχολικών Μονάδων. Οι υποψήφιοι, κύριε Πρόεδρε, υποβάλλουν αίτηση για τα σχολεία, για ένα ΠΥΣΠE και ένα ΠΥΣΔΕ. Εσείς ζητήσατε να μπορούν να δηλώνουν και ένα ακόμα ΠΥΣΠE και ένα ΠΥΣΔΕ. Ποιοι λόγοι το καθιστούν αναγκαίο αυτό; Και δεύτερον, η ψηφοφορία είναι κατά τη γνώμη σας η ειδοποιός διαφορά;

Προς τον κύριο Πολίτη. Κύριε Πολίτη, τα στελέχη ή οι εκπαιδευτικοί που δήλωσαν είτε με το ν.3848 είτε με το ν.4327 και πήραν μια θέση στελέχωσης θητείας, αυτοί σήμερα γνώριζαν τότε ότι ο χρόνος υπηρεσίας τους εκεί είναι και διδακτικός. Σήμερα αυτοί αποκλείονται. Γιατί να μην υπάρξει μια μεταβατικότητα, τουλάχιστον, γιατί; Για να γνωρίζουν και οι επόμενοι ότι αύριο το πρωί, αν ζητήσουν μια θέση στελέχους θητείας, ότι δεν έλθει ένας νόμος μετά, για να τους αποκλείσει από κάποια επόμενη επιλογή τους.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ.

Το λόγο έχει εκ μέρους της Χρυσής Αυγής ο κύριος Γρέγος.

 ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Σας ευχαριστώ πολύ, κύριε Πρόεδρε.

Η ερώτησή μου απευθύνεται προς όλους τους φορείς, φυσικά και θα τη χαρακτήριζα ρητορική και ίσως και συμβολική, όμως, καταγγέλθηκε από όλους μας, καταγγέλθηκε από εμάς στην πρώτη συζήτηση του νομοσχεδίου επί της αρχής. Η ερώτηση είναι η εξής. Πώς νομίζουν ότι μπορούν να καταπολεμηθούν αυτές οι πελατειακές σχέσεις και οι σχέσεις συναλλαγής - όπως χαρακτηριστικά ανέφερε κάποιος, όπως καταγγέλθηκε - και η σχέση «ημετέρων»; Εγώ πραγματικά αυτό κράτησα από όλες τις τοποθετήσεις των φορέων, γιατί τουλάχιστον θα πρέπει να έχουμε μια σαφή και κοινή θέση, επάνω σε αυτό το θέμα.

Σχετικά με τα σεμινάρια επιμόρφωσης Διευθυντών και την πρόταση Ίδρυσης Σχολής Στελεχών Εκπαίδευσης, που εγώ την κρίνω θετική και το μόνο πρόβλημα, που θα δημιουργούνταν, σχετικά με τις απομακρυσμένες περιοχές, δηλαδή, εάν αυτά τα σεμινάρια γίνονταν σε κάποια μεγάλα αστικά κέντρα, οι Διευθυντές των παραμεθόριων περιοχών, ίσως να είχαν κάποιο πρόβλημα στο θέμα της μετακίνησης.

Εγώ θεωρώ πολύ εποικοδομητική τη σημερινή συζήτηση και ότι ακούστηκαν όλοι οι Φορείς και περίπου οι παρατηρήσεις όλων τους, ταυτίζονται με τις δικές μας θέσεις. Ελπίζω ότι ο κ. Υπουργός θα λάβει υπόψη του όλες αυτές τις παρατηρήσεις και να έχουμε επιτέλους ένα νομοσχέδιο, που θα είναι προς τη σωστή κατεύθυνση. Σας ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Δελής.

Απουσιάζει αυτή τη στιγμή και δεν είναι στην αίθουσα. Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των Ανεξάρτητων Ελλήνων): Σας ευχαριστώ πολύ, κύριε Πρόεδρε.

Κύριε Πρόεδρε, δεν έχω να υποβάλω κάποια ερώτηση προς τους φορείς, γιατί με κάλυψαν οι ερωτήσεις των συναδέλφων. Θα προβώ, μόνο σε μια σύντομη επισήμανση, λέγοντας ότι όλα αυτά, που κατέθεσαν στην Επιτροπή μας οι φορείς, σε επίπεδο παρατηρήσεων, προβληματισμών, θέσεων, προτάσεων και απόψεων απασχολούν και εμάς και θα διαμορφώσουν την τοποθέτησή μου στην κατ' άρθρον συζήτηση. Σας ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Μεγαλοιοικονόμου.

ΘΕΟΔΩΡΑ ΜΕΓΑΛΟΟΙΚΟΝΟΜΟΥ (Ειδική Αγορήτρια της Ένωσης Κεντρώων): Σας ευχαριστώ πολύ, κύριε Πρόεδρε. Θα ήθελα, κύριε Πρόεδρε, να υποβάλω ορισμένες ερωτήσεις στους φορείς.

Η πρώτη ερώτησή μου αφορά την Πανελλήνια Ένωση Σχολικών Συμβούλων και απευθύνομαι προς τον κ. Αλεξανδράτο. Κύριε Αλεξανδράτε, συμφώνησα από την πρώτη στιγμή ότι θα πρέπει να παραμείνει η αναγνώριση διδακτικής υπηρεσίας για τους Σχολικούς Συμβούλους. Με δεδομένο ότι έτσι και αλλιώς η ισχύουσα νομοθεσία θεωρεί αυτονόητη τη διδακτική εμπειρία των Σχολικών Συμβούλων, θεωρείτε πως η νέα ρύθμιση του Υπουργείου στο παρόν νομοσχέδιο συνιστά υποβάθμιση του ρόλου σας;

Τώρα, θα ήθελα να απευθύνω ερώτημα προς την Πανελλήνια Επιστημονική Ένωση Διευθυντών Σχολικών Μονάδων Πρωτοβάθμιας Εκπαίδευσης και απευθύνομαι προς τον κ. Κουντούρη, τον κ. Κωνσταντάτο και τον κ. Μουστάκα. Θα είχε νόημα, κατά την άποψή σας, αντί για τη γνωμοδότηση μόνο των συνυπηρετούντων μονίμων εκπαιδευτικών και η γνωμοδότηση εκπαιδευτικών ακόμη και άλλου σχολείου, εάν και εφόσον είχε διατελέσει στο παρελθόν κάποιος υποψήφιος ως διευθυντής άλλου σχολείου; Με την έννοια ότι αυτοί οι εκπαιδευτικοί είχαν δει τον υποψήφιο, κατά την άσκηση των διοικητικών του καθηκόντων.

Η τρίτη ερώτησή μου απευθύνεται προς τον Πανελλήνιο Σύλλογο Αναπληρωτών - Ωρομισθίων Πρωτοβάθμιας Εκπαίδευσης, τον κ. Αναγνωστόπουλο. Στην ομιλία σας, δώσατε ιδιαίτερη βαρύτητα στον διαφορετικό τρόπο αντιμετώπισης, ανάμεσα στους μόνιμους εκπαιδευτικούς και στους αναπληρωτές. Θέλετε να προσδιορίσετε περισσότερο αυτό το κομμάτι; Ποια ακριβώς είναι τα αιτήματα, που έχει ο Σύλλογος σας, σε σχέση με τα δικαιώματα των αναπληρωτών;

Τώρα, θα ήθελα να θέσω κάποια ερωτήματα, ως προς την Ειδική Αγωγή, στην Πανελλήνια Ομοσπονδία Συλλόγων Ειδικού Προσωπικού, τον κ. Καρπενησιώτη. Είστε ευχαριστημένος από τη στελέχωση για την Ειδική Αγωγή, από τους αναπληρωτές εκπαιδευτικούς; Υπάρχει Σχολικός Σύμβουλος Ειδικής Αγωγής; Και σε ό,τι αφορά το ειδικό προσωπικό πρέπει ή δεν πρέπει να μοριοδοτείται;

Τώρα, θα ήθελα να θέσω τα ερωτήματά μου στην Ένωση Εκπαιδευτικών Λειτουργών Ειδικής Αγωγής, τον κ. Σταμάτη. Είστε και εσείς ευχαριστημένος από τη στελέχωση του διδακτικού προσωπικού της Ειδικής Αγωγής;

Υπάρχουν κατάλληλα οπτικοακουστικά μέσα και όργανα, που βοηθούν τη διεξαγωγή του μαθήματος;

Θεωρείτε ότι στην Ειδική Αγωγή πρέπει να γίνει διαχωρισμός σε άτομα με προβλήματα νοητικής υστέρησης π.χ. αυτισμός, σύνδρομο Down, εγκεφαλική παράλυση και άτομα με κινητικά προβλήματα; Διότι είναι πάρα πολύ η μεγάλη διαφορά και αυτό το έχω διαπιστώσει η ίδια, γιατί επισκέπτομαι τα Ειδικά Σχολεία, ότι τα άτομα με κινητικά προβλήματα μπορεί να είναι Αϊνστάιν και τα άτομα με νοητική υστέρηση μπορεί να είναι ένας καινούργιος Μότσαρτ ή ένας καινούργιος Νουρέγιεφ. Δηλαδή, δεν μπορούν να συμβαδίσουν μέσα στην ίδια τάξη και πιστεύω ότι και οι ίδιοι οι εκπαιδευτικοί Ειδικής Αγωγής δεν μπορούν να παίξουν επάξια το ρόλο τους. Σας ευχαριστώ πολύ, κύριε Πρόεδρε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μαυρωτάς.

ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»): Θα ήθελα να ευχαριστήσω και εγώ με τη σειρά μου τους φορείς, που ήρθαν σήμερα και μας μετέφεραν τις δικές τους απόψεις.

Καταρχήν, βρίσκω πολύ λογικό ότι θα πρέπει η δήλωση των σχολείων να γίνεται, αφού ολοκληρωθεί η διαδικασία της αξιολόγησης και μετά από τη συνέντευξη και μάλιστα γι' αυτό, ως Ποτάμι, θα καταθέσουμε και τροπολογία. Είναι, δηλαδή, κάτι σαν τις πανελλαδικές εξετάσεις, που πρώτα ξέρει ο μαθητής τη βαθμολογία του και μετά δηλώνει σχολές.

Το δεύτερο έχει να κάνει με αυτό που ακούσαμε από τον κ. Κουζέλη, ότι ουσιαστικά έχουμε να αξιολογήσουμε τρία κριτήρια. Το ένα έχει να κάνει με τα επιστημονικά προσόντα, το δεύτερο με την εμπειρία και το τρίτο με την προσωπικότητα. Εκεί πέρα, όλη η υπόθεση είναι οι συντελεστές στάθμισης, που αντιστοιχούν στη μοριοδότηση, που θα δώσουμε, σε αυτά τα κριτήρια. Κατά τη γνώμη μας, αυτό θα ήθελε μια πολύ μεγαλύτερη διαβούλευση, που δεν υπήρχε ως τώρα, έτσι ώστε να μπορέσουμε να βρούμε τους καλύτερους συντελεστές στάθμισης για το ρόλο, που θέλουμε να παίζει ο διευθυντής, γιατί σίγουρα κάποιοι θα αδικηθούν, κάποιοι θα ευνοηθούν, ανάλογα με τους συντελεστές βαρύτητας, αλλά να βρούμε αυτούς τους συντελεστές βαρύτητας, που ανταποκρίνονται, στο ρόλο του σύγχρονου διευθυντή και όχι σε αυτούς, που μπορεί να υπάρχουν πιέσεις από διάφορες συγκεκριμένες ομάδες.

Το τρίτο έχει να κάνει με τη συνέντευξη. Θα ήθελα να ρωτήσω όλους τους φορείς, εάν και κατά πόσον θεωρούν ότι μια δομημένη συνέντευξη, αντί για μια απλή συνέντευξη, θα συνέβαλε στην αντικειμενικότητα της διαδικασίας.

Η τέταρτη ερώτηση έχει να κάνει με το αν με τη μοριοδότηση, που δίνεται, θεωρούν ότι - είναι προς όλους τους φορείς - ουσιαστικά οι ψηφιακές δεξιότητες υποεκτιμούνται. Δηλαδή, με το να έχουμε μόνο το TPΕ1 να βαθμολογείται με κάποια μόρια.

Θα ήθελα να κλείσω, λέγοντας το εξής. Γενικά, ξέρουμε ότι υπάρχουν κάποια αμφισβητούμενα μεταπτυχιακά, γενικά αμφισβητούμενοι τίτλοι σπουδών, οι οποίοι μπορεί να μοιράζονται αριστερά και δεξιά. Αυτό, όμως, πρέπει να μας κάνει μαζί με τα ξερά να καίμε και τα χλωρά. Εκεί, δεν είναι θέμα το να απαξιώσουμε συλλήβδην όλους τους τίτλους σπουδών, γιατί έτσι ουσιαστικά υπονομεύουμε τη δια βίου εκπαίδευση. Πρέπει να υπάρχει ένας αυστηρός έλεγχος σε αυτά τα θέματα και αυτή είναι η δουλειά, που πρέπει να γίνει και όχι να απαξιώνουμε και να θεωρούμε ότι επειδή υπάρχουν δύο – τρία, τα οποία είναι αμφισβητούμενα και είναι μόνο χαρτιά, να τα βάζουμε όλα στον κάλαθο των αχρήστων.

Όσον αφορά στην προϋπηρεσία, έχει αναβαθμιστεί ο ρόλος της, σε σχέση με την προηγούμενη μοριοδότηση. Δηλαδή, είναι περίπου ίσος με τα επιστημονικά προσόντα. Εγώ, όμως, θα ήθελα να δούμε και θα είχε νόημα, όχι μόνο την προϋπηρεσία, το να είναι κάποιος 15 χρόνια δάσκαλος ή καθηγητής, αλλά να έχει αξιολογηθεί γι΄ αυτά τα 15 χρόνια. Άλλο κάποιος που είναι 15 χρόνια και έχει δώσει όλο τον εαυτό του μέσα στην τάξη και άλλο κάποιος, ο οποίος μπορεί να είναι και λίγο αδιάφορος, σε αυτά τα 15 χρόνια και απλώς να διεκπεραιώνει τη διαδικασία. Αυτό πρέπει κάποτε να μετρήσουμε.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μιχελής.

ΘΑΝΑΣΗΣ ΜΙΧΕΛΗΣ: Στην απόφαση του Σ.τ.Ε. 711/2017 περιγράφεται η Πανελλήνια Ένωση Διευθυντών Σχολικών Μονάδων και υπογράφεται από 18 διευθυντές, σε σύνολο 6.800 σχολικών μονάδων Πρωτοβάθμιας, Δευτεροβάθμιας. Μου απαντήσατε στο ερώτημα, εάν η πανελλήνια ένωση διευθυντών σχολικών μονάδων είναι η ίδια με την πανελλήνια επιστημονική ένωση διευθυντών σχολικών μονάδων. Αν αντελήφθην σωστά, είστε εσείς.

Κύριε Πρόεδρε, έχω εκφράσει τις απόψεις μου. Το ερώτημα ήταν απλό και σαφές: Εάν η Πανελλήνια Ένωση Διευθυντών Σχολικών Μονάδων, που περιγράφεται, στην Απόφαση του Σ.τ.Ε., ταυτίζεται με τον κ. συνάδελφο, που εκφράζει την πανελλήνια επιστημονική ένωση. Αυτό είναι το ερώτημά μου, τίποτε άλλο. Δεύτερο ερώτημα προς τους συναδέλφους της ΟΛΜΕ και ΔΟΕ. Θέλω να ακούσω την άποψή τους για την απόφαση του Σ.τ.Ε. και κυρίως, την άποψή τους για τη συμμετοχή του Συλλόγου στην επιλογή Διευθυντών. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Ακριώτης.

ΓΕΩΡΓΙΟΣ ΑΚΡΙΩΤΗΣ: Ευχαριστώ, κύριε Πρόεδρε. Στη διαδικασία όλων αυτών των χρόνων, που γίνονται αλλαγές, που αφορούν τη διοίκηση, θεωρώ ότι γίνεται μια αέναη διαβούλευση. Αυτό το ζήτημα, εδώ και δύο χρόνια, κουβεντιάζεται, άρα, είχαν τη δυνατότητα οι Εκπαιδευτικές Ομοσπονδίες να δώσουν τις θέσεις τους σε ό,τι αφορά τη δυνατότητα επιλογής στελεχών, παρότι κλήθηκαν και απαντήθηκε νομίζω αυτό, στην αρχή των τοποθετήσεων.

Εγώ ήθελα να ζητήσω από τις Εκπαιδευτικές Ομοσπονδίες να υπενθυμίσουν στο Κοινοβούλιο για το ποια είναι η θέση των εκπαιδευτικών ομοσπονδιών, για τη συμμετοχή των εκπαιδευτικών στην επιλογή στελεχών της διοίκησης. Να μας κάνουν μια αποτίμηση, αν μπορούν, στη διαδικασία των υποδιευθυντών. Τι έχει συμβεί, όλα αυτά τα χρόνια, με τους υποδιευθυντές; Να μας κάνουν, αν μπορούν, μια αποτίμηση της επιλογής της προηγούμενης διετίας, το 2015. Τι έγινε εκεί; Έχουν εκτιμήσει οι Ομοσπονδίες στη διαδικασία, η οποία ήταν καινούργια, αν θέλετε, σε σύγκριση με τις παλαιότερες, πώς πήγε αυτή η διαδικασία και τι αποτελέσματα είχαμε, τι παρενέργειες δημιουργήθηκαν;

Σε ό,τι αφορά τους σχολικούς συμβούλους, άκουσα τον εκπρόσωπο των σχολικών συμβούλων, που είπε ότι κόβει τη δυνατότητα των σχολικών συμβούλων να συμμετέχουν ως υποψήφιοι διευθυντές σχολικών μονάδων. Μα, για να γίνουν σχολικοί σύμβουλοι ήθελαν 12 χρόνια διδακτική εμπειρία, πώς κόβει τη δυνατότητα, αφού ζητάει 10 χρόνια σήμερα;

Να ρωτήσω επίσης, τον εκπρόσωπο των Διευθυντών Σχολικών Μονάδων. Υπάρχει σήμερα εκπαιδευτικός, που δεν έχει τελειώσει το πρώτο επίπεδο, για να μοριοδοτείται; Πρέπει να το δούμε. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Ριζούλης.

ΑΝΔΡΕΑΣ ΡΙΖΟΥΛΗΣ: Ευχαριστώ, κύριε Πρόεδρε. Η πρώτη ερώτηση, που έχω να κάνω, έχει διατυπωθεί ήδη, αλλά θα την επαναλάβω, γιατί θεωρώ ότι είναι σημαντική. Απευθύνομαι στη ΔΟΕ και στην ΟΛΜΕ, ειδικά στη ΔΟΕ, γιατί δεν κατάλαβα την αρχική τοποθέτηση, αν ο εκπρόσωπος της ΔΟΕ ή η ίδια η ΔΟΕ είναι θετική ή αρνητική στη συμμετοχή των εκπαιδευτικών στη διαδικασία επιλογής διευθυντών; Εμένα θα μου αρκούσε ένα ναι ή ένα όχι. Αν θέλετε να το εξηγήσετε είναι δικό σας θέμα.

Η δεύτερη ερώτηση έχει να κάνει με τον εκπρόσωπο των σχολικών συμβούλων για το θέμα της αναγνώρισης της υπηρεσίας σχολικών συμβούλων, ως διδακτικής. Η ερώτηση είναι η εξής: Το πρώτο πράγμα, που πρέπει να έχει, προφανώς, το καταλαβαίνουμε όλοι, ένας σχολικός σύμβουλος είναι διδακτική πραγματική εμπειρία, ώστε να γίνει σχολικός σύμβουλος και να παίξει σωστά το ρόλο του, σαν παιδαγωγικός καθοδηγητής στην τάξη.

Κατ’ αρχάς, πρέπει να ορίσουμε ποιος είναι αυτός ο επαρκής χρόνος διδακτικής εμπειρίας, για να μπορεί κάποιος να γίνει σχολικός σύμβουλος και να μην προσπαθούμε να προσμετρήσουμε τη μετέπειτα εργασία του ως σχολικού συμβούλου και να την κάνουμε διδακτική. Πόσα χρόνια πρέπει να είναι στη τάξη, για να γίνει κάποιος Σχολικός Σύμβουλος; Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας ευχαριστούμε. Το λόγο έχει η κυρία Αντωνίου.

ΜΑΡΙΑ ΑΝΤΩΝΙΟΥ: Σας ευχαριστώ, κύριε Πρόεδρε. Θα ήθελα να ρωτήσω την ΟΛΜΕ, δύο απλά ερωτήματα.

Το πρώτο ερώτημα είναι το εξής. Με δεδομένο πλέον, ότι οι Διευθυντές Πρωτοβάθμιας και Δευτεροβάθμιας Εκπαίδευσης θα πρέπει να παρακολουθούν το My School, θεωρείτε ότι είναι προαπαιτούμενο η γνώση πληροφορικής; Γιατί δεν άκουσα κάτι να έχει αναφερθεί πάνω σε αυτό. Βέβαια, το ακούσαμε από άλλους φορείς. Δεν χρειάζεται να υπάρχει πιστοποιημένη γνώση πληροφορικής στους Διευθυντές, που θα επιλεγούν;

Δεύτερον, αν με βάση τη μέχρι τώρα νομοθεσία και τις διαταγές - εγκυκλίους του Υπουργείου, οι συνάδελφοι που υπηρετούσαν στα ΚΠΕ, σχολικοί σύμβουλοι, στο ΚΕ.ΣΥ.Π., ΓΡΑ.ΣΥ., ΓΡΑ.ΣΕΠ. θεωρούνταν ότι έχουν αποκτήσει διδακτική εμπειρία, σύμφωνα με τον προηγούμενο νόμο του κ. Κουράκη και του κ. Μπαλτά. Τώρα θεωρείτε λογικό να αφαιρείται αυτή η διδακτική εμπειρία; Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γιώργος, Αναγνωστοπούλου Σία, Αντωνίου Χρήστος, Βαγενά Άννα, Βάκη Φωτεινή, Γεννιά Γεωργία, Γεωργοπούλου-Σαλτάρη Έφη, Καρακώστα Εύη, Δριτσέλη Παναγιώτα, Εμμανουηλίδης Δημήτρης, Συρίγος Αντώνιος, Θηβαίος Νικόλαος, Καρά Γιουσούφ Αϊχάν, Κατσαβριά Χρυσούλα, Κουράκης Τάσος, Κωνσταντινέας Πέτρος, Λιβανίου Ζωή, Μηταφίδης Τριαντάφυλλος, Μιχελής Θανάσης, Μουμουλίδης Θεμιστοκλής, Βαρδάκης Σωκρατης, Ριζούλης Ανδρέας Σεβαστάκης Δημήτρης, Σκουρολιάκος Πάνος, Στέφος Γιάννης, Τζούφη Μερόπη, Δέδες Γιάννης, Ανδριανός Ιωάννης, Αντωνίου Μαρία, Κέλλας Χρήστος, Κεραμέως Νίκη, Κοντογεώργος Κωνσταντίνος, Κουκοδήμος Κωνσταντίνος, Κουτσούμπας Ανδρέας, Μπούρας Αθανάσιος, Στύλιος Γεώργιος, Κεφαλίδου Χαρά, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Χατζησάββας Χρήστος, Δελής Ιωάννης, Κατσίκης Κωνσταντίνος, Μεγαλομύστακας Αναστάσιος, Μεγαλοοικονόμου Θεοδώρα, Μαυρωτάς Γεώργιος, Ψαριανός Γρηγόρης και Κουκούτσης Δημήτριος

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε, την κυρία Αντωνίου.

Το λόγο έχει ο κ. Μηταφίδης.

ΤΡΙΑΝΤΑΦΥΛΛΟΣ ΜΗΤΑΦΙΔΗΣ: Θέλω να κάνω μια ερώτηση προς τον Πρόεδρο της ΔΟΕ. Άκουσα να λέει, ότι «είχε προειδοποιήσει η ΔΟΕ ότι ήταν αντισυνταγματικός ο προηγούμενος νόμος. Σε ποιο σημείο ήταν αντισυνταγματικός; Γιατί η απόφαση του Σ.τ.Ε. έκρινε αντισυνταγματικό το νόμο, ως προς την συμμετοχή του Συλλόγου Διδασκόντων και ως προς τη συμμετοχή των συναδέλφων των αναπληρωτών. Υπήρξε, βέβαια και μειοψηφούσα άποψη, η οποία είπε ότι «δεν υπάρχει θέμα αντισυνταγματικότητας, τουλάχιστον, στο επίπεδο συμμετοχής του Συλλόγου Διδασκόντων για την επιλογή των Διευθυντών».

Επίσης, θα ήθελα να απευθύνω μία ερώτηση στους επιστημονικούς φορείς. Μου έχει κάνει εντύπωση ότι μόλις φέραμε αυτή την έκτακτη ρύθμιση, που προέκυψε, λόγω της απόφασης του Συμβουλίου της Επικρατείας, υπήρξε μια εξέγερση, θα λέγαμε, με σημαία τα μόρια και θέλω να ρωτήσω. Επειδή είμαστε όλοι εκπαιδευτικοί, όταν υπήρξε αυτή η ακραία αντιδημοκρατική απόφαση του Σ.τ.Ε., που καταργεί το κριτήριο, με το οποίο εκλέγουμε κυβερνήσεις, αυτοδιοικητικούς άρχοντες και οι ίδιοι οι δικαστικοί εκλέγουν τους προέδρους των δικαστηρίων τους, γιατί δεν υπήρξε από την πλευρά σας η ανάλογη αντίδραση;

Επίσης, θέλω να σας πω το εξής: Αυτή τη στιγμή, βλέπω ότι υπάρχει μία αφύπνιση του κλάδου και απευθύνομαι στις εκπαιδευτικές ομοσπονδίες. Εγώ δέχομαι, κάθε μέρα, αποφάσεις από την ΟΛΜΕ, από τους Συλλόγους Διδασκόντων, οι οποίοι υπερασπίζονται αυτό το δημοκρατικό και στοιχειώδες κεκτημένο, ότι «οι εκπαιδευτικοί να έχουν γνώμη για το ποιος θα διευθύνει το σχολείο τους». Πως το εισπράττετε, αυτή τη στιγμή και πώς νομίζετε ότι πρέπει να μεταφραστεί, επειδή είσαστε και ενόψει συνεδρίων;

Μου κάνει εντύπωση το εξής γεγονός: Τα επιστημονικά εφόδια ένας εκπαιδευτικός τα χρειάζεται μόνο για την κατάληψη διοικητικών θέσεων; Δηλαδή, ο ελληνικός λαός δίνει λεφτά και καλά κάνει, για να έχουμε διδακτορικά και για να ανέβει το μορφωτικό επίπεδο. Γιατί όλο αυτό το κεφάλαιο δεν πρέπει να πέσει μέσα στην αίθουσα διδασκαλίας, αλλά να έχει η στόχευση στο πως θα καταλάβουμε μια διοικητική θέση; Πώς το κρίνετε αυτό;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε, τον κ. Μηταφίδη.

Το λόγο έχει ο κ. Εμμανουηλίδης.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κι εμείς ευχαριστούμε. Ο κ. Εμμανουηλίδης έχει το λόγο.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Ευχαριστώ, κύριε Πρόεδρε. Θέλω να ρωτήσω τον πρόεδρο της ΔΟΕ, πώς είναι δυνατόν να προδικάζει απόφαση του δικαστηρίου, λέγοντας ότι θα κρινόταν αντισυνταγματικός ο νόμος; Πάνω σ' αυτή τη βάση, θέλω να ρωτήσω, αν λογικά, είναι υποστηρικτέα η άποψη της ΔΟΕ, να θεωρείται αντισυνταγματική η δυνατότητα του συλλόγου διδασκόντων, με μυστική ψηφοφορία, να συμμετέχει στην επιλογή διευθυντών των σχολικών μονάδων.

Αποτελεί, τουλάχιστον, παραλογισμό η υπέρτατη λειτουργία του δημοκρατικού πολιτεύματος, που είναι η δυνατότητα του εκλέγειν, να θεωρείται πράξη αντισυνταγματικότητας.

Επίσης, πάγια επιδίωξη του εκπαιδευτικού κόσμου ήταν και παραμένει η αναβάθμιση του ρόλου του συλλόγου διδασκόντων. Με αυτήν την απόφαση, πιστεύετε ότι υπηρετείται αυτή η στόχευση, η οποία είναι νομίζω η θεμελιακή για την ουσιαστική λειτουργία του εκπαιδευτικού έργου; Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κι εμείς ευχαριστούμε.

Ο κ. Κωνσταντόπουλος έχει το λόγο.

ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Ποια είναι τα αρνητικά του άρθρου 3;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ο κ. Κικινής έχει το λόγο.

ΘΑΝΑΣΗΣ ΚΙΚΙΝΗΣ (Πρόεδρος της Διδασκαλικής Ομοσπονδίας): Ευχαριστώ, κύριε Πρόεδρε.

Θα μου επιτρέψετε, γιατί νομίζω ότι έχει γίνει μια παρανόηση στο τι είπαμε εδώ μέσα. Λέω «είπαμε», γιατί δεν είναι προσωπική άποψη.

Η κουβέντα για τα στελέχη εκπαίδευσης, αγαπητοί κύριοι Βουλευτές και ειδικά οι εκπαιδευτικοί το γνωρίζετε πάρα πολύ καλά, άλλωστε συμμετέχετε χρόνια στους αγώνες του κλάδου και το ξέρετε πάρα πολύ καλά, δεν είναι μια αυτόνομη και ξεκομμένη κουβέντα, είναι μια κουβέντα που πάντα πρέπει να γίνεται μέσα στο πλαίσιο του συνολικού σχεδιασμού του πως θέλουμε το δημόσιο σχολείο.

Εμείς, σε μια διάσταση μέσα στην κουβέντα που κάναμε όλη την προηγούμενη χρονιά σε σχέση με το σχολείο που βιώνουμε και οραματιζόμαστε, το συμπεριλάβαμε και θα το συζητήσουμε και στη γενική μας συνέλευση.

Αυτό που απαντήσαμε τότε στον κ. Υπουργό, όταν τέλος Μαρτίου ζητήθηκε να εκφράσουμε την άποψή μας υπό το βάρος της επερχόμενης απόφασης του Συμβουλίου της Επικρατείας, ήταν ότι όταν, αυτή τη στιγμή, έχουμε εκφράσει και έχουμε ζητήσει συναντήσεις επανειλημμένα για κομβικά ζητήματα που χαρακτηρίζουν τη δημόσια εκπαίδευση και είναι καθοριστικά για το μέλλον της, για παράδειγμα, κάναμε πολλή κουβέντα τελευταία για το δεκατετράχρονο σχολείο ή για τη δήθεν προσχολική αγωγή ή χίλια δύο άλλα θέματα, δεν μπορούμε να δούμε επείγον, κατεπείγον, εσπευσμένο ή όπως θέλετε την επιλογή των στελεχών. Απαιτείται ένας μακροχρόνιος διάλογος που αναδεικνύεται, ακριβώς, από αυτά που λέγονται εδώ και τι εννοώ. Λέμε, για παράδειγμα, για τα μόρια. Κάποιος λέει να μοριοδοτηθεί με 1 μόριο, το τάδε προσόν, με 1,5 μόρια κάποιο άλλο ή με 2 ένα άλλο.

Το ρόλο τον έχουμε καταλήξει;

Επιχείρησε ο κ. Κουζέλης να περιγράψει τον ρόλο του διευθυντή. Αυτό συζητήθηκε ευρέως;

Ούτε μέσα στον κλάδο των εκπαιδευτικών της κάθε βαθμίδας δεν είναι κοινά αποδεκτό τι ρόλο πραγματικά επιτελεί ο διευθυντής του σχολείου. Υπάρχουν διάφορες απόψεις και το ξέρετε πάρα πολύ καλά.

Με βάση αυτό το ρόλο δεν θα πρέπει να γίνει και η στάθμιση κριτηρίων. Δεν αποφεύγω τις απαντήσεις, θα τις δώσω παρακάτω. Απλά βάζω το περίγραμμα, επειδή βλέπω κάποια ειρωνικά γέλια. Οι απαντήσεις θα δοθούν, όμως, το περίγραμμα θα πρέπει να είναι τέτοιο και να υπάρξει χρόνος συζήτησης και ζύμωσης, ώστε να μην φτάσουμε σε νόμους, οι οποίοι επαναλαμβάνουν τον εαυτό τους και διαιωνίζουν, αυτό που ρωτήθηκε προηγουμένως, για πελατειακές κρίσεις ή κρίσεις ημετεροκρατίας κ.λπ..

Για εμάς, λοιπόν, είναι απαραίτητο να υπάρχει χρόνος και αυτός ο χρόνος δεν είναι ένας ή δύο μήνες, είναι μια ουσιαστική συζήτηση, η οποία, όμως, δεν ξεκινάει από τους Διευθυντές. Εκεί, ίσως, θα έπρεπε να καταλήξει. Ξεκινάει από το συνολικό σχεδιασμό του πως θέλουμε το σχολείο και βέβαια, η Διδασκαλική Ομοσπονδία είναι ξεκάθαρη, ότι θέλει ένα δημοκρατικό, ανοιχτό σχολείο για το οποίο, απ' ό,τι φαίνεται, ο καθένας έχει τη δική του αντίληψη για το πώς το ερμηνεύει.

Προχωράω στις λεπτομέρειες και θα ξεκινήσω από τα απλά. Οι δηλώσεις προτίμησης είναι αυτονόητο και το είχαμε καταγγείλει και στα προηγούμενα ανάλογα σχέδια νόμου, ότι δεν μπορεί να προηγούνται της μοριοδότησης. Για τον απλούστατο λόγο, ότι όταν ένα Υπηρεσιακό Συμβούλιο, το οποίο εμείς λέμε ότι δεν είχε και δεν έχει τα εχέγγυα της αντικειμενικής λειτουργίας, πάρει τις προτιμήσεις, είναι πολύ εύκολο - δεν λέω ότι θα το κάνει - να προσαρμόσει τη βαθμολογία ανάλογα με τις προτιμήσεις και καταλαβαίνετε πολύ καλά όλοι, τι εννοώ. Αυτό απαντά και στην κουβέντα για τις πελατειακές σχέσεις.

Σε σχέση με τον ν.3848, ερωτηθήκαμε γιατί ως Διδασκαλική Ομοσπονδία, λέμε όχι. Ως Διδασκαλική Ομοσπονδία ταχθήκαμε κατά του ν.3848 από την πρώτη στιγμή που θεσμοθετήθηκε. Έβαζε τις επιλογές, έβαζε και ένα άλλο κομμάτι, την αξιολόγηση, που σε συνδυασμό με τον ν. 4024 και το 152 Προεδρικό Διάταγμα στη συνέχεια, μας έδωσαν αυτό που εμείς περιγράψαμε ως αξιολόγηση χειραγώγηση. Ήταν ένα κομβικό αίτημα του κλάδου. Το τόνισα και το ξανά τονίζω. Ήταν αίτημα της τότε Αντιπολίτευσης που σήμερα είναι Κυβέρνηση. Θεωρούμε, λοιπόν, ότι, αν μη τι άλλο, καταρχάς, για λόγους σημειολογικούς θα έπρεπε να έχει καταργηθεί, όμως, υπάρχουν και ουσιαστικοί λόγοι και πάνω στην ουσία.

Ως προς τις κρίσεις, θεωρώ ότι είναι αυθαίρετο το συμπέρασμα που ακούστηκε εδώ μέσα, ότι ήταν αξιοκρατικές και καθ' όλα εντάξει οι επιλογές που έγιναν με τον ν.3848. Η Διδασκαλική Ομοσπονδία και τότε είχε πάρει θέση και είχε πει ότι δεν είναι έτσι τα πράγματα. Δεν ήταν αυτού του είδους οι επιλογές που θα ήθελε ο κλάδος.

ΑΝΔΡΕΑΣ ΡΙΖΟΥΛΗΣ: *Ομιλεί εκτός μικροφώνου.*

ΘΑΝΑΣΗΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδος): Δεν θα μπω στη διαδικασία, αν υπήρχαν προσφυγές στα δικαστήρια. Θα μιλήσουμε για τα δικαστήρια στη συνέχεια. Επειδή μας αρέσει να επικαλούμαστε τη συνείδηση του κλάδου, υπήρχε μεγάλο πρόβλημα.

Βέβαια, το οξύμωρο είναι -εδώ θα πρέπει να προβληματίζει αυτούς που εισηγήθηκαν τον προηγούμενο νόμο, του 2015- το ότι αυτές οι επιλογές που έγιναν με τον ν.3848, επιβραβεύθηκαν από την ψήφο που επικαλείστε του συλλόγου διδασκόντων, με τον τρόπο που την επικαλείστε και επελέγησαν, πάνω-κάτω, σε μια συντριπτική πλειοψηφία οι ίδιοι διευθυντές.

ΑΝΔΡΕΑΣ ΡΙΖΟΥΛΗΣ: Ομιλεί εκτός μικροφώνου.

ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής): Κύριε Ριζούλη, μην διακόπτετε. Θα απαντήσει με τον τρόπο που μπορεί και θέλει.

ΘΑΝΑΣΗΣ ΚΙΚΙΝΗΣ (Πρόεδρος της Διδασκαλικής Ομοσπονδίας Ελλάδος): Θυμάμαι πολύ καλά ότι είχατε καταγγείλει τις επιλογές του ν.3848.

Αυτό το λέω για να γυρίσω στην προηγούμενη κουβέντα του συστήματος επιλογής, είναι μια κουβέντα που θέλει διαφορετική συζήτηση από αυτή που κάνουμε, σήμερα, εδώ μέσα και διαφορετικό χρόνο.

Πάμε τώρα στο κομμάτι της μετεκπαίδευσης. Να ξεκαθαρίσουμε, με βάση τη φιλοσοφία που καταθέτω εδώ μέσα, ότι εμείς δεν πήραμε απόφαση να μπούμε στην επιμέρους κουβέντα των μοριοδοτήσεων, άλλα η μετεκπαίδευση είπα ότι ήταν ένα αίτημα του κλάδου να μετεξελιχθεί σε μεταπτυχιακό, με την έννοια να έχει όλα τα χαρακτηριστικά για να γίνει κάτι τέτοιο γιατί είχε ένα πολύ δομημένο πρόγραμμα σπουδών. Σε καμιά περίπτωση δεν λέμε να συνθλιβούν τα μόρια μετεκπαίδευσης. Δηλαδή, δεν μπήκαμε στη διαδικασία της μοριοδότησης. Καταρχήν, δεν γίνεται τώρα αυτό το πράγμα και θεσμοθετείται για πρώτη φορά, όμως, λέμε, επειδή υπάρχει ενδιαφέρον για τη μετεκπαίδευση θα πρέπει να δούμε την επαναλειτουργία της, με τους όρους αυτούς που περιγράφονται, ως μεταπτυχιακό.

Άρα, λοιπόν, η Διδασκαλική Ομοσπονδία δεν μπαίνει στη διαδικασία να πει ότι, εάν έχεις μεταπτυχιακό, έχεις και μετεκπαίδευση, να μετρήσει μόνο το ένα. Δράττεται, όμως, της ευκαιρίας να πει ότι, αφού θέλουμε τη μετεκπαίδευση -και ένα πολύ ενδιαφέρον που κατατίθεται για να πάρει χαρακτηριστικά μεταπτυχιακού- να επαναλειτουργήσει για όλες τις ειδικότητες που είναι στην εκπαίδευση, γιατί το 2011 εγκληματικά καταργήθηκε.

Συνεχίζω, λέγοντας, για το εάν τα Υπηρεσιακά Συμβούλια και αν στην περίπτωση της επιλογής των Υποδιευθυντών έχουμε αξιολόγηση. Ακούστε. Όταν ανέφερα τη λέξη «αξιολόγηση», αναφέρθηκα στην αξιολόγηση με τα χαρακτηριστικά, που την έχει πολεμήσει ο κλάδος. Όχι με την εγκυκλοπαιδική έννοια του όρου, στη λέξη «αξιολόγηση». Αυτή τη στιγμή, εφαρμόζεται η αξιολόγηση στο Δημόσιο. Εμείς μπαίνουμε στην κουβέντα κάθε φορά, χωρίς να δαιμονοποιούμε φράσεις και έννοιες, όταν, όμως έχεις κάποια δεδομένα και η αξιολόγηση, που εφαρμόζεται, αυτή τη στιγμή, στο δημόσιο λέει ότι πάλι αφορά τους μόνιμους υπαλλήλους και εκεί ανέφερα την εξαίρεση των Αναπληρωτών, σε συνδυασμό με αυτό. Εδώ, έχουμε, λοιπόν, αποτίμηση, όπως με πολύ καλυμμένο τρόπο, ονομάζεται τα τελευταία χρόνια η αξιολόγηση, η οποία θα γίνει, μέσω ενός ερωτηματολογίου, που θα συντάξει το ΙΕΠ και θα έχει συγκεκριμένα χαρακτηριστικά. Λέω τώρα, στη συζήτηση που κάναμε στο Δ.Σ. ότι αυτό εμάς μας φέρνει στο μυαλό την αξιολόγηση, που έχουμε καταδικάσει. Απλά. Αυτό μας το φέρνει για έναν επιπλέον λόγο γιατί είναι εν ισχύ - κι εδώ είναι η σημειολογική αναφορά στο ν. 3848, αλλά είναι και στην «κατάψυξη» ή στην «ψύξη» δεν ξέρω πού βρίσκεται ακριβώς - το π.δ. 152. Επομένως, το έχουμε πει, κύριε Γαβρόγλου, σας το έχουμε πει και στις συναντήσεις, το είχαμε πει και στον κ. Φίλη, εμείς λέμε ότι αυτά πρέπει να καταργηθούν, για να ξεκινήσει οποιαδήποτε συζήτηση με τις θέσεις, τις οποίες εκφράζει ο κλάδος μας.

Από κει και κάτω, το τι γίνεται στα Συμβούλια Επιλογής και αν είναι αξιολόγηση, ή αξιολογική κρίση, σαφέστατα είναι, αλλά είναι άλλο πράγμα από την αξιολόγηση- χειραγώγηση, που καταγγέλλει ο κλάδος, αυτό που γίνεται στα υπηρεσιακά συμβούλια. Όσο για τη γνώμη του Συλλόγου Διδασκόντων, αυτή είναι συμβουλευτική. Είναι το Υπηρεσιακό Συμβούλιο που τελικά αποφασίζει για την επιλογή του Υποδιευθυντή.

Συνεχίζουμε τώρα με το ρόλο του Συλλόγου Διδασκόντων. Καταρχήν, πώς προδικάσαμε την απόφαση του Σ.τ.Ε.. Επαναλαμβάνω, το είπα εξαρχής, δεν την προδίκασε το Δ.Σ. της ΔΟΕ, την προδίκασε η Νομική του Σύμβουλος, η κυρία Τσίπρα, η οποία είπε το αυτονόητο, αυτό που τελικά είπε, γιατί εάν θυμάμαι καλά και δεν αναφέρθηκε εδώ μέσα, αυτό που τελικά κρίθηκε αντισυνταγματικό, ήταν η μυστική ψηφοφορία, ως κυρίαρχο χαρακτηριστικό της αντισυνταγματικότητας. Επομένως, έτσι δεν προδικάσαμε τίποτα, ως Διοικητικό Συμβούλιο.

Η θέση της Διδασκαλικής Ομοσπονδίας για το ρόλο του Συλλόγου Διδασκόντων. Νομίζω οι συνάδελφοι, οι οποίοι είναι δάσκαλοι, αλλά και αυτοί, που είναι καθηγητές, γιατί ίδιες θέσεις έχουμε με την ΟΛΜΕ, σε αυτό το ζήτημα, ξέρουν πάρα πολύ καλά, ότι ο ρόλος που θέτει, που βάζει, που αναθέτει η Διδασκαλική Ομοσπονδία, αλλά και η ΟΛΜΕ- θα τα πει και η κυρία Ζωγραφάκη - είναι κορυφαίος. Είναι ο ρόλος χάραξης της εκπαιδευτικής πολιτικής της σχολικής μονάδας. Είναι ρόλος πολλαπλός και είναι πολυσύνθετος, ο οποίος, με νόμους σαν το Καθηκοντολόγιο, έχει περιοριστεί πάρα πολύ και με το να επικαλούμαστε το Σύλλογο Διδασκόντων, μόνο όταν θέλουμε να πάμε στην επιλογή των στελεχών, αν μη τι άλλο, δεν του ταιριάζει. Εμείς τη γνώμη του Συλλόγου Διδασκόντων την έχουμε πολύ ψηλά για όλα τα ζητήματα, κυρίως στη χάραξη της εκπαιδευτικής πολιτικής.

Ο Σύλλογος Διδασκόντων, οι Σύλλογοι Εκπαιδευτικών, η ΔΟΕ θα μπορούσαν να έχουν μια δομημένη και κατατεθειμένη άποψη, σε έναν ευρύτατο διάλογο, που θα άνοιγε γι΄ αυτό το ζήτημα. Δεν θα μπω στη διαδικασία του πόσες προσφυγές έγιναν, ποιοι προσέφυγαν, αν μάλωσαν σε κάποιο σχολείο ή δεν μάλωσαν, δε νομίζω ότι μας τιμά αυτή η κουβέντα. Αυτό που θα μας τιμήσει πραγματικά, είναι να αποδώσουμε «τα του Καίσαρος τω Καίσαρι». Ο Σύλλογος Διδασκόντων είναι ένα κορυφαίο όργανο, δεν περιορίζεται η αρμοδιότητά του και τον θυμόμαστε μόνο όταν είναι να επιλέξει «διευθυντή», γιατί και εδώ εντός εισαγωγικών τον επιλέγει. Επομένως, να μην κάνουμε επικίνδυνες ταυτίσεις. Η Διδασκαλική Ομοσπονδία δεν απαξιώνει το ρόλο του Συλλόγου Διδασκόντων, απαξιώνει διαδικασίες, οι οποίες απαξιώνουν το ρόλο του Συλλόγου Διδασκόντων. Ερωτήθηκα αν είναι στις προθέσεις της ΔΟΕ να καλέσουμε τους Συλλόγους Διδασκόντων να μην συμμετέχουν στη διαδικασία. Ευθαρσώς, αυτό δεν έχει συζητηθεί στο Διοικητικό Συμβούλιο ακόμη, δεν μπορώ να πω κάτι τέτοιο είτε θετικά είτε αρνητικά.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει η κυρία Ζωγραφάκη.

ΕΛΕΝΗ ΖΩΓΡΑΦΑΚΗ – ΤΕΛΕΜΕ (Πρόεδρος της Ομοσπονδίας Λειτουργών Μέσης Εκπαίδευσης (ΟΛΜΕ)): Θα προσπαθήσω και εγώ, επειδή υπάρχουν και επιμέρους ερωτήματα, να κωδικοποιήσω τα πιο πολλά από αυτά ως ένα βαθμό.

Ανέφερα πολύ συνοπτικά, στην αρχική μου τοποθέτηση, ότι για την ΟΛΜΕ δεν είναι τωρινό, είναι κορυφαίο ζήτημα, το πώς έχει αντιμετωπίσει, από το 2002, το καθηκοντολόγιο. Άρα, στην ουσία, το ρόλο και τις αρμοδιότητες όλων των οργάνων της διοίκησης. Έκανα μία αναφορά και στους Συλλόγους Διδασκόντων και είμαστε αντίθετοι, από το 2002, στη συγκεκριμένη Υπουργική Απόφαση, στο καθηκοντολόγιο, γιατί θεωρούσαμε ότι έδινε υπερεξουσίες σε μονοπρόσωπα όργανα διοίκησης και αφυδάτωνε, δεν έδινε αρμοδιότητες, που εμείς ζητάγαμε, στα συλλογικά όργανα και κυρίως στο Σύλλογο Διδασκόντων.

Να κάνω μία παρατήρηση γιατί επικαλείται πάρα πολύ έντονα το ρόλο του Διευθυντή της σχολικής μονάδας. Στο άρθρο 87, παράγραφος 1 του Καθηκοντολόγιου - και δεν ξέρω αν μπορεί να τεκμηριωθεί, με επάρκεια - αναφέρεται ότι ο ρόλος του διευθυντή της σχολικής μονάδας είναι μεν διοικητικός, αλλά είναι και επιστημονικά υπεύθυνος, στο χώρο αυτό. Ο διευθυντής είναι επιστημονικά υπεύθυνος για τις σχολικές μονάδες της Δευτεροβάθμιας, δεν λέω παιδαγωγικά, δεν λέω για άλλα, λέω «επιστημονικά υπεύθυνος», αλλά όταν είναι μίας διαφορετικής ειδικότητας, πόσο επιστημονικά υπεύθυνος μπορεί να είναι στη Δευτεροβάθμια και να έχει τέτοιες διαφορετικές αρμοδιότητες;

Αυτό που θεωρούμε εμείς είναι ότι ο Σύλλογος πρέπει να χαράζει και να έχει ευθύνη στο τι εκπαιδευτική πολιτική θα εφαρμόσει καλύτερα και με ποιες τεχνικές και ποιες μεθόδους, με ποια παιδαγωγικά μέσα και κριτήρια θα γίνει πιο αποτελεσματικό το σχολείο και η συγκεκριμένη σχολική μονάδα και πρέπει να πάρει αρμοδιότητες. Συνήθως, κατακλύζεται από γραφειοκρατικές διαδικασίες, χωρίς να μπορεί να παίρνει πρωτοβουλίες προς όφελος των μαθητών και της ίδιας της εκπαιδευτικής διαδικασίας. Αυτή είναι βασική μας αρχή και σε σχέση με το καθηκοντολόγιο, πήγα πάρα πολύ παλιά, στο 2002, για τους ίδιους λόγους. Είχαμε καταδικάσει πολύ αναλυτικά το ν.3848 και ζητάγαμε την απόσυρσή του και είπα ότι είναι ένας από τους λόγους που επειδή ακριβώς αυτά τα νομοθετήματα – καθηκοντολόγια, 3848, νόμοι για αξιολόγηση και στοιχεία, που έχει μέσα στη δια βίου μάθηση, είναι που μας κάνουν να λέμε ότι κάνουμε έντονη κριτική, γιατί για εμάς μετράει, πρώτα να ρυθμιστεί το πλαίσιο, ο ρόλος, οι αρμοδιότητες, αυτό διεκδικούμε και προφανώς, να μπούμε και σε μία πάρα πολύ σοβαρή συζήτηση για το ποια θα είναι τα κριτήρια και ο τρόπος επιλογής.

 Έκανα μία πάρα πολύ συγκεκριμένη αναφορά, ότι δυστυχώς έχουμε εκατέρωθεν καταγγελίες και από συνδικαλιστικά όργανα. Η ΟΛΜΕ, σας το δηλώνω πρώτη και καλύτερη, ήταν αυτή, όπως σας είπα, που επί 20 χρόνια κατήγγειλε τέτοιες επιλογές σαν κομματικές επιλογές, με την μία ή την άλλη κυβέρνηση. Εγώ λέω ότι είναι λάθος να προσπαθούμε να μπαίνουμε σε αυτή την απλή καταγγελία και να μην προσπαθούμε να βρούμε με ποιους όρους και με ποια κριτήρια, πραγματικά, θα είναι αυτή η διαδικασία ανεξάρτητη, θα είναι αδιάβλητη, θα είναι αντικειμενική και δεν θα υπεισέρχονται τέτοιοι παράγοντες, για να μπορούμε να καταγγέλλουμε, συνεχώς.

 Εμείς είχαμε θεωρήσει, το 2015, γιατί ερωτηθήκαμε, αν στην ΟΛΜΕ υπάρχει αλλαγή στάσης, ότι είναι ένα θετικό μέτρο και δη προς την κατεύθυνση εκδημοκρατισμού, χωρίς τυμπανοκρουσίες. Είχαμε εκφράσει επιφυλάξεις, ως προς την κατάργηση της συνέντευξης. Δεν είχαμε τοποθετηθεί ότι είμαστε υπέρ και θετικά, είχαμε καταγγείλει το ρόλο, που είχαν παίξει οι συνεντεύξεις, τα προηγούμενα χρόνια.

Απαντώ ευθέως, γιατί έχει διατυπωθεί, με σαφήνεια, από αρκετούς η ερώτηση, σχετικά με το ποιος θα είναι ο ρόλος των αιρετών στα Υπηρεσιακά Συμβούλια. Η ΟΛΜΕ, πολλές φορές, δίνει συγκεκριμένες κατευθύνσεις για τους ρόλους των αιρετών. Σε παρόμοια ερώτηση, σχετικά με το ποια θα είναι η κατεύθυνση, που θα δώσουμε, προς τους Συλλόγους Διδασκόντων για την αποτίμηση γνώμης, σας λέω ότι το Δ.Σ. της ΟΛΜΕ δεν έχει πάρει καμία απόφαση. Το εάν θα συζητηθεί σε επόμενο στάδιο, στο Διοικητικό Συμβούλιο και εάν αυτό θα δώσει συγκεκριμένες κατευθύνσεις, δεν το γνωρίζω. Για την ώρα, δεν μπορώ να δεσμευτώ, διότι δεν υπάρχει συγκεκριμένη απόφαση.

Για τη δομημένη συνέντευξη, εμείς θεωρούμε ότι όσο πιο έντονα χαρακτηριστικά έχει, που μπορούν να προσμετρηθούν, είναι στοιχείο της αξιοκρατίας και της διαφάνειας και όχι του υποκειμενικού παράγοντα, που μπορεί να υπεισέρχεται. Το είχαμε ζητήσει την προηγούμενη φορά.

Σχετικά με το θέμα των δεξιοτήτων στην Πληροφορική, το θέμα των ψηφιακών δεξιοτήτων, έχει γίνει μια πραγματικά σοβαρή συζήτηση για το εάν πρέπει να είναι προαπαιτούμενο, χωρίς να έχουμε καταλήξει. Πρέπει να δούμε, εάν χρειάζεται να είναι ένα από τα προαπαιτούμενα, η πιστοποίηση αυτής της γνώσης. Μιλάμε, όμως, για πιστοποίηση γνώσης χειρισμού, γιατί η πιστοποίηση δεύτερου επιπέδου, απαιτεί ειδική γνώση στο επιστημονικό αντικείμενο. Έναν Διευθυντή σχολικής μονάδας, δεν τον ενδιαφέρει για τη θέση του, ως διευθυντής της σχολικής μονάδας, να έχει πιστοποίηση δευτέρου επιπέδου, δηλαδή, στο επιστημονικό του αντικείμενο, για να μπορεί να φτιάξει τα σχέδια μαθήματος κ.τ.λ.. Είναι, όμως, προς συζήτηση και προβληματισμό, εάν είναι προαπαιτούμενο. Υπάρχει, έτσι και αλλιώς, αναγκαιότητα.

Θεωρούμε ότι οι σχολικές μονάδες έχουν την ικανότητα και τη δυνατότητα ή ο εκπαιδευτικός, που θα αναλάβει αυτόν το συγκεκριμένο ηγετικό ρόλο, στο επίπεδο της σχολικής μονάδας, να είναι Διευθυντής. Τα οποιαδήποτε αυξημένα ακαδημαϊκά ή επιστημονικά του προσόντα έχουν τη δυνατότητα - μέχρι πού μπορεί να αποδειχθεί το αντίθετο - να τον κάνουν καλύτερο γι΄ αυτή τη θέση. Με τον ίδιο τρόπο, δεν μπορούμε να απορρίψουμε - μάλιστα στην κοινωνία που ζούμε, με τα τόσα ευρωπαϊκά και διεθνή προγράμματα - ότι το να γνωρίζεις μια ξένη γλώσσα, εάν πρέπει να είναι ένα προσόν, για προγράμματα, που τρέχουν σε πάρα πολλά ελληνικά σχολεία και οι ανταλλαγές, που γίνονται. Άρα, και αυτό είναι ένα προσόν.

Το πρόβλημα, που μας έχει απασχολήσει, κατά καιρούς, είναι εάν είναι προσόν της θέσης και η χρήση της πληροφορικής. Σου δίνει μεγαλύτερες δυνατότητες, γιατί πρέπει να αποκλείεται ο συνάδελφος, που την κατέχει, λόγω του βασικού του πτυχίου. Καταλαβαίνουμε ότι στην Πρωτοβάθμια δεν μπορεί να ισχύσει, ισχύει σε ένα βαθμό, τώρα, γιατί υπάρχουν και εκεί πάρα πολύ έντονα οι ειδικότητες, αλλά για τη Δευτεροβάθμια, εάν τυχαίνει αυτό το προσόν, να το έχεις και από το πολύ βασικό σου πτυχίο, που είναι και προσόν διορισμού, γιατί πρέπει όταν το χρησιμοποιείς για μια άλλη θέση, να σου στερεί τη δυνατότητα να το προσμετρήσεις, ενώ για κάποιον άλλο να δίνει τη δυνατότητα να το προσμετρήσει, σαν ειδικό προσόν, με συγκεκριμένη μοριοδότηση.

Πάγια θέση της ΟΛΜΕ και της ΔΟΕ, εάν θέλετε είναι πάγια θέση του κλάδου, ότι η διαδικασία επιλογής των υποδιευθυντών των σχολικών μονάδων είναι από το Σύλλογο Διδασκόντων. Μάλιστα, ζητάγαμε όλες οι σχολικές μονάδες να έχουν Υποδιευθυντή, ανεξάρτητα του ρυθμού των τμημάτων και των μαθητών, για την εύρυθμη λειτουργία τους. Μάλιστα, να γίνεται με διαδικασίες, που να είναι αποφασιστικές, δηλαδή, ο υποδιευθυντής να επιλέγεται. Μέχρι τώρα, ξέρουμε ποια είναι η διαδικασία, που προτείνεται, για την τελική επιλογή και επικύρωση, την οποία έχει το Υπηρεσιακό Συμβούλιο. Θεωρούσαμε ότι ήταν μια κατάκτηση και μάλιστα, ότι το κίνημα μπορούσε να απαιτήσει αυτή την άποψη του Συλλόγου Διδασκόντων, που έπρεπε να την επιβάλει και το Υπηρεσιακό Συμβούλιο, για να είναι σεβαστή. Θεωρούσαμε ότι ήταν μια θετική διαδικασία, η διαδικασία της επιλογής των Υποδιευθυντών και δεν νομίζω ότι υπάρχει από κανέναν ένσταση ότι πρέπει να αλλάξει ο τρόπος επιλογής των Υποδιευθυντών.

Δεν μπήκαμε στα πολύ ειδικά ζητήματα. Είπα ότι μας προβλημάτισε η αναδρομικότητα.Πρέπει η αναδρομικότητα στην προσμέτρηση του «ναι ή όχι» της διδακτικής εμπειρίας για τις δομές, εάν πρέπει να ξέρει ο άλλος και να έχει καθοριστεί, με σαφήνεια, τι προσμετράται σαν διδακτική εμπειρία και να δούμε και να συζητήσουμε, πραγματικά, πάρα πολύ σοβαρά, εάν όλες αυτές οι δομές είναι όντως, διδακτική πράξη ή εάν δεν είναι διδακτική πράξη να το συζητήσουμε. Είπα, όμως, ότι η αναδρομικότητα και το κάποιοι συνάδελφοί πιάστηκαν εξ απήνης σε αυτά τα θέματα. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ, το λόγο έχει ο κ. Αλεξάνδρατος, εκ μέρους της Πανελλήνιας Ένωσης Σχολικών Συμβούλων.

ΓΕΩΡΓΙΟΣ ΑΛΕΞΑΝΔΡΑΤΟΣ (Πρόεδρος της Πανελλήνιας Ένωσης Σχολικών Συμβούλων): Να σας ευχαριστήσουμε θερμά και να δηλώσω, ξεκινώντας ότι έγιναν αρκετές ερωτήσεις, όπου κάποιες από αυτές αλληλοκαλύπτονται. Ξεκινάμε, δίνοντας απάντηση στην κυρία Κεραμέως και την ευχαριστούμε θερμά για την ερώτηση, που μας έθεσε. Μας ρώτησε πώς κρίνουμε τη μοριοδότηση της διδακτικής προϋπηρεσίας σε 10 μόρια. Να μνημονεύσουμε εδώ ότι ο νόμος 3848 μοριοδοτούσε με 6 μόρια, αλλά την εκπαιδευτική προϋπηρεσία, ενώ ο νόμος 3247/2015 μοριοδοτούσε με 11 μόρια, εάν θυμάμαι καλά, τη διδακτική υπηρεσία. Στην παρούσα διάταξη, έχουμε κατά 1 μόριο μείωση, είναι 10 τα μόρια και πράγματι τα 10 μόρια είναι το έναν τρίτον περίπου των μορίων, αφού είναι 31 και 33.

Το θεμελιώδες, όμως, ερώτημα εδώ είναι το ποια εκπαιδευτική λειτουργία θα μοριοδοτηθεί και κατ’ αναλογία, το ποιοι θα τύχουν της μοριοδότησης ή καλύτερα ποιοι τη δικαιούνται. Στην πρωτολογία μας, τοποθετηθήκαμε για το εάν δικαιούνται οι Σχολικοί Σύμβουλοι να μοριοδοτηθούν και με το υφιστάμενο θεσμικό πλαίσιο, αναφέραμε δύο νόμους, μια Υπουργική Απόφαση, επεξηγηματική του νομού Διαμαντοπούλου, άρα, για 15 έτη μοριοδοτούνταν, αλλά να πάμε και στην ουσία. Η λογική έχει την ουσία και δώσαμε μεγάλη σημασία σε μια συνέντευξη, που έδωσε ο κ. Υπουργός στον κ. Χαρίτο, που είπε για ένα τρίπτυχο. «Συνεχίζουμε αυτά, που βρήκαμε, βελτιώνουμε όσα μπορούμε και θα κάνουμε προσπάθειες να αλλάξουμε προς το καλύτερο, εισάγοντας καινοτομίες, μεταρρυθμίσεις και τα λοιπά». Οπότε, σε αυτό το τρίπτυχο δίνουμε βαρύτητα, για να δούμε τι ήταν σωστό και αν θα πρέπει να αλλάξει. Στην ουσία, λοιπόν, εάν δικαιούμαστε αυτό το κριτήριο της διδακτικής υπηρεσίας, πέρα από την πρωτολογία, έχω να κάνω μια αποσαφήνιση. Αξιότιμε, κύριε Υπουργέ, αξιότιμε, κύριε Υφυπουργέ, κύριε Πρόεδρε και αξιότιμοι εκπρόσωποι των Κομμάτων, η διδακτική υπηρεσία είναι έννοια ευρύτερη της διδασκαλίας, του μαθήματος, δηλαδή, των 45 λεπτών. Η διδακτική υπηρεσία, όπως την λέει ο νομοθέτης, έχει ως συνιστώσες το μάθημα, τη διδασκαλία, την επιμόρφωση, την επιστημονική εμπλαισίωση, το σχεδιασμό, την ανατροφοδότηση. Άρα, δεν είναι απομονωμένη. Παραπέμπω εδώ, σε 800 περίπου σελίδες του καθηγητή Διδακτικής, του κ. Ματσαγγούρα, που είναι και ο Πρόεδρος της ΑΔΙΠ ΔΕ, ο οποίος αναφέρει, όπως και στη διεθνή βιβλιογραφία, ότι η διδακτική μεθοδολογία, όταν αναφέρεται σε μια διδασκαλία, τη διαχωρίζει σε τρεις φάσεις : Το τι γίνεται πριν τη διδασκαλία, κατά τη διδασκαλία και μετά τη διδασκαλία. Πριν τη διδασκαλία, έχουμε την οργάνωση, το σχεδιασμό, την επιλογή μεθόδων, κατά τη διδασκαλία, έχουμε την εφαρμογή όλης αυτής της καλοσχεδιασμένης πορείας του μαθήματος και πηγαίνουμε στο τι κάνουμε μετά τη διδασκαλία, που είναι η αποτίμηση, ποια εργαλεία χρησιμοποιήσαμε, κάνουμε την ανατροφοδότηση και τις παρατηρήσεις μας.

Ο ρόλος του Σχολικού Συμβούλου και στις τρεις φάσεις, πρώτη, δεύτερη και τρίτη, είναι άμεσος και συνεχής, μπορεί να μην είναι σε κάθε 45λεπτο, αλλά πολλές φορές κάνει και ο ίδιος δειγματική διδασκαλία και ό,τι προβλήματα προκύψουν - και στο διδακτικό κομμάτι του εκπαιδευτικού και στο παιδαγωγικό και στο επιστημονικό - θα κληθεί, να επιλύσει πολλές φορές, ενώπιον των μαθητών, μέσα στην ίδια τη τάξη, που είναι ο φυσικός του χώρος.

Όλοι οι δημόσιοι υπάλληλοι έχουν μια είσοδο εργασίας, εμείς έχουμε τις 250 - 300 αίθουσες. Αυτή είναι η δουλειά μας, κύριε Υπουργέ και κύριε Υφυπουργέ. Άρα, λοιπόν, στον πυρήνα του έργου μας είναι η διδακτική υπηρεσία. Διδάσκουμε τα παιδιά σας και είμαστε και λίγο παρορμητικοί και συναισθηματικοί, είμαστε σε αρκετές αίθουσες και μέσω ημών παράγεται το έργο στην εκπαίδευση.

Θα μνημονεύσω εδώ, όταν ήλθε ο Ελύτης, με το Νόμπελ λογοτεχνίας, ρωτήθηκε από ένα δημοσιογράφο - ήμουν τότε φοιτητής και αγωνιζόμασταν να γίνουν οι Ακαδημίες Ανώτατα Εκπαιδευτικά Ιδρύματα - εάν η ποίηση άλλαζε τον κόσμο. Απάντησε ότι η ποίηση δεν αλλάζει τον κόσμο, η ποίηση, όμως, αλλάζει τις συνειδήσεις των ανθρώπων και έτσι, η ποίηση αλλάζει τον κόσμο.

Ένα απλό παράδειγμα. Ο δάσκαλος διδάσκει τους μαθητές. Ο Σχολικός Σύμβουλος διδάσκει, καθοδηγεί, συντονίζει, επιβλέπει, λύνει όλα τα προβλήματα, όλα τα ζητήματα των εκπαιδευτικών, που αυτά μεταλαμπαδεύονται, μεταφέρονται, στους μαθητές.

Συνεχίζουμε στο δεύτερο θέμα, που έθεσε η κυρία Μεγαλοοικονόμου: Εάν αυτή η διάταξη υποβαθμίζει το ρόλο μας. Κυρία Μεγαλοοικονόμου, ευχαριστούμε προκαταβολικά, που υιοθετήσατε την άποψή μας. Έχω κατηγορηματικά να δηλώσω ότι δεν πιστεύουμε ότι υπάρχει πρόθεση υποβιβασμού των Σχολικών Συμβούλων, δηλαδή, του ρόλου μας, της θέσης που υπηρετούμε, δεν είναι τα πρόσωπα.

Δεν έδειξε κάτι τέτοιο ο διάλογος που είχαμε και ιδιαίτερα με τον προκάτοχό σας, κύριε Γαβρόγλου, με τον κύριο Φίλη, σε τέσσερις συναντήσεις, η πρώτη στις 18 Νοεμβρίου 2015, η δεύτερη στις 16 Δεκεμβρίου, που έγινε μια εκτενής συζήτηση για το θεσμό και συνεχίσαμε το Μάρτιο και τον Ιούλιο. Ένα τρίτο σημείο είναι και η γνωμοδότηση του καθηγητή Σχολικής Παιδαγωγικής κ. Χαράλαμπου Κωνσταντίνου, που θα σας την καταθέσουμε, που επιβεβαιώνει την άποψη μας.

Επίσης, το σημαντικότερο είναι ότι θα δημιουργηθούν δυσκολίες για τη διεκδίκηση της θέσης Διευθυντή από τους εν ενεργεία Σχολικούς Συμβούλους. Η εικόνα που έχουμε είναι ελάχιστη. Είναι αυτοί οι οποίοι θα θελήσουν, για κάποιο λόγο συγκεκριμένο, να επιλέξουν να είναι διευθυντές.

Συνεχίζουμε να απαντήσουμε και να ευχαριστήσουμε το Βουλευτή, κύριο Ακριώτη, που ρώτησε πως κόβεται η δυνατότητα ανάληψης θέσης Διευθυντή από τον εν ενεργεία Σχολικό Σύμβουλο. Για να το αποσαφηνίσουμε, θα φέρουμε ένα παράδειγμα συγκεκριμένο. Έχουμε, το 2011, δύο Διευθυντές. Ο ένας διευθυντής ήταν δάσκαλος, έγινε διευθυντής, συνέχισε στο σχολείο του. Ένας άλλος διευθυντής δεν έθεσε υποψηφιότητα πλέον για διευθυντής, έγινε Σχολικός Σύμβουλος, για να έχει υπό την καθοδήγηση του 20 - 30 σχολεία, πολλές φορές σε μια Περιφέρεια ή σε δύο Περιφέρειες και κάποιοι Σχολικοί Σύμβουλοι Δευτεροβάθμιας Εκπαίδευσης, ακόμα και σε 25 νομούς. Έχουμε και ειδικότητα, που είναι και 2 Σχολικοί Σύμβουλοι σε ολόκληρη την Ελλάδα. Οπότε, με τη θητεία τους, ο μεν διευθυντής σχολείου θα μοριοδοτηθεί με 2,5 μόρια, με το προς ψήφιση νομοσχέδιο, από το κριτήριο «διοικητική, καθοδοδηγητική εμπειρία» και με 6 μόρια από την υπηρεσιακή κατάσταση. Άρα, θα πάρει 6 και 2,5 που μας κάνουν 8,5 μόρια, αυτός που έμεινε π.χ. στη Λήμνο, στην Καρδίτσα, στην Ομόνοια.

Πάμε στο δεύτερο, που λέει, «Επειδή σπούδασα, επειδή εγώ άφησα την τάξη για να πάρω και εκπαιδευτική άδεια και με την εκπαιδευτική άδεια θα πάρω 2,5 μόρια, ενώ η διδακτική είναι 3, όμως είναι δίκαιο η εκπαιδευτική εμπειρία να μοριοδοτηθεί. Σπούδασα, πήρα παραπάνω πτυχία, έχω ενδεχομένως περισσότερα προσόντα και γνώσεις, έχω και την εμπειρία, θα γίνω Σχολικός Σύμβουλος, πιστεύω στις δυνάμεις μου, ότι θα ανταποκριθώ και αναλαμβάνω 30 σχολεία».

 Όμως, στη συνέχεια αυτός θα πάρει μόνο το ένα κριτήριο, «διοικητική καθοδηγητική εμπειρία». Έξι χρόνια επί το 0,5, το πλαφόν είναι δυόμισι, όσα πήρε και ο διευθυντής. Τα άλλα 6 δεν θα τα πάρει. Με αποτέλεσμα, όταν κάνει αίτηση για διευθυντής, να έχουν προηγηθεί όλοι οι άλλοι, κατά 6 μόρια. Άρα, ο Σύμβουλος, που ήταν δάσκαλος για δώδεκα χρόνια, που απαιτούσε η προϋπηρεσία διδακτικής, με κιμωλία στην τάξη, ν.3848, που ήταν Διευθυντής σχολείου και τώρα έγινε Σχολικός Σύμβουλος, θα είναι κατά 6 μόρια, δηλαδή 20% μειονεκτικότερα, σε σχέση με το Διευθυντή του σχολείου και συνήθως θα είναι και σε μια ηλικία. Πιστέψτε με, δεχτήκαμε e-mail παρεμβάσεις από παππούδες Σχολικούς Συμβούλους, από ανθρώπους, οι οποίοι πήγαν στο εξωτερικό, για να σπουδάσουν, που έδωσαν τη ζωή τους και τώρα δεν θα μπορέσουν να αναλάβουν την θέση ενός Διευθυντή σχολείου, στην περιφέρεια τους. Και είμαστε στη διάθεσή σας, κ. Υπουργέ και κ. Υφυπουργέ, γιατί γνωρίζουμε την ευαισθησία σας, να αναλύσουμε σε συνεργάτες σας ένα προς ένα τα κριτήρια για το δίκαιο αίτημά μας.

Όσον αφορά τον κ. Μηταφίδη, που μας ρώτησε πως κρίνουμε την αντισυνταγματικότητα, δεν μπορούμε, ως Πανελλήνια Ένωση Σχολικών Συμβούλων και ως άτομα, να κρίνουμε αποφάσεις ανωτάτων δικαστηρίων και ιδιαίτερα, η Πανελλήνια Ένωση Σχολικών Συμβούλων, που δεν ήρθε εδώ στην Βουλή, για να πούμε «αποσύρετε το ένα, κάνετε το άλλο», μια απλούστευση και μια κατηγορία. Τα πάντα τα βλέπουμε θετικά. Όσες φορές ήρθαμε, είπαμε πού συμφωνούμε και εκεί όπου είχαμε επιφυλάξεις, καταθέσαμε ενώπιον του Κοινοβουλίου, μία προς μία τις προτάσεις μας. Ο επίλογος ήταν ότι είμαστε στη διάθεσή σας να αποσαφηνίσουμε όλα αυτά και το βλέπετε και στον τρόπο που σας μιλάμε. Θα μπορούσαμε να είχαμε χρησιμοποιήσει μία άλλη γλώσσα. Είμαστε μαζί σας, μαζί με την πολιτική ηγεσία, μαζί με τον εκπαιδευτικό κόσμο, μαζί με όλο το λαό, μαζί με τη χώρα μας, να πάμε ένα βήμα τον τόπο αυτόν μπροστά και αν αλλάξει κάτι σ' αυτό τον τόπο, στην κρίση, που διάγουμε, θα αλλάξει μόνο από την Παιδεία, χωρίς να πω τα μότο που έλεγε ο κάθε Υπουργός. Δεν γίνεται, λοιπόν, από όλο το πολιτικό πλέγμα, κυβερνήσεις, Υπουργεία, νόμοι Γιαννάκου, Διαμαντοπούλου, Μπαλτά, Κουράκη να λένε «ναι», να το αναγνωρίζουν και τώρα «όχι». Είμαι πεπεισμένος 1000% ότι είναι μια αβλεψία. Είμαι σίγουρος ότι δεν υπάρχει πρόθεση, όπως αναφέρθηκε, νωρίτερα, από κάποιον ερωτώντα.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Αφουξενίδης.

ΔΗΜΗΤΡΙΟΣ ΑΦΟΥΞΕΝΙΔΗΣ (Γενικός Γραμματέας της Ένωσης Εκπαιδευτικών Λειτουργών Ειδικής Αγωγής (ΕΝΕΛΕΑ)): Συμφωνούμε με τους προλαλλήσαντες για το TΠE. Πραγματικά υπάρχει θέμα και θα πρέπει να γίνει συζήτηση.

Η κυρία Ζωγραφάκη έχει προσεγγίσει πάρα πολύ καλά το θέμα και εν πάση περιπτώσει TΠE δεν σημαίνει να έχω κάνει το TΠE1 και 2, το οποίο έγινε έτσι ή αλλιώς, αλλά ίσως και κάτι άλλο, τα οποία πρέπει να οριστούν σαν επίπεδα γνώσεων.

Νομίζω ότι ρώτησε η κυρία Μεγαλοοικονόμου για τη στελέχωση των ειδικών σχολείων. Τα ειδικά σχολεία, ειδικά φέτος, είναι υπερστελεχωμένα, αλλά δεν έχουμε μόνιμη στελέχωση και βέβαια, αυτό είναι μια παθογένεια, που ξεκινά από το 2000. Μας λείπουν μόνιμοι και αυτό ίσως θα πρέπει να το κοιτάξετε για το θέμα του πρακτικού, που θα συνταχθεί. Υπάρχουν ειδικά σχολεία, που δεν έχουν κανένα μόνιμο, πλην του Διευθυντή. Αυτό πρέπει να κοιταχθεί, τι γίνεται σ' αυτό το κομμάτι. Για τους Υποδιοικητές, που είπε ο κ. Ακριώτης, πραγματικά, είναι απορίας άξιο το ότι δεν έγινε ποτέ κάποια προσφυγή. Όντως, οι Υποδιοικητές επιλέγονται από το Σύλλογο, πολύ σπάνια το ΠΥΣΔΕ, όταν ειδικά πάνε δύο ή τρεις προτεινόμενοι, μπορεί να ανατρέψει την απόφαση. Αυτό το έχουμε δει σπανίως.

Όταν βγήκε το συγκεκριμένο επίμαχο του νόμου αυτού αντισυνταγματικό, όλοι συζητάγανε με μας ότι υπάρχουν όντως δύο θέματα, τα οποία έχουν πρόβλημα. Το ένα είναι, για παράδειγμα: «βάζω υποψηφιότητα σε ένα σχολείο, που δεν με ξέρει ο Σύλλογος, πώς θα με ψηφίσει;» Αυτό είναι ένα πρόβλημα. Το δεύτερο ήταν ότι λέγαμε, για παράδειγμα, «εντάξει, είναι μυστική ψηφοφορία, αν θέλει κάποιος να προσφύγει, για ποιο θέμα να προσφύγει για την καταμέτρηση;» Έπρεπε να συνταχθεί ένα πρακτικό, έπρεπε να υπάρχει ένα σκεπτικό. Αυτό που γίνεται, δηλαδή, τώρα. Θα μπορούσε να έχει συνδυαστεί και με ψηφοφορία. Εγώ νομίζω ότι η μυστική ψηφοφορία, με την απουσία του πρακτικού, είναι αυτό που οδήγησε στην αντισυνταγματικότητα.

Το άλλο που γίνεται τώρα, πάλι θεραπεύει το πρώτο κομμάτι, που είπα. Δηλαδή, τη στιγμή που ο Σύλλογος, που σε ξέρει, σε κρίνει και έχει συντάξει το πρακτικό, αυτό σε ακολουθεί σε όποιο σχολείο θα πας. Αυτό δεν υπήρχε, στην προηγούμενη διάταξη. Νομίζω ότι πρέπει να μπει ο Σύλλογος, σε αυτή τη διαδικασία, είναι δημοκρατικό, πώς να το κάνουμε.

Τώρα, το θέμα της διάκρισης των αναπηριών, που ρώτησαν, εάν έπρεπε να υπάρχουν ξεχωριστά σχολεία. Θα έλεγα ότι πρώτα απ’ όλα προηγείται η ανάγκη. Καταγράφεις πρώτα την ανάγκη και μετά παίρνεις τις αποφάσεις. Το θέμα είναι ότι πρέπει να αποφασίσουμε ότι τελικά τα σχολεία γίνονται για τα παιδιά και όχι για εμάς τους εκπαιδευτικούς. Αυτό είναι μια μεγάλη αλήθεια και πρέπει να τη δούμε όλοι. Δηλαδή, τι έχουν ανάγκη τα παιδιά, αυτό πρέπει να φτιάξουμε. Άρα, πρέπει να τα δούμε όλοι με εντιμότητα, ειλικρίνεια, με επιστημονικότητα. Υπάρχουν οι άνθρωποι, που μπορούν να το κάνουν αυτό, από εκεί και έπειτα, θα ήμουνα τουλάχιστον φαιδρός, εάν σας έλεγα ότι ξέρω και πρέπει να γίνει έτσι. Η απάντηση είναι ότι ποτέ δεν ξέρεις και πρέπει να το δεις αυτό τα θέμα, με συγκεκριμένα κριτήρια.

Αρνητικά του άρθρου 3. Το άρθρο 3 πραγματικά είναι ένα παράξενο άρθρο, στο β’, όχι εκείνο, που μιλάει για τις αποσπάσεις του ειδικού προσωπικού και των λοιπών, το οποίο δεν καταλαβαίνουμε ακριβώς τι έχει γίνει. Φεύγει η πρόβλεψη των μονίμων, έτσι φαίνεται, χωρίς προσόντα ειδικής αγωγής; Η διατύπωση, πραγματικά, έχει πρόβλημα. Επίσης, αυτή η αναδρομικότητα, που δίνει, εντάξει ήμασταν όλοι αντίθετοι στο να γίνεται αυτό, δηλαδή, να πηγαίνουν μόνιμοι, χωρίς προσόντα, αλλά πήγαν οι άνθρωποι και πήγαν με νόμο. Δεν μπορεί αναδρομικά να τους σβήσουμε αυτό που κάνανε. Αυτό πρέπει να το δούμε. Πήγαν, νομίμως. Κατέβηκε ένας νόμος και πήγαν. Διαφωνούσαμε, αλλά από εκεί και πέρα τι γίνεται με την αναδρομικότητα; Δηλαδή, αυτοί που πήγαν, δεν θα έχουν την προϋπηρεσία;

Το άλλο κομμάτι, το τι γίνεται με το θέμα της ιεράρχησης των προσόντων ειδικής αγωγής, έφυγε αυτό από μέσα. Κατά λάθος έφυγε; Τα Υπηρεσιακά Συμβούλια θα μπερδευτούν. Υπήρχε το «κατά προτεραιότητα» και «ιεράρχηση», έτσι γραφόταν μέσα, έφυγαν. Πρέπει να επανέλθουν. Μπορεί να έγινε λάθος, δεν ξέρω, πρέπει να τα δείτε. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Οτζακόγλου.

ΘΕΟΔΩΡΟΣ ΟΤΖΑΚΟΓΛΟΥ (Γραμματέας της Επιστημονικής Εταιρείας Οργάνωσης και Διοίκησης της Εκπαίδευσης): Να διευκρινίσω, γιατί ίσως με ρωτήσαν κάποιοι συνάδελφοι μας που δεν έχει γίνει κατανοητό. Η Εταιρεία Οργάνωσης και Διοίκησης της Εκπαίδευσης είναι επιστημονική ένωση, της οποίας μέλη είναι πανεπιστημιακοί, που διδάσκουν, στα αντίστοιχα ελληνικά μεταπτυχιακά προγράμματα διοίκησης εκπαίδευσης και πλήθος εκπαιδευτικών, μόνο εκπαιδευτικών, που κατέχουν τίτλους μεταπτυχιακής ειδίκευσης στην οργάνωση και διοίκηση της εκπαίδευσης. Το λέω αυτό, γιατί εγώ την εκπροσωπώ σήμερα και θα σταθώ αποκλειστικά και μόνο στο κοινό πλαίσιο τοποθέτησής μας εδώ και δεν θα εκφράσω προσωπικές απόψεις. Αυτό το αναφέρω, γιατί έχω 31 χρόνια στη σχολική αίθουσα και σήμερα είμαι εδώ, έχοντας αφήσει το Γυμνάσιο, στο οποίο γίνεται θεματική εβδομάδα και έχοντας εμπιστευτεί τους μαθητές μου και κάνα δύο συναδέλφους να με καλύψουν, παίρνοντας κανονική άδεια, για να είμαι εδώ, γιατί δεν μπορούσε να είναι ο Πρόεδρος.

Η ΕΕΟΔΕ, ως επιστημονική ένωση, αντιδράει, ενδεχομένως, σε αποφάσεις δικαστικής εξουσίας, που άπτονται της πολιτείας, όπως και πριν και έγκαιρα, το 2016, με την Ημερίδα, που επί 15 μέρες, ήταν σε όλα τα δίκτυα μέλος, με την παρουσία του Υπουργού Διοικητικής Μεταρρύθμισης, του κ. Βερναρδάκη, τότε, που συζητήσαμε, σε βάθος τα ζητήματα των προβλημάτων, που θα προέκυπταν και των ενδεχόμενων «κινδύνων», από την υιοθέτηση συγκεκριμένων προσεγγίσεων στο κομμάτι της διοικητικής εκπαίδευσης και τώρα, στις 24 Μαρτίου, οργανώσαμε, επίσης, Ημερίδα - βλέπω, μάλιστα, έναν από τους ομιλητές, τον κ. Ανδριανό, που ήταν εκεί, αλλά κι απ' όλα τα υπόλοιπα πολιτικά Κόμματα, ήταν προσκαλεσμένος και ως κύριος ομιλητής ο κ. Υπουργός Παιδείας, ο οποίος δεν μπόρεσε να έρθει - με αυτό το θέμα, να συζητήσουμε σε βάθος τις επιπτώσεις και τον τρόπο, που θα χειριστούμε την Απόφαση του Συμβουλίου της Επικρατείας.

Άρα, θεωρούμε ότι μία επιστημονική ένωση μπορεί να παρεμβαίνει, με έναν τέτοιο τρόπο και όχι απλά με μια ανακοίνωσή της.

Να εστιάσω σε ένα θέμα, επειδή ρωτηθήκαμε, προηγουμένως και είναι εδώ και ο Διευθυντής Σπουδών Δευτεροβάθμιας, για το πρόβλημα με τη συνάφεια, με τους μεταπτυχιακούς τίτλους στην οργάνωση και τη διοίκηση της εκπαίδευσης. Αν αυτό δεν είναι ένα ανύπαρκτο πρόβλημα, ως επιχείρημα, είναι πολύ αδύναμο, όχι μόνο, γιατί θα επικαλεστώ τις ίδιες τις ρήσεις του Υπουργού Παιδείας, τις οποίες σας τις διάβασα, στην εισαγωγική μου ομιλία και τη συναίνεση, πάνω σε αυτό το θέμα, της πλειοψηφίας των φορέων, φαντάζομαι και των Κομμάτων. Θέλω να εστιάσω, άλλα καταλαβαίνω το φόβο να έρθει κάποιος, με ένα πτυχίο IMB στη Διοίκηση Επιχειρήσεων και να θελήσει να πριμοδοτηθεί διαφορετικά. Αυτό, αγαπητέ συνάδελφε, το πριμοδοτείτε με 2,5 μόρια. Ο συνάδελφος, που έχει ΙΜΒ, θα πάρει την πριμοδότηση, που έχουν τα μεταπτυχιακά.

Εμείς αναφερόμαστε για τα συναφή μεταπτυχιακά, που δίνουν τα συγκεκριμένα 9 προγράμματα σπουδών των ελληνικών Α.Ε.Ι. εστιασμένα στο ελληνικό εκπαιδευτικό σύστημα.

Σε ό,τι αφορά τα μεταπτυχιακά προγράμματα δια αλληλογραφίας από την Ιταλία ή από την Κύπρο, σε κάθε περίπτωση, στην επιστολή μας προς τον Υπουργό Παιδείας προσφέραμε και βάζαμε, ως δικλίδα ασφαλείας, ότι «έχουν σχέση με το ελληνικό εκπαιδευτικό σύστημα τα προγράμματα εξειδίκευσης», αλλιώς, ας μη συζητάμε για εξειδικευμένη γνώση.

Αγαπητέ συνάδελφε, κ. Μηταφίδη, επειδή αναρωτηθήκατε «μα, γιατί οι συνάδελφοι προσοντούχοι, με διδακτορικά και μεταπτυχιακά, δεν θέλουν να είναι μέσα σχολική αίθουσα», θα σας πω το εξής. Ναι, είμαστε μέσα στη σχολική αίθουσα και δεν θα αναφέρω καν προσωπικά παραδείγματα, μάλιστα, φανταστείτε μεταπτυχιακά στη διοίκηση εκπαίδευσης, με εκπαιδευτική άδεια του Υπουργείου Παιδείας. Από την άλλη, με πολύ σκεπτικισμό, αντιλαμβάνομαι και την προσέγγιση του κ. Κουζέλη, όπου στην κρίση μεταξύ κατοχής ενός πτυχίου του Διδασκαλείου και διδακτορικού θέλησε - εκτός αν δεν κατάλαβα καλά εγώ και να ζητήσω συγνώμη - να βρει μια ειδοποιό επιστημονική διαφορά, σε σχέση με το διδακτορικό, το οποίο ποτέ δεν υπήρξε υποχρεωτικός τίτλος, για να δουλέψει κάποιος σαν δάσκαλος, μέσα στην αίθουσα. Ενώ το Διδασκαλείο Μέσης Εκπαίδευσης και δεν είμαι δάσκαλος, ανήκω στη Δευτεροβάθμια Εκπαίδευση, ήταν πάντα μια συγκροτημένη απάντηση της πολιτείας να εξειδικεύσει τους συναδέλφους εκπαιδευτικούς.

Άρα, φαντάζομαι ότι γνωρίζετε ότι έχουμε ένα υψηλό ποσοστό μεταπτυχιακής ειδίκευσης στους συναδέλφους εκπαιδευτικούς, ένα μεγάλο ποσοστό, που αγγίζει την τάξη του 40% σήμερα. Αυτό από μόνο του πρέπει να το εκλογικεύσουμε, όταν ζητάμε για συγκεκριμένη θέση ανάληψης ευθύνης. Αυτό δεν αμφισβητεί από μόνο του, άλλωστε και το πλαίσιο της δημοκρατικής λειτουργίας του Συλλόγου Διδασκόντων.

Στην ΕΕΟΔΕ μας απασχολεί και μας απασχόλησε, υπάρχουν μελέτες, υπάρχουν έρευνες, θα μπορούσα ίσως εδώ να σας επικαλεστώ, ότι εκείνη η Υπουργική Απόφαση, το 2002, για τις αρμοδιότητες του Συλλόγου Διδασκόντων, κατατάσσει το ελληνικό εκπαιδευτικό σύστημα μεταξύ των τριών – τεσσάρων, παγκοσμίως, που αναθέτουν τέτοιες αρμοδιότητες στο Σύλλογο Διδασκόντων, αλλά δυστυχώς, η έρευνα που έχουμε κάνει, σε ελληνικά σχολεία, στους Έλληνες εκπαιδευτικούς, επίσης, δείχνει ότι προσεγγίζουμε το θέμα της διοίκησης των σχολικών μονάδων ως Σύλλογος Διδασκόντων «a la carte». Εμπλεκόμαστε εκεί που, ενδεχομένως, ορισμένες φορές μας ενδιαφέρει να εμπλακούμε, θιγόμαστε προσωπικά ή όχι, τα υπόλοιπα, τα αναθέτουμε σε αυτόν που λέμε «Διευθυντή», ενώ ποτέ δεν του έδωσε ο νόμος το ρόλο του Προϊσταμένου έναντι των υφισταμένων του.

Αυτά είναι ζητήματα που μας απασχολούν πολύ σοβαρά στην ΕΕΟΔΕ και με πολύ προσεκτικό τρόπο προσπαθούμε να διατυπώσουμε το λόγο μας.

Αυτός είναι ο λόγος που θεωρούμε πως η πρότασή μας, με βάση και όλα όσα ειπώθηκαν, ενώνει, έχει επιστημονική θεμελίωση και τεκμηρίωση. Δεν πρέπει να κάνει το Υπουργείο πίσω και ο Υπουργός πρέπει να μείνει πιστός στις διακηρύξεις και στις δεσμεύσεις του.

Τη μεταπτυχιακή ειδίκευση δε τη θεωρούμε, αυτή τη στιγμή, ικανή και αναγκαία συνθήκη στη διοίκηση της εκπαίδευσης. Δεν τη θεωρούμε αποκλειστικό προσόν, με το οποίο θα μπορούσε κάποιος να γίνει Διευθυντής. Όσο, όμως, κλείνουμε τα μάτια απέναντι σε αυτά, δημιουργούνται εκείνες οι προϋποθέσεις, που θα βάλουν από το παράθυρο τη λογική του μάνατζερ στα ελληνικά δημόσια σχολεία. Τότε, θα είναι αργά και οι ευθύνες θα είναι, επίσης, προσωποποιημένες.

Κάνουμε, λοιπόν, έκκληση σε αυτό. Έχουμε τη διαφοροποίησή μας από το υπόλοιπο ευρωπαϊκό εκπαιδευτικό σύστημα, μιας και έχουμε 6% σχολικές μονάδες δυσπρόσιτες, έχουμε 18% σχολικές μονάδες σε νησιά, έχουμε το 75% των σχολικών μονάδων της Πρωτοβάθμιας Εκπαίδευσης με πέντε και έξι τμήματα, το πολύ. Άρα, θα μαζευτούν τέσσερις και πέντε και έξι συνάδελφοι, σε ορισμένες περιπτώσεις, δύο και τρεις, για να συζητήσουν. Έχουμε ένα γυμνάσιο με εικοσιπέντε τμήματα και έχουμε και ένα γυμνάσιο στη χώρα, πραγματικά νούμερα είναι αυτά, με ένα τμήμα.

Οι διευθυντές και στα δύο, θα επιλέγονται με ακριβώς τα ίδια κριτήρια;

Εάν θέλαμε το ρόλο του συντονιστή, όπως είπε ο κ. Κουζέλης, θα μπορούσαμε θαρραλέα να προχωρήσουμε σε μια τέτοια διαφοροποιημένη προσέγγιση.

Επιπλέον, το ΕΚΔΔΑ, αυτή τη στιγμή, που μιλάμε, έχει πρόγραμμα 300 ωρών επιμόρφωσης στη διοίκηση της εκπαίδευσης. Συνάδελφοι εκπαιδευτικοί και μόνον, το παρακολουθούν. Δαπανώνται χρήματα. Το πρόγραμμα σπουδών, εάν δεν το έχει οριοθετήσει το ΙΕΠ, κακώς δεν το έχει κάνει. Εάν στα ελληνικά μεταπτυχιακά προγράμματα σπουδών, το ΙΕΠ και το Υπουργείο Παιδείας δεν έχουν βάλει ένα πλαίσιο, ενώ εγκρίνουν τα προγράμματα, κακώς δεν το έχουν κάνει.

Η ΕΕΟΔΕ θεωρεί ότι δεν ενεπλάκη ποτέ σε επιμορφώσεις, όπως έκαναν άλλες ενώσεις, γιατί δεν θέλαμε να εμπορευθούμε την επιστημονική γνώση.

Αυτά, τώρα, λοιπόν, δεν μπορούν να θεωρούνται μειονεκτήματα και ν’ ακούμε αυθαιρεσίες, συγνώμη για την έκφραση, περί μη συνάφειας. Έχουμε μεταπτυχιακά στη διοίκηση της εκπαίδευσης από ελληνικά πανεπιστήμια και δεν είναι συναφή με την εκπαίδευση; Με τι είναι; Να πάμε να διοικήσουμε την «Κόκα Κόλα», να παίξουμε ένα τέτοιο ρόλο;

Θα ήθελα κάθε φορά και ειδικά άνθρωποι, που έχουν υπεύθυνες θέσεις, να σταθούν με πιο επιστημονικό τρόπο και πιο λογικά επιχειρήματα, απέναντι σε όλα αυτά. Τέλος, επειδή το ανέφεραν όλοι, φαντάζομαι ότι θα διορθωθεί. Για τις ΤΠΕ, μας απασχολούσε και εμάς.

Ναι, σήμερα, το «My School» είναι εργαλείο, στο οποίο το Υπουργείο Παιδείας επενδύει πολλά. Καλώς επενδύει πολλά, γιατί θα μπορούσε να βοηθήσει τη διαφοροποίηση της οργάνωσης της Εκπαίδευσης. Δεν μπαίνουμε, επίσης, σε αυτά τα θέματα, που θα έπρεπε να τα συζητήσουμε. Γι’ αυτά πρέπει να υπάρχουν διευθύνσεις Πρωτοβάθμιας ή Δευτεροβάθμιας Εκπαίδευσης και αν θα αρκούσε να οργανωθεί σε άλλο επίπεδο η διοίκηση. Είναι, όμως, ένα εργαλείο και η γνώση αυτού του εργαλείου πρέπει να είναι προϋπόθεση. Σήμερα, δεν είναι αποκλειστική προϋπόθεση και καλώς δεν είναι. Οφείλει, επίσης, το Υπουργείο Παιδείας, να συντρέξει τους συναδέλφους διευθυντές και να τους επιμορφώσει αυτό.

Από την άλλη, να μοριοδοτεί την κατοχή των ΤΠΕ επίπεδου 1 και να μη μοριοδοτεί την επιμόρφωση των εκπαιδευτικών, εκπαιδευτικός ο ίδιος, με το ίδιο μόριο, όπως έγινε με τον πρώτο νόμο, είναι, τουλάχιστον, λίγο περίεργο.

Θα συμφωνήσω με τον κ. Μηταφίδη, για το ότι όντως οι συνάδελφοι με τα αυξημένα εκπαιδευτικά προσόντα πρέπει να είναι στην τάξη. Μόνο που δεν το υποστήριξε από μόνη της η ΕΕΟΔΕ αυτό. Αναφέρω ότι στην πρόσφατη απόφαση του τμήματος παιδείας, στην εφημερίδα «ΑΥΓΗ», στις 30 Απριλίου, γράφει: «Η διοίκηση στα τρία επίπεδα πρέπει να ασκείται από εκπαιδευτικούς αυξημένων προσόντων». Μένω σε αυτό, γιατί καταλαβαίνω τον τρόπο, με τον οποίον μπορεί να ειπωθεί και να γραφτεί, αλλά δεν είναι κάτι το οποίο μπορούμε να το χρεώσουμε, έξω από την εκπαιδευτική κοινότητα. Νομίζω, ότι είναι πιο ουσιαστική η συζήτηση που μπορούμε να κάνουμε και θα είναι χρήσιμη για όλους μας. Μπορείτε να συμβάλετε θετικά, ώστε να βρεθούν συναινέσεις σε τέτοια σημεία. Ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κι εμείς ευχαριστούμε.

Ο κ. Αρβανίτης έχει το λόγο.

ΔΗΜΗΤΡΙΟΣ ΑΡΒΑΝΙΤΗΣ (Μέλος του Δ.Σ. της Πανελλήνιας Ομοσπονδίας Συλλόγων Ειδικού Προσωπικού Ειδικής Αγωγής): Ευχαριστώ, κύριε Πρόεδρε. Θα ήθελα πρώτα να απαντήσω στην ερώτηση της κυρίας Μεγαλοοικονόμου, για τη στελέχωση της ειδικής αγωγής. Είναι αλήθεια ότι ο αριθμός των αναπληρωτών, που προσελήφθησαν, τα τελευταία δύο χρόνια, είναι ιδιαίτερα αυξημένος, όμως, θέλουμε να επισημάνουμε ότι η στελέχωση της ειδικής αγωγής είναι κύρια ποιοτικό και όχι ποσοτικό ζήτημα. Αυτή τη στιγμή που μιλάμε, το ποσοστό των μόνιμων, σε σχέση με τους αναπληρωτές, στις δομές ειδικής αγωγής, είναι πάρα πολύ χαμηλό, δηλαδή, μόνο το 20% των μελών ΕΠ και ΕΒΠ είναι μόνιμοι και το 80% είναι αναπληρωτές. Μπορείτε να δείτε τα στοιχεία από τη Διεύθυνση Ειδικής Αγωγής.

Η πρόσληψη αναπληρωτών, μέσω ΕΣΠΑ, τον Οκτώβρη, Δεκέμβρη ή Γενάρη, κάθε χρόνο, προκαλεί το εξής σημαντικό πρόβλημα. Πολλοί μαθητές παραμένουν στα σπίτια τους, μέχρι να προσληφθεί το ειδικό προσωπικό. Καταλαβαίνετε, λοιπόν, ότι είναι ζήτημα πάρα πολύ σημαντικό. Επίσης, η αλλαγή προσωπικού, για τις δομές ειδικής αγωγής, για παράδειγμα, για τους μαθητές με αυτισμό, προκαλεί προβλήματα προσαρμογής, πολύ σημαντικά προβλήματα και έτσι δημιουργείται πάρα πολύ μεγάλο ζήτημα για την ποιότητα της εκπαίδευσης. Για μας, η πρόσληψη του μόνιμου προσωπικού, με τη μονιμοποίηση των «μονίμων αναπληρωτών», συνάδελφοί μας είναι δέκα και δώδεκα χρόνια αναπληρωτές, είναι η λύση για τη στελέχωση της ειδικής αγωγής.

Εσείς, επισημαίνω ότι όσον αφορά τα ΚΕΔΔΥ, είναι σημαντικό να υπάρχει μόνιμη στελέχωση γιατί, αυτή τη στιγμή, υπολειτουργούν από τον Ιούλιο έως και τον Νοέμβρη, κάθε χρόνο, με αποτέλεσμα να δημιουργούνται λίστες αναμονής μαθητών για εκτίμηση. Καταλαβαίνετε πόσο σημαντικό είναι να υπάρχει μόνιμη στελέχωση, γιατί ένας μαθητής με δυσλεξία περιμένει, αυτή τη στιγμή, ένα και δύο και τρία χρόνια, για να γίνει η εκτίμηση. Αυτό σημαίνει ότι μετά θα αρχίσει η παρέμβαση, με αποτέλεσμα να έχει χάσει αυτά τα δύο ή και τρία χρόνια.

Όσον αφορά τη συμμετοχή του Συλλόγου Διδασκόντων στην εκλογή των Διευθυντών, η δικιά μας θέση είναι ότι πρέπει να υπάρξει αναβάθμιση του ρόλου του Συλλόγου Διδασκόντων, με οποιοδήποτε τρόπο, για να υπάρχει θετική λειτουργία της σχολικής μονάδας. Ιδιαίτερα, στην ειδική αγωγή, αυτό το βλέπουμε, ως κάτι πάρα πολύ σημαντικό.

Νομίζουμε ότι έπρεπε να είναι πιο τολμηρό το Υπουργείο στη θεραπεία νομικού προβλήματος που προέκυψε.

Επιπλέον, θα ήθελα να επισημάνω την αδικία που γίνεται προς τα μέλη ΕΠ, που θα είναι υποψήφιοι για διευθυντές με ΑΕΕ, γιατί δε θα υπάρχει εκπροσώπηση ειδικού εκπαιδευτικού προσωπικού στα συμβούλια επιλογής. Δεν προβλέπεται και δεν έχει υπάρξει.

Την προηγούμενη φορά, που είχαμε την ευκαιρία, για πρώτη φορά, να είμαστε υποψήφιοι, η ψηφοφορία έγινε στο Σύλλογο Διδασκόντων. Αυτή τη στιγμή, θα γίνει μοριοδότηση από τα συμβούλια επιλογής, χωρίς να υπάρχει εκπροσώπησή μας. Αυτό δεν ξέρω αν μπορεί και τώρα να διορθωθεί. Θα συμφωνήσουμε, επίσης, για το θέμα της αποφασιστικής γνώμης του Συλλόγου Διδασκόντων, για την εκλογή των υποδιευθυντών. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κι εμείς ευχαριστούμε.

Ο κ. Αναγνωστόπουλος το λόγο.

ΓΕΩΡΓΙΟΣ ΑΝΑΓΝΩΣΤΟΠΟΥΛΟΣ (Πρόεδρος του Πανελληνίου Συλλόγου Αναπληρωτών και Ωρομισθίων Πρωτοβάθμιας Εκπαίδευσης): Επειδή ακούσαμε ερωτήσεις, που απευθύνονται προς όλους τους φορείς. Εμείς, ως μάχιμοι εκπαιδευτικοί, συμφωνούμε με την εμπλοκή του Συλλόγου Διδασκόντων στη διαδικασία επιλογής διευθυντών και κυρίως, στη χάραξη της εκπαιδευτικής πολιτικής, όπως είπε ο κ. Κικινής, αλλά αυτή τη στιγμή, εστιάζουμε στη λογική της διαδικασίας των διακρίσεων, που υπάρχει, σε αυτό το σχέδιο νόμου και συνεχίζεται αυτή η διάκριση.

Προφανώς, αν το Συμβούλιο της Επικρατείας, γιατί πολλά ακούστηκαν για την απόφαση, θεωρεί ότι άτομα που στηρίζουν για πάνω από δέκα χρόνια τη δημόσια εκπαίδευση, στα ίδια σχολεία, με τους μόνιμους συναδέλφους τους, δεν έχουν λόγο στην εκλογή διευθυντή, τότε θα έχει ενδιαφέρον να αιτιολογήσει την απόφασή του αυτή. Μήπως δρομολογείται αξιολόγηση του δημόσιου τομέα και εμείς, ως μη μόνιμοι δημόσιοι υπάλληλοι, δεν μπορούμε να συμμετάσχουμε σε αυτό; Όπως και να έχει, εμείς δεν είμαστε νομικοί ούτε νομοθέτες, εντοπίζουμε το πρόβλημα το αναδεικνύουμε, καταθέτοντας την άποψή μας και ο Υπουργός, με το νομικό του επιτελείο, είναι υπεύθυνοι να το επεξεργαστούν και να δώσουν λύσεις.

Αν είναι αξεπέραστος ο όρος του αποκλεισμού των αναπληρωτών. Απαντήστε σε αυτό, με τους είκοσι χιλιάδες μόνιμους διορισμούς, που δρομολογούνται, εδώ και οκτώ χρόνια, όχι μόνο από τη δική σας Κυβέρνηση, αλλά και από τις προηγούμενες, φυσικά. Αν δεν κάνω λάθος και ο νόμος για τον ΕΝΦΙΑ κρίθηκε αντισυνταγματικός και υπάρχει ακόμη έτσι ή αλλιώς!

Συνεχίζοντας, θέλω να απαντήσω στην κυρία Μεγαλοοικονόμου και να την ευχαριστήσω για την ερώτησή της, που μου δίνει τη δυνατότητα να αναλύσω, περαιτέρω, ποιος είναι ο διαφορετικός τρόπος αντιμετώπισης των μόνιμων συναδέλφων με εμάς τους αναπληρωτές και τα αιτήματα του συλλόγου μας. Καταρχάς, ως αναπληρωτές και πολλοί με τεράστια προετοιμασία, δεν έχουμε σταθερή εργασία, σε είκοσι τέσσερις μέρες, θα είμαστε και πάλι, όλοι άνεργοι. Επίσης, μόνο με τη θέσπιση του ενιαίου τύπου ολοήμερου, φέτος, χάθηκαν περίπου χίλιες θέσεις διδασκάλων. Άρα, μιλάμε για το δικαίωμα στην εργασία.

Εξίσου σημαντικό το θέμα των αδειών και κυρίως, αυτών των εγκύων συναδέλφων μας. Τρέμουν στο ενδεχόμενο να μείνουν έγκυες, διότι, εάν έχουν δύσκολη εγκυμοσύνη, με το ισχύον νομικό πλαίσιο, πρέπει να επιλέξουν μεταξύ παιδιού και εργασίας. Τα ίδια ισχύουν και για τις αναρρωτικές άδειες. Επιπροσθέτως, πολλοί από εμάς, δεν δικαιούμαστε ταμείο ανεργίας, καθότι μεγάλος αριθμός προσλήψεων καθυστερεί, με αποτέλεσμα να έχουμε ξεπεράσει το όριο των 400 ημερών, που δικαιούμαστε, τα τελευταία τέσσερα χρόνια για το ταμείο ανεργίας. Επίσης, οι συμβάσεις μειωμένου ωραρίου στις προσφυγικές δομές. Είναι απαράδεκτο να υπάρχουν εκπαιδευτικοί των 400 ωρών.

Τέλος, όχι μόνο κάθε χρόνο αναγκαζόμαστε, μέσα σε τρεις μέρες, να παρουσιαζόμαστε εκατοντάδες χιλιόμετρα μακριά το σπίτι μας και να αναλαμβάνουμε υπηρεσία, χωρίς να έχουμε βρει καν σπίτι να μείνουμε, δεν μπορούμε να είμαστε μαζί με τη σύζυγο και τα παιδιά μας, καθότι δεν υπάρχει συνυπηρέτηση για τους αναπληρωτές. Σε μια περίοδο δημογραφικής κρίσης και υπογεννητικότητας, καταλαβαίνετε πόσο σημαντικό είναι αυτό.

Η πραγματικότητα είναι ότι αντιμετωπιζόμαστε ως εκπαιδευτικοί κατώτερου θεού και ας διδάσκουμε στα ίδια σχολεία, στις ίδιες τάξεις και στο ίδιο πλαίσιο με τους μόνιμους συναδέλφους μας. Αυτό πρέπει, επιτέλους, να σταματήσει, με μόνιμους διορισμούς και με την εξίσωση των δικαιωμάτων μας με τους μόνιμους συναδέλφους μας. Σας ευχαριστώ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Κι εμείς ευχαριστούμε.

Ο κ. Κουντούρης έχει το λόγο.

ΤΗΛΕΜΑΧΟΣ ΚΟΥΝΤΟΥΡΗΣ (Πρόεδρος της Πανελλήνιας Επιστημονικής Ένωσης Διευθυντών Σχολικών Μονάδων Πρωτοβάθμιας Εκπαίδευσης): Ευχαριστώ, κύριε Πρόεδρε. Θα ήθελα να απαντήσω στον κ. Στέφο, σχετικά με τη συμμετοχή του Συλλόγου Διδασκόντων.

Η εικόνα που έχουμε και από το 2015 είναι ότι η όλη αυτή διαδικασία διατάραξε το σχολικό κλίμα και πιστεύουμε ότι η σχολική μονάδα είναι, κυρίως, κλίμα. Υπήρξαν ομαδοποιήσεις, αντιπαραθέσεις και σχολεία, στα οποία συνάδελφοι ακόμη δεν μιλούν μεταξύ τους, από αυτή τη διαδικασία. Δεν το λέμε, όμως, με το πνεύμα ότι φοβόμαστε τους Συλλόγους Διδασκόντων. Εμείς πήγαμε και επανακριθήκαμε από τους συλλόγους μας, το 2015. Τι να φοβηθούμε το 2017, αφού με τους ίδιους ανθρώπους είμαστε.Θα πάμε, τώρα, να τους ζητήσουμε μια έκθεση και θα είναι θετική, είναι βέβαιο, γιατί αυτοί οι ίδιοι μας έχουν επιλέξει. Θα επιβεβαιώσουν, δηλαδή, την επιλογή τους οι συνάδελφοι μας. Κάπου φαίνεται σαν να φοβόμαστε να πάμε στους συλλόγους. Όχι, δεν είναι ο λόγος αυτός. Ό,τι λέμε, το λέμε, ακριβώς, με μια αγωνία για την προστασία της ηρεμίας στις σχολικές μονάδες, γιατί είδαμε, κύριε Στέφο, τέτοια φαινόμενα, σε πολλές σχολικές μονάδες. Αυτή είναι η εικόνα, που έχουμε εμείς, τουλάχιστον.

 Δεν το λέμε, όμως, γιατί αμφισβητούμε την κρίση των συναδέλφων μας. Είδατε στην τοποθέτησή μου τι είπα: «Είμαστε οι πρώτοι, που ζητάμε την αξιολόγηση του έργου του διευθυντή από το Σύλλογο Διδασκόντων». Την θέλουμε και την πιστεύουμε αυτήν την αξιολόγηση, γιατί είμαστε μαζί με το Σύλλογο, κάθε μέρα. Ο διευθυντής δεν είναι από εδώ και ο Σύλλογος από κει, είμαστε μαζί και δίνουμε μαζί τη μάχη.

Στην ουσία, δηλαδή, αυτό που προσπαθούμε να προφυλάξουμε, είναι την καλή λειτουργία των σχολικών μονάδων, με την έννοια ότι μπαίνουν προσωπικά, υποκειμενικά κριτήρια και συμπεριφορές. Εκεί είναι η ένστασή μας. Από την άλλη, όμως, εμείς βλέπουμε και θέλω να το τονίσω αυτό, την όλη διαδικασία και την πραγματική δημοκρατία του σχολείου και εκεί πρέπει να κριθεί ο διευθυντής, είναι στην καθημερινή του λειτουργία. Χρησιμοποίησε συμμετοχικά μοντέλα; Εμπλέκει όλους τους εκπαιδευτικούς; Παίρνονται δημοκρατικά οι αποφάσεις; Εκεί ο Σύλλογος θα πρέπει να εκφράσει γνώμη, από αυτό που ζει την καθημερινότητά του και να αξιολογήσει το Διευθυντή, εάν όντως το σχολείο του λειτουργεί δημοκρατικά στην πράξη.

Θέλω, όμως, να πω ότι υπάρχουν κάποια προβλήματα, που θα πρέπει να τα δούμε, σε σχέση με τη συμμετοχή του Συλλόγου Διδασκόντων. Για παράδειγμα, για έναν αποσπασμένο εκπαιδευτικό, που λείπει πέντε χρόνια από το σχολείο, από ποιον Σύλλογο Διδασκόντων θα ζητήσει έκθεση; Να μιλήσουμε και επί της ουσίας, διότι εμείς είμαστε μέσα στο σχολείο και τα ζούμε αυτά.

Δεύτερη ερώτηση. Οι Σχολικοί Σύμβουλοι, οι συνάδελφοί μας, από ποιο Σύλλογο Διδασκόντων θα ζητήσουν έκθεση; Απουσιάζουν από το σχολείο τους 10-15 χρόνια. Πού θα απευθυνθούν για να πάρουν έκθεση; Μεγάλο πρόβλημα.

Τρίτη ερώτηση. Το 2015, είχαμε διευθυντές, οι οποίοι δεν πήραν το 20% των Συλλόγων των σχολείων. Έφυγαν από τα σχολεία, πηγαίνουν στις οργανικές τους θέσεις, ως απλοί εκπαιδευτικοί και έρχονται με μια άριστη έκθεση, ως εκπαιδευτικοί. Ο Σύλλογος, όμως, το 2015 είπε ότι είναι ακατάλληλοι για διευθυντές. Ποιος Σύλλογος είχε δίκιο, του 2015 ή του 2017;

Επίσης, για να δούμε λίγο την έκθεση. Είναι το ίδιο να κρίνεις έναν, ο οποίος ασκεί διοίκηση, που σημαίνει ότι εποπτεύει, ελέγχει και θα πει και όχι στο εκπαιδευτικό. Μπορεί να χρειαστεί να του κόψει μία άδεια, να τον συμβουλεύσει και το ίδιο είναι να κρίνεις τον απλό συνάδελφό σου, με τον οποίον είσαι κάθε μέρα μαζί, αλλά τον βλέπεις μόνο από την πλευρά του συναδέλφου και όχι του Διευθυντή, με το βάρος της ευθύνης, που θα φέρνει. Θα είναι ίδια τα κριτήρια; Τα θέτω για προβληματισμό. Εγώ σας είπα και πάλι, ότι εμείς δεν αμφισβητούμε την κρίση των συναδέλφων και γι' αυτό, το 2015, δεν κάναμε καμία προσφυγή, ως Διευθυντές σχολικών μονάδων. Κριθήκαμε από τους Συλλόγους μας και είμαστε περήφανοι γι' αυτό, αλλά βάζουμε το προβληματισμό για το εάν αυτό μπορεί να σταθεί.

Για την κυρία Κεραμέως και για τη διοικητική εμπειρία. Έχουμε 13 μόρια στην υπηρεσιακή κατάσταση, 10 στα επιστημονικά. Με βάση τη δική μας θέση, ότι πρέπει να μοριοδοτούνται όλες οι προπτυχιακές και μεταπτυχιακές σπουδές και όλες οι πιστοποιημένες επιμορφώσεις από δημόσιο φορέα, άρα οι θεσμοθετημένες από την Πολιτεία, πραγματικά, αυτό θα μπορούσε να είναι 13 και για τα δύο, δηλαδή, να μην υπάρχει διαφορά μεταξύ αυτών των δύο κριτηρίων. Αυτό δεν θα το βλέπουμε, ως αρνητικό. Εμείς πιστεύουμε πως ό,τι έχει σχέση με την επαγγελματική ανάπτυξη του εκπαιδευτικού, πρέπει να αποτιμάται και να μοριοδοτείται, γιατί αυτό σημαίνει κόπο, μόχθο και προσπάθεια. Επαναλαμβάνω, όμως, ό,τι είναι πιστοποιημένο από δημόσιο φορέα, γιατί εμείς αναφέραμε και το ΕΚΔΔΑ, που δεν μοριοδοτείται και τα ΠΕΚ. Μιλήσαμε μόνο για τη μοριοδότηση θεσμοθετημένων από την πολιτεία επιμορφώσεων.

Για το δεύτερο ΠΥΣΠΕ, απαντώντας στον κ. Κωνσταντόπουλο, επειδή ήταν σε όλους τους προηγούμενους νόμους, ήταν μια δυνατότητα για πολλούς εκπαιδευτικούς να μετατεθούν μέσα από αυτή τη διεκδίκηση θέσης. Δηλαδή, δεν μπορούσαν να πάνε κάπου με μετάθεση, λόγω του περιορισμού των μεταθέσεων, τα τελευταία χρόνια και τώρα, πραγματικά, είναι σαν να τους αφαιρεί ένα δικαίωμα, που θεωρούσαν ότι το είχαν, ως κεκτημένο, να το πω έτσι, αφού δεν μπορώ να πάω μετάθεση, αλλά μπορώ να διεκδικήσω μια θέση στελέχους. Με αυτή την έννοια, προτείνουμε το δεύτερο ΠΥΣΠΕ και έτσι το δεχτήκαμε, ως αίτημα από συναδέλφους διευθυντές.

Τώρα, για την ψηφοφορία ή την έκθεση, εδώ δεν ξέρουμε πως θα είναι η Υπουργική απόφαση και τον τρόπο που θα γίνει. Θα είναι ερωτηματολόγιο; Το ερωτηματολόγιο θα είναι επώνυμο; Κύριε Στέφο, έχετε ενημέρωση, γιατί εμείς δεν έχουμε. Θα είναι ανώνυμο;

Πώς θα γίνει η σύνθεση των ερωτηματολογίων; Μιλάμε για Συλλόγους Διδασκόντων 20 - 25 ανθρώπων. Ποιος θα κάνει την σύνθεση αυτών των ερωτηματολογίων; Πρακτικά, εννοώ. Ποιος θα συντάξει την έκθεση; Θα γίνει κάποια Επιτροπή, που θα αναλάβει αυτή την υποχρέωση;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εσείς λέτε να είναι και επώνυμο το ερωτηματολόγιο;

ΤΗΛΕΜΑΧΟΣ ΚΟΥΝΤΟΥΡΗΣ (Πρόεδρος της Πανελλήνιας Επιστημονικής Ένωσης Διευθυντών Σχολικών Μονάδων): Θα είναι ανώνυμο;

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Εγώ ρώτησα. Εσείς θεωρείτε ότι μπορεί να είναι και επώνυμο;

ΤΗΛΕΜΑΧΟΣ ΚΟΥΝΤΟΥΡΗΣ (Πρόεδρος της Πανελλήνιας Επιστημονικής Ένωσης Διευθυντών Σχολικών Μονάδων): Κύριε Υπουργέ, εάν πάμε σε ανώνυμο, ξαναπέφτουμε πάλι στο Σ.τ.Ε., φοβάμαι.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Απαντήστε μου, όμως, στο ερώτημα, που σας έθεσα. Επειδή το ρωτήσατε, μπορεί να έχετε άποψη, αν δεν έχετε, δεν πειράζει, εσείς το ρωτήσατε, αν θα είναι ανώνυμο ή επώνυμο. Λέω, λοιπόν, εσείς, έχετε άποψη, αν μπορεί να είναι επώνυμο;

ΤΗΛΕΜΑΧΟΣ ΚΟΥΝΤΟΥΡΗΣ (Πρόεδρος της Πανελλήνιας Επιστημονικής Ένωσης Διευθυντών Σχολικών Μονάδων): Θα μπορούσε να είναι, βεβαίως. Κάθε συνάδελφος να πάρει την ευθύνη της κρίσης του. Το πιστεύω αυτό. Μπορεί να το κάνει αυτό. Ότι θα έρθουν σε πολύ δύσκολη θέση οι εκπαιδευτικοί, θα έρθουν. Αν κάποιος δεν είναι μέσα στη Σχολική Μονάδα, είναι δύσκολο να το καταλάβει πραγματικά.

Επίσης, θέλω να πω ότι ένας μεγάλος αριθμός, πρέπει να το λάβουμε υπόψη μας, κύριε Υπουργέ, Συλλόγων Διδασκόντων, όταν καλούνται να επιλέξουν ανάμεσα σε δύο -τρεις Υποδιευθυντές, ξέρετε πολύ καλά τι κάνουν. Στέλνουν τον πίνακα στο ΠΥΣΠΕ και αποποιούνται την ευθύνη, το γνωρίζουμε αυτό. Μέχρι και στο δικό του σχολείο, αλλά και σε πάρα πολλές σχολικές μονάδες. Δεν θέλουν να επιλέξουν, μεταξύ των συναδέλφων, γιατί αισθάνονται ότι έρχονται, σε πολύ δύσκολη θέση. Συντάσσουμε, λοιπόν, ένα πρακτικό και με τους τρεις που θεωρούμε ικανούς και λέμε «ας πάρει την ευθύνη το ΠΥΣΠΕ». Υπάρχουν τέτοια προβλήματα μέσα στα σχολεία, δεν είναι εύκολο να βάζουμε σε διλήμματα τους εκπαιδευτικούς. Άρα, ο τρόπος, που θα εκφραστούν οι συνάδελφοι, θέλει μια προσοχή.

Εξ αποστάσεως, για τη Σχολή Στελεχών, είπε ο συνάδελφος ότι υπάρχουν προβλήματα με το ότι δεν είναι η επαρχία κ.λπ.. Τα προγράμματα, πλέον, μπορούν να γίνονται εξ αποστάσεως, εάν χρειαστεί να πάμε σε μια Σχολή Στελεχών, την οποία όλοι οι εκπαιδευτικοί, που ενδιαφέρονται να εξελιχθούν, να περνάμε από αυτή τη Σχολή.

Στην κυρία Μεγαλοοικονόμου, για το Σύλλογο άλλου σχολείου. Δεν έχω δει συγκεκριμένα, αλλά θα επιτρέπεται να ζητήσει κάποιος, για παράδειγμα, από τα σχολεία που υπηρέτησε, τα τελευταία πέντε ή εφτά χρόνια, θα έχει τέτοιο δικαίωμα να επιλέξει Σύλλογο; Αυτά πρέπει να διευκρινιστούν. Δηλαδή, αν υπηρέτησε κάποιος την τελευταία πενταετία; Ή θα είναι ο Σύλλογος της τελευταίας χρονιάς; Γιατί κάποιοι μπορεί να πουν ότι «εγώ θέλω να ζητήσω από τον παλιό μου Σύλλογο, που με ήξεραν περισσότερα χρόνια».

Όσον αφορά στη δομημένη συνέντευξη, που ρώτησε ο κ. Μαυρωτάς. Η εμπειρία του 2011, που ήταν δομημένη, νομίζω, ήταν θετική. Υπήρχαν λιγότερες ενστάσεις για το θέμα της συνέντευξης, τουλάχιστον, αυτή είναι η εικόνα που έχουμε εμείς από τα στοιχεία, από κάθε άλλη φορά. Λειτούργησε Τράπεζα Θεμάτων και δεν είχαμε εκεί προβλήματα - εννοείται ότι τηρείται πολύ σωστά η μαγνητοφώνηση, αυτό δεν τίθεται και τηρείται και τώρα και πολύ σωστά από το νόμο - αλλά πιστεύουμε ότι η δομημένη συνέντευξη εξασφάλιζε την αποφυγή αδικιών. Από τη στιγμή που θεωρούμε ότι εφαρμόζεται πλέον, με το νόμο του κ. Βερναρδάκη, σε όλο το δημόσιο, γιατί να εξαιρεθούν οι εκπαιδευτικοί με αυτόν τον τρόπο; Θεωρείται πιο αξιόπιστος επιστημονικά. Αυτό πιστεύουμε.

Η μοριοδότηση για την Επιμόρφωση, ναι, θεωρούμε ότι θα έπρεπε να υπάρχει. Υπάρχουν κάποιοι συνάδελφοι, που, ίσως, δεν μπόρεσαν να πάρουν το Επίπεδο 1. Από κει και πέρα, όμως, πώς θα σταθεί ένας Διευθυντής, το 2017, όταν η μισή του δουλειά είναι μπροστά στον υπολογιστή; Αυτό το λέω, χωρίς προαπαιτούμενα. Θα ζητάει τη βοήθεια των εκπαιδευτικών; Θα ορίζει αυτό το καθήκον σε άλλον; Δεν έχω κάτι άλλο να προσθέσω. Ευχαριστώ πολύ.

 ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστούμε.

Το λόγο έχει ο κ. Πολίτης.

ΓΕΩΡΓΙΟΣ ΠΟΛΙΤΗΣ (Διευθυντής Σπουδών Πρωτοβάθμιας Εκπαίδευσης του Υπουργείου Παιδείας): Όπως αντιλαμβάνεστε, απαντώ στην ερώτησή σας, η παρουσία μου εδώ έχει θεσμικό χαρακτήρα. Κατά συνέπεια, η απάντηση θα προκύπτει και θα απορρέει απ’ αυτό το θεσμικό χαρακτήρα. Πρώτον, ο εκπαιδευτικός της τάξης, σε καθημερινή βάση, αντιμετωπίζει και διαχειρίζεται ζητήματα τόσο παιδαγωγικά όσο και λειτουργικά μιας σχολικής μονάδας. Εξ αυτού προκύπτει και η αξία της διδακτικής υπηρεσίας.

 Δεύτερον, η απάντηση στο ερώτημά σας, είναι ότι πρόκειται για κατ’ εξοχήν θέμα πολιτικής απόφασης. Κατ’ αρχήν, έχουμε τους δασκάλους στα ΙΕΚ, οι οποίοι, αν τους δοθεί δυνατότητα να υποβάλλουν μόνο σε μια Διεύθυνση, να έχουν να διαλέξουν μόνο ένα σχολείο. Πρέπει να τους ανοιχθεί και το αντίστοιχο ΠΥΣΠΕ ή ίσως ένα ΠΥΣΠΕ, δηλαδή όχι μόνο στο ΠΥΣΔΕ, γιατί είναι ένα σχολείο, που διεκδικούν, ενώ οι Δευτεροβάθμιοι διεκδικούμε 150 σχολεία και αυτό πρέπει να το δείτε. Οι δάσκαλοι των ΙΕΚ είναι λίγοι, αλλά είναι ένα υπαρκτό πρόβλημα. Είναι, δηλαδή, σαν να τους αποκλείουμε. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Κωνσταντάτος.

ΣΠΥΡΟΣ ΚΩΝΣΤΑΝΤΑΤΟΣ (Διευθυντής Σπουδών Δευτεροβάθμιας Εκπαίδευσης Υπουργείου Παιδείας): Δεν υπήρχαν ιδιαίτερες ερωτήσεις προς εμένα, ρωτήθηκα μόνο για το αν θα είναι δυνατόν να υπάρχουν και εκπαιδευτικοί που είχαν συνυπηρετήσει παλιότερα με τον υποψήφιο. Θεωρήσαμε αυτή τη στιγμή και για πρακτικούς λόγους, αλλά όχι μόνο, ανάγκη να περιοριστούμε στο σημείο πού τον βρίσκουμε, αυτή τη στιγμή, τον όποιο υποψήφιο. Γι’ αυτό το λόγο, ενδεχομένως, να υπάρχουν και υποψήφιοι, για τους οποίους δεν θα υπάρξει εκτίμηση.

Ως προς το ερώτημα για τη μοριοδότηση των καθηγητών πληροφορικής με επιπλέον ΤΠΕ ή της αγγλικής γλώσσας, είναι ένα ζήτημα, το οποίο πραγματικά πρέπει να συζητηθεί. Υπάρχει η άποψη που λέει ότι άμα το μετράμε το προσόν και προέχει, πρέπει να το δώσουμε, υπάρχει και η άποψη που λέει ότι μοριοδοτούμε στοιχεία, τα οποία δεν έχουν ήδη χρησιμεύσει, δεν έχουν αποτελέσει προαπαιτούμενα για άλλα στοιχεία.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Το λόγο έχει ο κ. Μουστάκας.

ΓΕΩΡΓΙΟΣ ΜΟΥΣΤΑΚΑΣ (Διευθυντής Σπουδών Επαγγελματικής Εκπαίδευσης του Υπουργείου Παιδείας): Κατ’ αρχήν, να απαντήσω στα γενικά ερωτήματα, που τέθηκαν σε όλους τους Εισηγητές και στο τέλος να απαντήσω στο εξειδικευμένο της κυρίας Κεραμέως. Σχετικά με τη γνώμη των άλλων Συλλόγων, προηγούμενων, δηλαδή, Συλλόγων, που έθεσε η κυρία Μεγαλοοικονόμου, γενικά μια ευρύτερη άποψη θα ήταν επιθυμητή, αλλά στη φάση, που βρισκόμαστε, με το πότε το Υπουργείο Παιδείας έλαβε την απάντηση, γιατί από τότε πρέπει να μετράμε, του Σ.τ.Ε. και ότι τελειώνει η θητεία των διευθυντών και πρέπει να πουν άλλοι, νομίζω ότι κάτι τέτοιο είναι πρακτικά αδύνατο.

 Ως προς τη δομημένη συνέντευξη, την υποβάθμιση των ψηφιακών δεξιοτήτων, τα ερωτήματα του κ. Μαυρωτά και για τη δομημένη συνέντευξη, νομίζω ότι καλύφθηκα από όσα είπε η Πρόεδρος της ΟΛΜΕ. Οι ψηφιακές δεξιότητες είναι πολύ σημαντικές, άσχετα αν κάποιοι - και σωστά - μπορεί να τις χώρισαν σε αυτές, που έχουν σχέση με την άσκηση των καθηκόντων του Διευθυντή ή του εκπαιδευτικού, γενικότερα. Παρόλα αυτά, θέλω να πω στον κ. Μαυρωτά επειδή είναι και μηχανικός, ότι υπήρξε μια υποτίμηση της επιμόρφωσης των εκπαιδευτικών της επαγγελματικής εκπαίδευσης, γενικότερα και των ειδικοτήτων, δηλαδή, κυρίως ως προς το επίπεδο B΄, στο οποίο τώρα, όπως είδατε, έχει μπει μια τάξη και οι εκπαιδευτικοί αυτοί μπορούν να επιμορφωθούν στις δεξιότητες του επιπέδου Β΄.

Οπότε, από την επόμενη φορά, θα μπορούμε να κουβεντιάζουμε και για αυτό. Και πάμε στο εξειδικευμένο ερώτημα της κυρίας Κεραμέως. Η κυρία Κεραμέως είπε ότι αυτό το προπαρασκευαστικό τμήμα γι΄ αυτούς που πάνε να δώσουν για πιστοποίηση από τη μαθητεία ήταν 70 ώρες και τώρα έπεσε στο μισό, αν θεωρούμε ότι αυτό είναι σωστό και αν μπορεί να φέρει εις πέρας αυτό το έργο.

Καταρχήν, να ξεκαθαρίσουμε ένα πράγμα. Αυτές οι ώρες είναι επικουρικές, προαιρετικές, δεν είναι μέσα στο σύστημα της εκπαίδευσης. Η εκπαίδευση είναι 9 μήνες, 4 φορές την εβδομάδα, στην επιχείρηση και 1 φορά την εβδομάδα, επί ένα επτάωρο, στο σχολείο. Όλα τα ζητήματα αυτά, που θα κληθούν να εξεταστούν οι υποψήφιοι, κατά την διαδικασία της πιστοποίησης, πρέπει να λύνονται, ανεξάρτητα, αν υπάρχει επικουρικό πρόγραμμα ή όχι. Δηλαδή, να έχουν λυθεί πριν. Παρόλα αυτά, η πολιτεία αποφάσισε, από το 2010, ότι θα τους δώσει και ένα τέτοιο επικουρικό πρόγραμμα. Είχε θεσμοθετηθεί ένα 70ωρο, να το πω αυθαίρετα. Εμείς τώρα το μετρήσαμε, μιλήσαμε με τον ΕΟΠΠΕΠ, που θα βγάλει τις ερωτήσεις, και κρίναμε ότι 35 ώρες είναι αρκετές. Ξαναλέω, οι προαιρετικές δεν είναι μία βδομάδα, δεν είπε κανείς ότι θα είναι πέντε 7ωρα, νομίζω ότι είναι αρκετές. Είμαστε σε μία πρώτη φάση, πρέπει να το δεχτούμε όλοι για την μαθητεία και εδώ είμαστε ξανά, εσείς δηλαδή, να ξανανομοθετήσετε. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ευχαριστώ πολύ. Τελευταίος ο κ. Κουζέλης.

ΓΕΡΑΣΙΜΟΣ ΚΟΥΖΕΛΗΣ (Πρόεδρος του Ινστιτούτου Εκπαιδευτικής Πολιτικής (ΙΕΠ): Κύριε Πρόεδρε, ευχαριστώ πολύ. Δεν είχα παρά μόνο μία ερώτηση, που μου απευθύνθηκε. αυτού. Επιτρέψτε μου, όμως, να απαντήσω σε κάτι, που, εμμέσως, τέθηκε, το οποίο είναι αυτό, που ρώτησε ο συνάδελφος. Πράγματι, δεν αναφέρθηκα καθόλου σε εκτίμηση μοριοδότησης, σε σχέση με τα διαφορετικά πτυχία και δεν το έκανα, για πάρα πολλούς λόγους. Αντιλαμβάνομαι ότι για μία συγκεκριμένη δουλειά, μπορεί κανείς να εκτιμήσει ότι ένα συγκεκριμένο πτυχίο μπορεί να έχει πολύ μεγαλύτερη σημασία από κάποιο, που, θεωρητικά, είναι πολύ ψηλότερο. Το λέω, για να αποσαφηνίσω αυτό, σε σχέση με το Διδασκαλείο. Έχετε υπόψιν σας ότι ομοφώνως τα παιδαγωγικά τμήματα στην αρμοδιότητα των οποίων βρίσκονται τα διδασκαλεία, θεωρώ ότι δεν πρέπει, επειδή έχουν άλλη λογική και άλλη λειτουργία, να γίνουν μεταπτυχιακά τα προγράμματα αυτά. Σας το καταθέτω, έτσι είναι, το γνωρίζει και το Υπουργείο και εγώ έχω και την ίδια άποψη επ’ αυτού και λόγω μακράς προϋπηρεσίας.

 Το ότι συνάδελφοι επέλεξαν και επελέγησαν να συμμετάσχουν στα προγράμματα του Διδασκαλείου, φυσικά και έχει πολύ μεγάλη σημασία. Μία επισήμανση, όμως, συναφής με αυτό. Έχετε πολύ καλύτερα από εμένα γνώση του γεγονότος ότι το επίπεδο των εκπαιδευτικών, τα τελευταία χρόνια, έχει ανέβει πάρα πολύ και αυτό έχει πολύ μεγάλη σημασία, θετική. Θα πρέπει να το λαμβάνουμε υπόψιν μας. Ήταν το ερώτημα, που μου τέθηκε από την κυρία Κεραμέως, που την ευχαριστώ. Επεσήμανε, ομολογώ, ένα κενό, το οποίο αναφέρεται σε κάτι που ήταν διαπίστωση, σε συνεργασία με τον Υφυπουργό, υπεύθυνο για την επαγγελματική εκπαίδευση, που είναι, ακριβώς, το καθεστώς των Ινστιτούτων Επαγγελματικής Κατάρτισης, τα οποία ανήκουν στη μεταλυκειακή εκπαίδευση, επί των οποίων ο νόμος προέβλεπε μία σχετικά ασαφή σύμφωνη γνώμη του Ινστιτούτου Εκπαιδευτικής Πολιτικής, για τα περιεχόμενα των προγραμμάτων σπουδών και τους οδηγούς, ενώ το Ινστιτούτο δεν έχει ευθύνη για την κατάρτισή τους.

 Νομίζω ότι η τροπολογία, που κατατέθηκε, είναι ορθή, γιατί πραγματικά δεν θα μπορούσαμε, το λέω με όλη την ειλικρίνεια και τη σαφήνεια, να ανταποκριθούμε σε μία τέτοια αποστολή. Νομίζω, όμως, ότι εδώ υπάρχει ένα κενό, για το οποίο το Υπουργείο Παιδείας πρέπει να μεριμνήσει να καλυφθεί, στη λογική αυτού, που ρωτήσατε κυρία Κεραμέως, που είναι η μεταβατικότητα και η συνέχεια των προγραμμάτων. Πάντως, επειδή υπάρχει συνεργασία απλώς, πρέπει να δούμε τη θεσμοθέτηση αυτής της σύνδεσης και μέχρι τώρα έτσι γίνεται, δηλαδή, παρακολουθούμε τη συνέχεια των προγραμμάτων.

Να πω και με συγχωρείτε για την υπερβολή του χρόνου, ότι το καθεστώς των Ινστιτούτων Επαγγελματικής Κατάρτισης θέλει περαιτέρω διευκρίνιση, ελπίζω ότι είμαι σαφής. Αντιθέτως και να με συγχωρεί ο Υπουργός, νομίζω ότι διατύπωση γνώμης για το φύλλο αποτίμησης, το ερωτηματολόγιο, σε σχέση με το νομοσχέδιο, που συζητάμε, έχει κάποια κρισιμότητα και επιτρέψτε μου να ζητήσω οι δύο μέρες να απαλειφθούν, ως όριο ή να γίνουν κάτι που να είναι ρεαλιστικό. Ευχαριστώ πολύ.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Νομίζω ότι έγινε μια πολύ εκτενής και σχολαστική διαβούλευση. Εκφράστηκαν θέσεις ενδιαφέρουσες, που εμπλουτίζουν το διάλογο.

Το λόγο έχει ο κ. Υπουργός.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Να πούμε ότι στο τέλος της επόμενης συνεδρίασης, σήμερα το απόγευμα, θα δούμε και τι συγκεκριμένες προτάσεις θα γίνουν και στην κατ’ άρθρον συζήτηση και εκεί να δούμε τι αποφάσεις μπορούμε να πάρουμε, για ενδεχόμενες αλλαγές. Ακούσαμε τους φορείς, τα Κόμματα θα συνεκτιμήσουν τις προτάσεις των φορέων και μετά την απογευματινή συνεδρίαση να δούμε τι αλλαγές μπορούν να γίνουν. Αυτή τη στιγμή, δεν είναι ώριμο. Η υπουργική απόφαση θα είναι μια λεπτομερέστατη απόφαση, ως προς τη διαδικασία, που πρέπει να ακολουθήσουμε. Υπάρχουν κριτήρια, που διατυπώνονται, μέσα στο νόμο, ως προς την κρίση του Συλλόγου. Αυτά θα διατυπωθούν, θα έχουμε και την άποψη του Ινστιτούτου Εκπαιδευτικής Πολιτικής και θα ενσωματωθεί αυτή η άποψη στην Υπουργική Απόφαση.

Τώρα, χωρίς να θέλω να έχω αντιπαράθεση ούτε προσωπική με τον κ. Κικινή, ούτε και με τη ΔΟΕ, ξέρετε, ωραία είναι η ρητορική, που λέει, πρώτα να δούμε τι είναι η εκπαίδευση και τι είδους εκπαίδευση θέλουμε. Μετά να δούμε τι είδους σχολεία θέλουμε. Μετά να δούμε τι είδους Συλλόγους θέλουμε και μετά να δούμε πως αυτοί θα αποφασίσουν κ.λπ.. Αλλά αυτό παραπέμπει σε γεωμετρικούς χρόνους. Δεν παραπέμπει σε πολιτικούς χρόνους και πολιτικούς χώρους, δεν εννοώ πράγματα, που έχουν σχέση με την Κυβέρνηση.

Η ρητορική, λοιπόν, ότι πρέπει να αρχίσουμε να συζητάμε από το εξαιρετικά γενικό, για να καταλήξουμε στο εξαιρετικά ειδικό, οδηγεί στο να μην παίρνουμε θέση για το εξαιρετικά ειδικό. Δυστυχώς, καθημερινά τις πόρτες χτυπάνε τα εξαιρετικά ειδικά. Εγώ δεν κατάλαβα ποια είναι η θέση σας για το ρόλο του Συλλόγου. Λέτε δεν συζητήθηκε στο Διοικητικό Συμβούλιο. Αυτό είπατε, με συγχωρείτε, επί λέξει, το έχω εδώ. Είπατε ότι το συγκεκριμένο ζήτημα δεν συζητήθηκε και ως εκ τούτου, δεν μπορείτε να έχετε άποψη.

ΘΑΝΑΣΗΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος): Κύριε Υπουργέ, για το συγκεκριμένο ζήτημα απάντησα στην ερώτηση του κ. Στέφου, που έλεγε ότι διαβάζει σε διάφορα site και όχι στα επίσημα site των Εκπαιδευτικών Ομοσπονδιών, ότι θα καλέσουμε τους Συλλόγους Διδασκόντων να μη συμμετέχουν στη διαδικασία και απάντησα ότι γι’ αυτό το θέμα δεν έχει συνεδριάσει το Δ.Σ. και άρα, δεν μπορώ να πω κάτι.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Πολύ ωραία, Διευκρινίστηκε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Έχει συνεδριάσει το Δ.Σ. για να έχει άποψη;

ΘΑΝΑΣΗΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος ): Για το εάν θα καλέσουμε να μην συμμετέχουν, αυτό είναι η ουσία;

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Μην παρεμβαίνετε.

ΘΑΝΑΣΗΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος ΔΟΕ): Αν θα μου δοθεί χρόνος, να απαντήσω στα ποικίλα ερωτήματα ευχαρίστως.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Αυτό που λέτε κύριε Κικινή, να καταλάβω, ότι δε συνεδρίασε το Δ.Σ.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Καταλαβαίνω, ότι δεν συνεδρίασε το Δ.Σ. για να αποφασίσει ή να μην αποφασίσει την αποχή των συναδέλφων από αυτό. Καταλαβαίνετε την δομή αυτής της σκέψης; Τη λογική δομή, δηλαδή, λέει κάποιος ότι θέλουμε να γίνει η άλφα διαδικασία και εσείς απαντάτε στο ερώτημα, να γίνει η άλφα διαδικασία, λέγοντας ότι εμείς δεν συνεδριάσαμε, γιατί, για να συζητήσουμε την μείον άλφα διαδικασία, αυτό λέτε.

ΘΑΝΑΣΗΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος): Εγώ σας λέω, ότι δεν συνεδριάσαμε για τον απλούστατο λόγο, ότι δεν έχει γίνει νόμος ακόμα, για να συνεδριάσουμε και να δούμε τι θα κάνουμε στη συγκεκριμένη διαδικασία.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Κύριε Κικινή, προσπαθήστε και εσείς και εγώ να προστατέψουμε τον ορθολογισμό μας. Λέτε, λοιπόν, ότι για το άλφα δεν συνεδριάσαμε, αλλά εάν συνεδριάζαμε, θα συνεδριάζαμε για τον μείον άλφα, για το οποίο επίσης δεν συνεδριάσαμε ! Εντάξει, αφήστε οι ακροατές μας να καταλάβουν ο καθένας μας τι λέει.

ΘΑΝΑΣΗΣ ΚΙΚΙΝΗΣ (Πρόεδρος Διδασκαλικής Ομοσπονδίας Ελλάδος): Κύριε Υπουργέ, συγγνώμη για την παρέμβαση, θεωρώ άδικο, δεν είναι προσωπική άποψη να απαξιώνεται η άποψη της Διδασκαλικής Ομοσπονδίας, είναι τουλάχιστον προσβλητικό.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Σας παρακαλώ, ακούστε κάτι, ο καθένας οργανώνει την επιχειρηματολογία του και επίσης είχατε το χρόνο να την οργανώσετε και να την εκθέσετε. Κύριε Υπουργέ, συνεχίστε.

ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων): Το προσβλητικό στον κλάδο δεν προκύπτει από πουθενά, διότι δεν μπορεί, όλοι εδώ, κανείς μας να μην έχει καταλάβει το ποια είναι η θέση της ΔΟΕ, για το θέμα του Συλλόγου. Είναι όλοι ανόητοι; Σας παρακαλώ, τόσοι ρωτάνε, ξαναρωτάνε, ακούσανε, ξανακούσανε και δεν κατάλαβαν, διότι, προφανώς, δεν θέλετε να πάρετε θέση. Δεν είμαι μόνο εγώ, είναι όλοι, απ' όλα τα Κόμματα, που κανείς δεν έχει καταλάβει. Λέω, λοιπόν, ότι σε αυτά τα πράγματα θα πρέπει να είμαστε πάρα πολύ προσεκτικοί, γιατί πιστεύουμε ότι ο τρόπος που προτείνουμε την εμπλοκή του Συλλόγου είναι δύσκολος, αλλά η δημοκρατία δεν είναι εύκολο πράγμα.

Εδώ, λοιπόν, θα έχουμε πράγματι συναδέλφους μας στους Συλλόγους, που θα συζητούν τον τρόπο, με τον οποίο θεωρούν ότι είναι καλύτερη ή χειρότερη η απεικόνιση με τον τρόπο, που το προτείνουμε εμείς, πάντως, σίγουρα βάζουμε και το Σύλλογο να είναι μέρος ή μια σοβαρή παράμετρος αυτής της διαδικασίας, στο πλαίσιο της νομιμότητας. Αυτό εμείς θεωρούμε ότι είναι ένα βήμα εμπρός και καλούμε τους εκπαιδευτικούς και είμαστε εντελώς σίγουροι ότι θα έχουν να μας πουν πολύ σημαντικές εμπειρίες, μετά την ολοκλήρωση αυτών των διαδικασιών, ως προς το ρόλο του Συλλόγου και ως προς τα επόμενα βήματα, που συμφωνώ με τους συναδέλφους, που είπαν ότι πρέπει πραγματικά να είναι σαφές στην πολιτεία το τι είδους Συλλόγους θέλει.

Απλώς, να είναι επίσης σαφές κάτι που, ενδεχομένως, να μην το κατάλαβα, αλλά δεν μπορεί ο Σύλλογος μόνος του να είναι υπεύθυνος για την εκπαιδευτική πολιτική. Επειδή ακούστηκαν κάποιες τέτοιες κουβέντες, νομίζω ότι αυτό δεν μπορεί να γίνει σε μια δημοκρατική χώρα, όπου η εκπαίδευση είναι κάτω από την εποπτεία του κράτους. Προφανώς, υπάρχει η αυτονομία, αυτή η σχετική αυτονομία, μέσα σε ένα γενικότερο πλαίσιο. Και πάντα αυτά είναι πολύ δύσκολο να προσδιοριστούν, αλλά είναι πολύ σημαντικό να συζητηθούν. Αυτά είχα να πω.

ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής): Ολοκληρώθηκε η ακρόαση των εξωκοινοβουλευτικών προσώπων. Στις 15.00΄ αρχίζει η τρίτη συνεδρίαση, στην Αίθουσα 150, για την ψήφιση επί της αρχής και την κατ' άρθρο συζήτηση και ψήφιση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακριώτης Γιώργος, Βαγενά Άννα, Εμμανουηλίδης Δημήτρης, Θηβαίος Νικόλαος, Κατσαβριά Χρυσούλα, Κουράκης Τάσος, Μηταφίδης Τριαντάφυλλος, Μιχελής Θανάσης, Μουμουλίδης Θεμιστοκλής, Βαρδάκης Σωκρατης, Ριζούλης Ανδρέας Σεβαστάκης Δημήτρης, Στέφος Γιάννης, Αντωνίου Μαρία, Κέλλας Χρήστος, Κεραμέως Νίκη, Κοντογεώργος Κωνσταντίνος, Μπούρας Αθανάσιος, Κωνσταντόπουλος Δημήτριος, Γρέγος Αντώνιος, Χατζησάββας Χρήστος, Δελής Ιωάννης και Ψαριανός Γρηγόρης.

 Τέλος και περί ώρα 14.00΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΔΗΜΗΤΡΗΣ ΣΕΒΑΣΤΑΚΗΣ ΠΑΝΟΣ ΣΚΟΥΡΟΛΙΑΚΟΣ**